

**Број: 01-334/21**

**Бијељина, 03.03.2021. године**

**ИЗВЈЕШТАЈ О РАДУ ЗА 2020 ГОДИНУ СА**

**ПРОГРАМОМ РАДА ЗА 2021 ГОДИНУ**

**ЈП „ЕКО-ДЕП“ ДОО, БИЈЕЉИНА**

**Бијељина, марта 2021 године**

**САДРЖАЈ:**

[ИЗВЈЕШТАЈ О РАДУ ЈП „ЕКО-ДЕП“ ДОО ЗА 2020 ГОДИНУ 3](#_Toc66450787)

[УВОД 3](#_Toc66450788)

[РАД ОРГАНА УПРАВЉАЊА ЈАВНИМ ПРЕДУЗЕЋЕМ 4](#_Toc66450789)

[1. СКУПШТИНА ПРЕДУЗЕЋА 4](#_Toc66450790)

[2. НАДЗОРНИ ОДБОР ПРЕДУЗЕЋА 5](#_Toc66450791)

[3. УПРАВА ПРЕДУЗЕЋА 7](#_Toc66450792)

[4. Екстерни ревизор 8](#_Toc66450793)

[ОРГАНИЗАЦИЈА ПРЕДУЗЕЋА И ЗАПОСЛЕНОСТ 12](#_Toc66450794)

[ОСТВАРИВАЊЕ И ОБАВЉАЊЕ РЕГИСТРОВАНЕ ДЈЕЛАТНОСТИ 14](#_Toc66450795)

[Еколошке претпоставке за рад предузећа и заштиту животне средине 19](#_Toc66450796)

[ФИНАНСИЈСКО ПОСЛОВАЊЕ 22](#_Toc66450797)

[ЗАКЉУЧАК 36](#_Toc66450798)

[ПРОГРАМ РАДА ЈП „ЕКО-ДЕП“ ДОО ЗА 2021 ГОДИНУ 37](#_Toc66450799)

[ПЛАНИРАНИ РАЗВОЈ И АКТИВНОСТИ ПРЕДУЗЕЋА 37](#_Toc66450800)

[1. Унапрјеђење интегралног управљања чврстим комуналним отпадом на подручју регије Бијељина. 37](#_Toc66450801)

[2. Редовне активности у обављању основне дјелатности предузећа уз унапрјеђење постојећег начина третмана отпада 38](#_Toc66450802)

[3. Успостављање самоодрживог пословања ЈП „ЕКО-ДЕП“ доо 39](#_Toc66450803)

[4. Проналажење могућности за продужетак вијека трајања регионалне санитарне депоније „Бријесница“ и изналажење финансијских извора 40](#_Toc66450804)

[ПЛАН КАПИТАЛНИХ ИНВЕСТИЦИЈА 42](#_Toc66450805)

[План капиталних инвестиција за 2021. годину 42](#_Toc66450806)

[1. Изградња другог дијела санитарне ћелије број 3 42](#_Toc66450807)

[ИЗВОРИ ФИНАНСИРАЊА ЗА КАПИТАЛНЕ ИНВЕСТИЦИЈЕ 43](#_Toc66450808)

# 

# ИЗВЈЕШТАЈ О РАДУ ЈП „ЕКО-ДЕП“ ДОО ЗА 2020 ГОДИНУ

## УВОД

Годишњи извјештај о раду ЈП „ЕКО-ДЕП“ доо Бијељина за 2020. годину урађен је у форми која је прописана чланом 24. Закона о рачуноводству и ревизији Републике Српске (Сл. гласник РС број 94/15).

**Оснивање предузећа**

Иницијатива за оснивање регионалне депоније у Бијељини покренута је 2002. године у циљу стварања институционалних услова за реализацију задатака из Стратегије управљања чврстим отпадом у БиХ, ради обезбјеђења услова депоновања комуналног отпада на еколошки прихватљив начин. За реализацију ове инвестиције Вијеће министара Босне и Херцеговине је путем ентитетских влада ФБиХ и РС обезбиједило супсидијарна кредитна средства Свјетске банке.

Ради реализације пројекта, општине Бијељина, Угљевик, Лопаре, Челић и Теочак су закључиле Споразум о оснивању међуопштинског вијећа за изградњу регионалне депоније. На Споразум је добијена сагласност тадашњег Министарства за урбанизам, стамбено-комуналне дјелатности, грађевинарство и екологију Републике Српске (сада: Министарство за просторно уређење, грађевинарство и екологију РС), које уједно врши и надзор над реализацијом укупног пројекта.

На основу Споразума од 22.08.2002. године о оснивању међуопштинског вијећа за реализацију пројекта регионалне санитарне депоније за чврсти отпад, потписан је Уговор број 02-370 од 16.03.2005. године о оснивању Јавног предузећа регионална депонија „ЕКО-ДЕП“ са сједиштем у Бијељини, са циљем да ово предузеће изгради и управља регионалном санитарном депонијом „Бријесница“ у Бијељини. Оснивачи јавног предузећа су:

1. Скупштина општине Бијељина,
2. Скупштина општине Угљевик,
3. Скупштина општине Лопаре,
4. Опћинско вијеће Челић,
5. Опћинско вијеће Теочак.

Предузеће је уписано у судски регистар код Основног суда у Бијељини, број Фи-212/05 дана 09.05.2005. године (уложак 1-5864), као *ЈП Регионална депонија “ЕКО-ДЕП” Бијељина*. Након првог уписа предузеће је вршило одређене измјене и допуне регистрације: промјене сједишта, промјена статуса одговорног лица овлаштеног за заступање предузећа (директора), проширење дјелатности као и пререгистрацију у „доо“ у складу са Законом о привредним друштвима РС. Рјешењем о регистрацији предузећа од 09.11.2012. године Окружни привредни суд у Бијељини уписао је промјену облика организовања и промијенио пословно име у ЈАВНО ПРЕДУЗЕЋЕ РЕГИОНАЛНА ДЕПОНИЈА „ЕКО-ДЕП“ ДОО.

Прва фаза изградње регионалне санитарне депоније „Бријесница“ у Бијељини завршена је у децембру 2009. године, а предузеће је почело да обавља регистровану дјелатност пријема и збрињавања чврстог комуналног отпада на регионалној санитарној депонији 01.01.2010. године. ЈП „ЕКО-ДЕП“ доо је наставило активности развоја и кроз другу фазу изградње Регионалне санитарне депоније „Бријесница“ у Бијељини. Средства за финансирање друге фазе изградње регионалне депоније дијелом су обезбјеђена из кредитних средстава Свјетске банке у оквиру Другог пројекта за управљање чврстим отпадом у Босни и Херцеговини - SWMP2 (Second Solid Waste Management Project). Током 2020. године настављен је развој депоније „Бријесница“ изградњом дијела санитарне ћелије број 3 на депонији, а средства за ову инвестицију су обезбјеђена од стране Града Бијељина, док је предузеће вршило кофинансирање из властитих извора у износу од око 5%.

## РАД ОРГАНА УПРАВЉАЊА ЈАВНИМ ПРЕДУЗЕЋЕМ

Статутом предузећа је прописано да су органи предузећа:

* Скупштина предузећа, као орган управљања,
* Надзорни одбор предузећа, као орган надзора, и
* Управа предузећа, као орган руковођења.

### 1. СКУПШТИНА ПРЕДУЗЕЋА

Скупштина ЈП „ЕКО-ДЕП“ доо је конституисана одлуком број: 06-01-02/18 од 11.06.2018. године на мандатни период од 4 године и иступредстављају сљедећипредставници оснивачког капитала у предузећу:

1. ГРАД БИЈЕЉИНА Слободан Трифковић,
2. ОПШТИНА УГЉЕВИК Ђоко Симић,
3. ОПШТИНА ЛОПАРЕ Жељко Тешић,
4. ОПЋИНА ЧЕЛИЋ Мирзет Туркушић и
5. ОПЋИНА ТЕОЧАК Џевад Салкановић.

У току 2020. године, због случаја смрти, Жељку Тешићу је престао мандат и на мјестo представника Општине Лопаре је именован Давор Вићић.

У току 2020. године је одржана укупно једна сједница Скупштине, пета по реду, која је одржана 15.06.2020. године. На наведеној сједници су усвојене сљедеће одлуке:

1. Одлука о усвајању Извјештаја о реализацији закључака са сједнице скупштине ЈП „ЕКО-ДЕП“ доо, број: 06-05-42/20 од 15.06.2020. године,
2. Одлука о усвајању Финансијског извјештаја у ЈП „ЕКО-ДЕП“ доо за 2019. годину, број: 06-05-43/20 од 15.06.2020. године,
3. Одлука о усвајању Извјештаја о ревизији финансијских извјештаја за 2019. годину, број: 06-05-44/20 од 15.06.2020. године, који је урађен од стране овлаштене ревизорске куће „ЖАНИКС“ доо из Бијељине,
4. Одлука о усвајању Извјештаја о трансферним цијенама, број: 06-05-45/20 од 15.06.2020. године,
5. Одлука о усвајању Извјештаја о реализацији уговора са повезаним лицима у ЈП „ЕКО-ДЕП“ доо за период јануар-децембар 2019. године, број: 06-05-46/20 од 15.06.2020. године, који је урађен од стране „РЕВИФИН“ доо,
6. Одлука о усвајању Извјештаја о ревизији јавних набавки за период јануар-децембар 2019. године у ЈП „ЕКО-ДЕП“ доо, број: 06-05-47/20 од 15.06.2020. године, који је урађен од стране „РЕВИФИН“ доо,
7. Одлука о усвајању Извјештаја о раду Надзорног одбора ЈП „ЕКО-ДЕП“ доо за 2019. годину, број: 06-05-48/20 од 15.06.2020. године,
8. Одлука о усвајању Извјештаја о раду за 2019. годину са Програмом рада за 2020. годину у ЈП „ЕКО-ДЕП“ доо, број: 06-05-49/20 од 15.06.2020. године,
9. Одлука о усвајању годишњег плана пословања у ЈП „ЕКО-ДЕП“ доо за 2019. годину, број: 06-05-50/20 од 15.06.2020. године,
10. Одлука о усвајању Трогодишњег плана пословања за период 2020 - 2022. година, број: 01-360/20 од 30.03.2020. године.

### 2. НАДЗОРНИ ОДБОР ПРЕДУЗЕЋА

Надзорни одбор је именован одлуком Скупштине предузећа од 13.06.2018. године на период од 4 године и исти чине:

1. ГРАД БИЈЕЉИНА Младен Красавац (предсједник),
2. ОПШТИНА УГЉЕВИК Силвија Зекић (члан),
3. ОПШТИНА ЛОПАРЕ Богдана Митровић (члан),
4. ОПЋИНА ЧЕЛИЋ Алена Трутовић (члан) и
5. ОПЋИНА ТЕОЧАК Изет Јусић (члан).

Надзорни одбор предузећа, као орган надзора у предузећу је у току 2020. године одржао укупно 6 (шест) сједница. Није било одлагања заказаних сједница. Сви материјали за заказане сједнице су уручени на вријеме члановима надзорног одбора, електронским путем

На XIII сједници НО, која је одржана 29.01.2020. године, усвојене су сљедеће одлуке:

1. Одлука о усвајању извјештаја о поступању по закључцима ревизије,
2. Одлука о усвајању извјештаја Комисије за попис о извршеном редовном попису средстава, потраживања и обавеза на дан 31.12.2019. године у ЈП „ЕКО-ДЕП“ доо,
3. Одлука о усвајању извјештаја о извршеним набавкама за 2019. годину у ЈП „ЕКО-ДЕП“ доо,
4. Одлука о усвајању Плана набавки за 2020. годину у ЈП „ЕКО-ДЕП“ доо,
5. Одлука о начина исплате регреса за 2020. годину у ЈП „ЕКО-ДЕП“ доо,
6. Одлука о усвајању Рјешења о одобрењу службеног пута у Сегедин (Мађарска) директору предузећа,
7. Одлука о увећању дана годишњег одмора за раднике који раде на радним мјестима са повећаним ризиком на радном мјесту у ЈП „ЕКО-ДЕП“ доо.

На XIV сједници НО, која је одржана 24.02.2020. године, усвојене су сљедеће одлуке:

1. Одлука о усвајању Финансијског извјештаја ЈП „ЕКО-ДЕП“ доо за 2019. годину,
2. Одлука о усвајању Извјештаја о трансферним цијенама,
3. Одлуку о усвајању Извјештаја о раду Надзорног одбора ЈП „ЕКО-ДЕП“ доо за 2019. годину,
4. Одлуку о усвајању Извјештаја о ревизији годишњег пописа средстава, потраживања, обавеза и капитала на дан 31. децембар 2019. године који је урађен од стране „РЕВИФИН“ доо Бијељина,
5. Одлуку о усвајању Извјештаја интерне ревизије о ревизији јавних набавки у периоду јануар-децембар 2019. године.

На XV сједници НО, која је одржана 26.05.2020. године, усвојене су сљедеће одлуке:

* + - 1. Одлука о усвајању Извјештаја о отпису средстава ЗНР број: 01-192/20 од 10.02.2020. године,
      2. Одлуку о усвајању Извјештаја о ревизији финансијских извјештаја за 2019. годину који је урађен од стране „ЖАНИКС“ доо, Бијељина,
      3. Одлука о усвајању Извјештаја интерне ревизије о примјени рачуноводствених политика код израде завршног рачуна за 2019. годину у ЈП„ЕКО-ДЕП“ доо који је урађен од стране „РЕВИФИН“ доо, Бијељина,
      4. Одлуку о усвајању Извјештаја интерне ревизије о реализацији уговора са повезаним лицима у периоду јануар-децембар 2019. године, који је урађен од стране „РЕВИФИН“ доо, Бијељина,
      5. Одлуку о усвајању Извјештаја о раду за 2019. годину са Програмом рада за 2020. годину у ЈП „ЕКО-ДЕП“ доо,
      6. Одлуку о усвајању Годишњег плана пословања за 2020. годину у ЈП „ЕКО-ДЕП“ доо,
      7. Одлуку о усвајању Трогодишњег плана пословања у ЈП „ЕКО-ДЕП“ доо за период од 2020-2022. године,
      8. Одлуке о евидентирању средстава издвојених од стране Града Бијељина у сврху изградње дијела санитарне ћелије број 3 на Регионалној санитарној депонији „Бријесница“.

На XVI сједници НО, која је одржана 14.09.2020. године, усвојене су сљедеће одлуке:

1. Одлука о усвајању полугодишњег обрачуна,
2. Одлука о усвајану Годишње студије ризике и Плана рада интерне ревизије који је урађен од стране „РЕВИФИН“ доо, Бијељина,
3. Одлука о усвајању Извјештаја о ревизији примијењених рачуноводствених политика по периодичном обрачуну за период јануар-јун 2020. године који је урађен од стране „РЕВИФИН“ доо, Бијељина,
4. Одлука о усвајању Измјена и допуна бр. 2 и број 3. Плана набавке за 2020. годину.

На XVII сједници НО, која је одржана 28.10.2020. године, усвојена је сљедећа одлука:

1. Одлука о усвајању измјена и допуна Правилника о организацији предузећа и систематизацији радних мјеста у ЈП „ЕКО-ДЕП“ доо.

На XVIII сједници НО, која је одржана 23.11.2020. године, усвојене су сљедеће одлуке:

1. Одлука о измјени и допуни Плана набавке бр. 4 за 2020. годину,
2. Одлука о усвајању Извјештаја о ревизији обавеза за период јануар-септембар 2020. године, који је урађен од овлаштене ревизорске куће “ РЕВИФИН“ доо Бијељина,
3. Одлука о усвајању Извјештаја о ревизији потраживања за период јануар-октобар 2020. године који је урађен од овлаштене ревизорске куће “ РЕВИФИН“ доо Бијељина,
4. Одлукаа о усвајању Плана рада комисије за попис за 2020. годину.

**Интерни акти предузећа**

У току 2020. године (на седамнаестој редовној сједници Надзорног одбора, која је одржана 28.10.2020. године) усвојена је:

* Измјена и допуна Правилника о организацији предузећа и систематизацији радних мјеста.

**Цијена услуга**

Током 2020. године није било промјене цијене комуналне услуге депоновања отпада, те је и даље на снази одобрена цијена од 50,00 КМ/т са укљученим ПДВ-ом, коју је Скупштина града Бијељина одобрила Одлуком број 01-022-6/19 од 05.02.2019. године.

На основу ове одлуке Скупштина града Бијељина, ЈП „ЕКО-ДЕП“ доо је са својим комитентима закључило уговоре о пријему и депоновању комуналног отпада на регионалној депонији који су усклађени са наведеном одобреном цијеном и који се примјењују од 12.02.2019. године.

**Дозволе**

На основу поднијетог захтјева Одјељењу за просторно уређење Града Бијељина, добијена је Употребна дозвола број 02/2-361-91/19 од 20.02.2020. године за дио изграђене санитарне ћелије број 3 на Регионалној санитарној депонији „Бријесница“.

Такође, предузеће се обратило Министарству за просторно уређење, грађевинарство и екологију РС са захтјевом за издавање Дозволе за управљање отпадом за дио изграђене ћелије број 3 на Регионалној санитарној депонији „Бријесница“ на основу којег је издато Рјешење број 15.04.962-94/20 од 25.12.2020. године којим је одобрен рад новоизграђеног дијела санитарне ћелије број 3 на депонији.

**Судски поступци**

* + - 1. Спор са Општином Челић
* Тужилац: Општина Челић,
* Тужени: ЈП „ЕКО-ДЕП“ доо, Бијељина,
* Спор је покренут ради исплате дуга који је Општина Челић као јемац исплатила у име ЈП “ЕКО-ДЕП“ доо као дужника по основу Супсидијарног кредитног споразума,
* Тужба је достављена туженом 23.10.2019. године,
* Број предмета: 59 o Ps 034053 19 Ps,
* Вриједност спора: 302.053,03 КМ,
* Мјесна надлежност суда: Окружни привредни суд у Бијељини,
* Статус: Ангажована је адвокатска канцеларија Игора Остојића из Бијељине за заступање у овом предмету и послат је одговор на тужбу. Припремно рочиште је одложено због ситуације изазване појавом вируса Ковид-19. Судски поступак је у току.

* + - 1. Спор са фирмом „С лист“ доо Сарајево
* Тужилац: „С лист“ доо Сарајево,
* Тужени: ЈП „ЕКО-ДЕП“ доо, Бијељина,
* Спор је покренут ради исплате дуга по основу Наруџбенице број: 570/17,
* Тужба је достављена туженом 10.01.2020. године,
* Број предмета: 65 O Mals 818690 19 Mals,
* Вриједност спора: 1.872,00 КМ,
* Мјесна надлежност суда: Опћински суд у Сарајеву,
* Статус: Ангажована је адвокатска канцеларија Драгослава Перића из Бијељине за заступање у овом предмету и послат је одговор на тужбу. Судски поступак је у току.

### 3. УПРАВА ПРЕДУЗЕЋА

Управу предузећа чине директор предузећа и извршни директор. Управа предузећа израдила је Трогодишњи план пословања предузећа за период 2020-2022. година, као и годишњи план пословања за 2020. годину, а директор предузећа редовно је подносио извјештаје о раду и пословању Надзорном одбору предузећа. Директор је, између осталог, предлагао смјернице о набавци за наредну пословну годину и водио рачуна о законитости у раду свих служби предузећа. Изузев напријед наведеног, старао се о доношењу плана пословања предузећа за наредни период, са посебним акцентом на остваривању планираних прихода и расхода у предузећу, као и о давању приједлога инвестиционих одлука у складу са Главним пројектом изградње депоније „Бријесница“ за наставак наредне фазе изградње Регионалне санитарне депоније „Бријесница“ у Бијељини чија је реализација у току.

Управа предузећа је током 2020. године посебну пажњу посветила безбједном и континуираном раду током трајања пандемије изазване коронавирусом. Управа је од самог почетка здравствене кризе пратила инструкције које су давали надлежни органи Републике Српске:

* наредбе о обавезном спровођењу мјера за реаговање на појаву болести изазване вирусом Ковид-19 у јединицама локалне самоуправе у Републици Српској, које је издавало Министарство здравља РС,
* упутства предузећима за спрјечавања појаве и ширења Ковид-19 на радном мјесту, која је издавао ЈЗУ „Институт за јавно здравство Републике Српске“,
* наредбе о регулисању рада трговинских, угоститељских, занатских и других објеката и служби на територији Града Бијељина, које је издавао Градоначелник града Бијељина, и др.

На основу добијених инструкција, управа предузећа је израдила Упутство о поступању радника ЈП „ЕКО-ДЕП“ доо у циљу заштите њиховог здравља и обезбјеђивања континуитета рада предузећа у ситуацији појаве коронавируса (Ковид-19) на подручју Регије Бијељина.

### 4. Екстерни ревизор

Закон о рачуноводству и ревизији Републике Српске (Сл. гласник РС 94/15 и 78/20) налаже ревизију финансијских извјештаја. Ревизија финансијских извјештаја обавља се у складу са овим законом и међународним стандардима ревизије. Обавезној ревизији подлијежу финансијски извјештаји субјеката од јавног интереса, дефинисани овим Законом (члан 28. Закона о рачуноводству и ревизији РС).

ЈП „ЕКО-ДЕП“ доо спада у категорију субјеката од јавног интереса и из тих разлога је покренуо процедуру јавне набавке избора екстерног ревизора, у складу са Законом о јавним набавкама БиХ. Након спроведене процедуре јавне набавке, 04.06.2020. године потписан је Уговор о ревизији финансијских извјештаја за 2020. годину са овлаштеним привредним друштвом за ревизију „ЖАНИКС“ доо, Бијељина. Након обављене ревизије финансијског извјештаја за 2020. годину у ЈП „ЕКО-ДЕП“ доо, екстерни ревизор доставио је Извјештај независног ревизора (цитат):

***„ОСНИВАЧИМА И СКУПШТИНИ ЈП "ЕКО-ДЕП" д.о.о. Бијељина***

***ИЗВЈЕШТАЈ О РЕВИЗИЈИ ФИНАНСИЈСКИХ ИЗВЈЕШТАЈА ЗА 2020. ГОДИНУ***

***Мишљење***

Извршили смо ревизију финансијских извјештаја ЈП "ЕКО-ДЕП" д.о.о. Бијељина (у даљем тексту Друштво), који укључују Извјештај о финансијском положају са стањем на дан 31.12.2020. године, те Извјештај о укупном резултату (Биланс успјеха), Извјештај о промјенама на капиталу и Извјештај о токовима готовине за годину која се завршава на тај дан, као и преглед значајних рачуноводствених политика и напомене уз финансијске извјештаје Друштва.

По нашем мишљењу, приложени финансијски извјештаји приказују истинито и објективно стање, по свим материјалним питањима, финансијски положај Друштва на дан 31.12.2020. године и резултате његовог пословања и новчане токове за годину, која се завршава на тај дан, у складу са Међународним стандардима финансијског извјештавања (ИФРС-МСФИ) и рачуноводственим прописима у Републици Српској.*“* (завршен цитат).

Наведени извјештај у име привредног друштва за ревизију потписала је Драгана Шиљ, овлаштени ревизор.

**Успостављање интерне ревизије у предузећу**

У складу са одредбама Закона о јавним предузећима РС (Сл. гласник РС 75/04 и 78/11), јавно предузеће је у обавези да успостави интерну ревизију у предузећу путем одбора за ревизију и одјељења интерне ревизије.

ЈП “ЕКО-ДЕП” доо спада у категорију малих предузећа, у складу са чланом 5, став 4. Закона о рачуноводству и ревизији (Сл. гласник РС 94/15).

Обзиром да предузеће нема техничких, економских и финансијских предуслова да би успоставило одбор за ревизију и одјељење интерне ревизије (предузеће нема властити пословни простор за рад управе и администрације, већ плаћа закуп пословног простора, а приходи остварени на основу тренутно одобрене цијене услуга пријема и депоновања отпада и на основу количина отпада који се довози на депонију успијевају да покрију тек око 70% обавеза редовног пословања предузећа), на сједници одржаној 17.06.2013. године Скупштина предузећа је на приједлог управе предузећа донијела одлуку да се успостави интерна ревизија у ЈП “ЕКО-ДЕП” доо на следећи начин:

* умјесто Одбора за ревизију у оквиру предузећа, функцију Одбора за ревизију обављаће Надзорни одбор ЈП “ЕКО-ДЕП” доо, до испуњавања законских услова прописаних Законом о јавним предузећима РС, а који се односе на Одбор за ревизију. Надзорни одбор ће наведену улогу обављати као дио своје редовне надлежности и за то неће остваривати додатну накнаду;
* функцију Одјељења интерне ревизије обављаће независна ревизорска кућа која ће бити изабрана кроз процедуру јавне набавке.

У складу са одлуком Скупштине предузећа спроведена је процедура јавне набавке и ангажована је лиценцирана ревизорска кућа „РЕВИФИН“ доо, за обављање интерне ревизије у предузећу. У току су активности на техничком опремању адекватног простора за успостављање интерне ревизије у оквиру предузећа.

Напомињемо да је Главна служба ревизије јавног сектора РС у свом Извјештају о статусу датих препорука приликом ревизије финансијских извјештаја ЈП „ЕКО-ДЕП“ доо, Бијељина за 2015. годину, број: ИП023-18 од 14.11.2018. године констатовала да предузеће у формалном смислу не подлијеже обавези успостављања јединице интерне ревизије у предузећу.

**Ревизија поступака јавних набавки**

Мишљење ревизора о ревизији јавних набавки за 2020. годину је следеће (цитат):

**„5. ФУНКЦИОНИСАЊЕ СИСТЕМА ИНТЕРНИХ КОНТРОЛА**

На основу проведене ревизије може се констатовати следеће:

1. Предузеће је нормативно регулисало процедуре набавке роба, услуга и уступање радова, на основу Закона о јавним набавкама и Закона о јавним предузећима, гдје су утврђени сви поступци за набавку, одговорност органа и лица за извршење набавке. Правилници су усаглашени са одредбама усвојеног Закона о јавним набавкама у 2014. години.
2. Све набавке су извршене на основу усвојеног Плана набавке за 2020. годину, уз четири допуне плана у току године, с тим да је за сваку набавку претходно донесена одлука уговорног органа о покретању процедуре јавне набавке.
3. Расписивање тендера се врши на основу плана набавке и усаглашених услова и процедура.
4. Проведене процедуре набавке осигуравају правилан избор најповољнијег и најбољег понуђача.
5. Потпис уговора врши директор и извршни директор предузећа, при чему су испоштоване одредбе утврђене чланом 40. Закона о јавним предузећима.
6. Саставни дио документације чине записници о квантитативном и квалитативном пријему набављене опреме или материјала, односно услуге.
7. Извођачи су дужни доставити гаранцију за добро извршење уговореног посла и извршити додатне радове у случају рекламације.
8. Плаћање се врши по завршетку испоруке на основу формиране документације и потписа налога за плаћање које је вршило овлашћено лице (директор).
9. Задужено особље се стручно и одговорно односи у провођењу поступака и комплетирању документацију за провођење тендера.
10. У току ревидираног периода било је један приговор учесника у проведеним јавним набавкама.
11. Документација о проведеним процедурама је уредно нумерисана, сачувана и одложена за потребе контроле.

***6. ЗАКЉУЧАК И ПРЕПОРУКЕ***

На основу проведене ревизије и извршеног увида у процедуре набавке и евиденција у праћењу трансакција са набавкама може се закључити:

* да је предузеће провело прописане процедуре набавке у складу са законском регулативом,
* да је устројен систем интерне контроле у провођењу набавки, праћењу, архивирању и евидентирању трансакција везаних за набавке,
* да је Надзорни одбор усвојио детаљан план набавке и четири анекса плана набавки,
* остварена је укупна вриједност набавки у износу од 418.903,83 КМ (уговори и примљене фактуре) од чега су поједине набавке извршена на основу проведених процедура у претходној години,
* извршене су 33 јавне набавке по процедури директног споразума, што чини 86,84 % од укупног броја набавки, вриједносно набавке по процедури директног споразума износе 108.713,84 КМ односно 25,95% од укупне вриједности свих набавки,
* отвореним поступком извршено је 5 набавке или 13,16%, вриједност набавке 269.397,95 КМ или 64,31% вриједности свих набавки,
* остале набавке односе се на набавке од монополиста и на набавке до 1.000 КМ. Вриједност ових набавки, рађена је на основу података из бруто биланса и биланса добављача са 31.12.2020. године, и издвојено је вриједносно цца. 40.792,04 КМ, које у укупној вриједности набавки учествују са 9,74%.

На основу проведене ревизије, која је извршена прегледом дијела документације и праћењем трансакција везаних за јавне набавке, интерна ревизија сматра да супроведене процедуре јавних набавки, те да су проведене у складу са утврђеном регулативом (Закона о јавним набавкама) и испоштоване законске регулативе за реализацију истих, уз оцјену да је обезбијеђено адекватно функционисање система интерне контроле и предлаже следеће:

***7. ПРЕПОРУКЕ***

На основу извршене ревизије процедура јавних набавки у 2020. години дају се следеће препоруке:

Предложити Извјештај о извршеним набавкама у 2020. години на усвајање.

Носилац: Управа и Надзорни одбор Рок: мјесец дана*“.* (крај цитата)

**РЕВИЗИЈА ПОСТУПАКА ЗАШТИТЕ ЖИВОТНЕ СРЕДИНЕ**

Све досадашње ревизије поступака заштите животне средине указују на сљедеће:

1. Да је предузеће обезбиједило техничке и организационе претпоставке за депоновање отпада на регионалној депонији.
2. Да су испуњени сви санитарни услови за рад депоније и добијене одговарајуће дозволе, гдје посебно напомињемо Еколошку дозволу за рад санитарне депоније која се обнавља сваке пете године (посљедња обнова извршена 20.02.2019. године), Дозволу за управљање отпадом која се обнавља сваке десете године (посљедња обнова извршена 11.12.2019. године), као и прибављање Дозволе за управљање отпадом за дио изграђене ћелије број 3 на регионалној депонији „Бријесница“ (издата 25.12.2020. године).
3. У складу са предметном еколошком дозволом, предузеће било обавезно да од почетка рада санитарне депоније редовно врши мониторинг животне средине, у сљедећим областима:
   * мониторинга процједних вода
   * мониторинга подземних вода
   * мониторинга површинских вода
   * мониторинга ваздуха
   * мониторинга депонијског гаса
   * мониторинга буке
   * мониторинга метеоролошких параметара и падавинских вода.

У складу са налозима из посљедње обновљене еколошке дозволе, предузеће је обавезно вршити и мониторинг животне средине у сљедећим областима:

* + мониторинг заштитних слојева
  + мониторинг педолошких и геолошких карактеристика.

1. Извјештаји о резултатима мониторинга потврђују следеће стање:
   * Мониторингом квалитета вода утврђено је да су налази у оквиру граничних вриједности према Правилнику,
   * Мониторингом квалитета ваздуха утврђено је да су налази у складу са граничним вриједностима према Правилнику.
2. Старо одлагалиште је у више наврата привремено санирано у претходним периодима, али је исто било у употреби све до прве половине 2017. године, јер се до тада на том подручју, као привремена активност, вршило одлагања клаоничког отпада, а у складу са одлуком надлежног органа Града Бијељина.
3. Према уговору о оснивању предузећа све општине оснивачи би требало да врше депоновање свих количина прикупљеног отпада са својих територија на Регионалну санитарну депонију „Бријесница“. У складу са потписаним уговором, општине Бијељина, Угљевик, Лопаре и Теочак врше одлагање отпада на депонију „Бријесница“, док се општина Челић још увијек није укључила у довоз отпада.
4. Присутан је одређени број дивљих депонија, што није у надлежности предузећа, него контролних органа локалних самоуправа, који нису у довољној мјери досљедни у остваривању утврђених мјера. Овдје је потребно констатовати да количине депонованог отпада варирају из године у годину, што реално указује на угрожавање заштите животне средине и штетности таквих поступака по ово подручје.
5. Према добијеним дозволама обавеза предузећа је да врши издвајање средстава за санацију депоније након истека корисног вијека, што се не врши ради финансијске ситуације (депоновање се врши по административно одобреним цијенама, а не по економским цијенама). Овакво стање може имати негативних посљедица по обезбјеђење средстава за мониторинг затворених објеката у будућем периоду, а тиме и на поступке и мјере заштите животне средине.
6. Ради испуњења основног стратешког задатка предузећа, заштите животне средине и провођења мјера и поступака еколошке заштите на подручју регије, предузеће је у току извршавања појединих мјера, односно планирања поступака који ће побољшати ефикасност заштите животне средине (овдје се, прије свега, мисли на завршетак изградње санитарне ћелије број 3, санацију старе депоније, израду елабората о рециклажи и сакупљању секундарних сировина, итд.).

На основу до сада извршених ревизија стања поступака заштите животне средине и екологије дате су сљедеће препоруке које је предузеће континуирано извршавало током претходног периода:

1. Упознати органе предузећа и осниваче о обавези конкретних припрема за завршетак изградње другог дијела санитарне ћелије број 3 за депоновање комуналног отпада (током 2019-2020. године изграђен први дио санитарне ћелије број 3),
2. Упознати надлежне органе општина оснивача о потреби контроле постојања дивљих депонија и опасности за угрожавање животне средине,
3. Предузети мјере за благовремено провођење планираних мјера на даљој доградњи функционисања предузеће и санитарне депоније кроз реализацију капиталних инвестиција, а прије свега кроз завршетак изградње треће санитарне ћелије.

## ОРГАНИЗАЦИЈА ПРЕДУЗЕЋА И ЗАПОСЛЕНОСТ

Према Правилнику о организацији и систематизацији радних мјеста у ЈП „ЕКО-ДЕП“ доо број 07-22-49/17 од 12.06.2017. године и Измјенама и допунама Правилника о организацији и систематизацији радних мјеста у ЈП „ЕКО-ДЕП“ доо број 07-23-61/17 од 10.08.2017. године, број 07-12-60/19 од 10.12.2019. године и број 07-17-98/20 од 28.10.2020. године, у оквиру предузећа формиране су двије службе:

* Служба за техничке послове, планирање и инвестиције, и
* Служба за економске, правне и опште послове.

Постојећа организациона шема је сљедећа:

|  |  |
| --- | --- |
| **ДИРЕКТОР** | 1 |

|  |  |  |  |  |  |
| --- | --- | --- | --- | --- | --- |
| Извршни директор за економске, правне и опште послове | 1 |  | Извршни директор за техничке послове, планирање и инвестиције | | 1 |
|  | |  |  | | |
| **Служба за економске, правне и опште послове** | |  | **Служба за техничке послове, планирање и инвестиције** | | |
| Шеф рачуноводства | 1 |  | Координатор за отпад | 1 | |
| Референт за финансије | 1 |  | Референт за праћење и вођење пројекта изградње рег. сан. деп. | 1 | |
| Референт за рачуноводство | 1 |  | Референт за планирање | 2 | |
| Референт за јавне набавке | 2 |  | Референт за инвестиције | 1 | |
| Благајник | 1 |  | Пословођа на депонији | 1 | |
| Референт за правне послове | 1 |  | Оператер на колској ваги | 4 | |
|  |  |  | Диспечер возила – контролор отпада | 1 | |
|  |  |  | Руковалац радних машина | 3 | |
|  |  |  | Возач камиона | 2 | |
|  |  |  | Помоћни радник | 1 | |
|  |  |  | Оператер на постројењу за третман отпадних вода | 1 | |

Постојећа организациона шема попуњена је за 22 извршиоца на дан 31.12.2020. године.

Табеларни приказ структуре и броја запослених у ЈП „ЕКО-ДЕП“ доо је следећи:

|  |  |  |  |  |
| --- | --- | --- | --- | --- |
| **Структура запослених по стручној спреми** | **Број запослених** |  | **Старосна структура запослених** | **Број запослених** |
| I степен - НК | 1 |  | 18-25 | 0 |
| II степен - ПК | 0 |  | 26-30 | 1 |
| III степен - КВ | 3 |  | 31-35 | 3 |
| IV степен - ССС | 7 |  | 36-40 | 5 |
| V степен - ВКВ | 0 |  | 41-45 | 2 |
| VI степен - ВШС | 3 |  | 46-50 | 4 |
| VII/1 степен - ВСС | 8 |  | 51-55 | 4 |
|  |  |  | 56-60 | 2 |
|  |  |  | 61-65 | 1 |
| **Укупно:** | **22** |  | **Укупно:** | **44,5** |

**Рад и радни односи**

Укупан број запослених у предузећу закључно са 31.12.2020. године је 22. Од тога, 1 лице има закључен уговор о обављању послова директора, 1 радник има закључен уговор на одређено вријеме, а 20 радника имају закључене уговоре о раду на неодређено вријеме.

Није било отказа уговора о раду.

## ОСТВАРИВАЊЕ И ОБАВЉАЊЕ РЕГИСТРОВАНЕ ДЈЕЛАТНОСТИ

Предузеће је почело обављати своју основну дјелатност: Обрада и одлагање неопасног отпада на санитаран и еколошки прихватљив начин на новоизграђеним санитарним ћелијама од 01.01.2010. године, када је Регионална санитарна депонија „Бријесница“ званично пуштена у рад.

Дјелатност предузећа је одређена Статутом предузећа (члан 14.) и као таква регистрована код Основног суда. Предузеће обавља дјелатност у унутрашњем промету и у спољнотрговинском промету. Дјелатност предузећа у унутрашњем промету обавља се у складу са Рјешењем Основног суда у Бијељини број: 059-0-Рег-11-000 689 од 01.11.2011. године. Извршено је усклађивање дјелатности на основу Закона о класификацији дјелатности и регистру пословних субјеката по дјелатностима у Републици Српској (Сл. гласник РС 74/10) и Уредбе о класификацији дјелатности РС (Сл. гласник РС 119/10):

35.11 Производња електричне енергије

35.13 Дистрибуција електричне енергије

35.14 Снабдијевање и трговина електричном енергијом

35.21 Производња гаса

37.00 Канализација

38.21 Обрада и одлагање неопасног отпада

38.32 Рециклажа (прерада разврстаних материјала)

43.11 Уклањање објеката

46.77 Трговина на велико отпадом и остацима

49.41 Друмски пријевоз робе

71.20 Техничко испитивање и анализа

Претежна дјелатност је: *38.21 Обрада и одлагање неопасног отпада*.

Дјелатност предузећа у спољнотрговинском промету обавља се у оквиру регистроване дјелатности.

Матични број предузећа је: 01991388. ЈИБ: 44002206230008; ПИБ 402206230008 (за ПДВ обвезника) и обављање спољнотрговинске дјелатности. Регистровану дјелатност Предузећа обављају радници различитих профила и занимања.

Предузеће је опремљено кадровски и технички за обављање регистроване дјелатности.

**Техничка опремљеност**

За обављање основне дјелатности, предузеће је опремљено следећом механизацијом и опремом:

* Санитарне ћелије за збрињавање отпада бр. 1, 2 и први дио ћелије бр. 3,
* Објекат за смјештај радника и механизације,
* Компактор за смањење запремине отпада,
* Булдозер за разгртање отпада,
* Камион кипер,
* Ровокопач гусјеничар,
* Комбиновани скип,
* Трактор са прикључцима,
* Цистерна за гориво и цистерна за воду,
* Пречистач процједних вода са тијела депоније,
* Гасна бакља са системом за сакупљање депонијског гаса и
* Остала опрема за обављање дјелатности.

Овом приликом ћемо у најкраћим цртама навести најважније активности које су извршене у претходном периоду.

1. Обавеза управе предузећа је била да уради План набавке за 2020. годину, прилагођен условима пословања, а у складу са Законом о јавним предузећима РС (Сл. гл. 74/04 и 78/11) и Законом о јавним набавкама БиХ (Сл. гл. БиХ 39/14). Предузеће је благовремено урадило План набавке за 2020. годину и током периода његове имплементације извршило 4 измјене допуне Плана набавке, који су усвојени од стране Надзорног одбора предузећа. Извјештаји о извршеним набавкама се редовно достављају НО предузећа. Од стране интерног ревизора вршена је редовна ревизија јавних набавки у 2020. години.
2. У ситуацији пандемије изазване коронавирусом, предузеће је организовало своје пословање у складу са упутствима и препорукама надлежних републичких институција, као и наредбама Штаба за ванредне ситуације Града Бијељина, те је предузимало све неопходне кораке у циљу спровођења истих.

Предузеће је донијело Упутство број 01-328/20 од 16.03.2020. године о поступању радника ЈП „ЕКО-ДЕП“ доо у циљу заштите здравља и обезбјеђивања континуитета рада предузећа у ситуацији појаве корона вируса („Ковид-19“) на подручју Регије Бијељина, те превенције појаве и сузбијања ширења вируса у домену рада предузећа.

Обезбиједило је неометано и континуирано обављање пријема и депоновања чврстог комуналног отпада на Регионалну санитарну депонију „Бријесница“ у Бијељини са минималним бројем ангажованих радника. Обим пословања је сведен на најмању могућу мјеру, на начин да се рад у свим организационим јединицама предузећа одвија са минималним бројем потребних извршилаца на лицу мјеста, док су остали радници предузећа билi упућени на рад од куће.

Обезбијеђена су сва потребна средства за одржавање личне хигијене (сапуни, папирни убруси, медицинске/хируршке рукавице, итд.), средства за чишћење и дезинфекцију канцеларија и службених просторија предузећа, као и средства за чишћење и дезинфекцију комплетне улазно-излазне зоне, ваге и других манипулативних површина на депонији. Чишћење, провјетравање и дезинфекција унутрашњих просторија је вршена континуирано адекватним дезинфекционим средствима. Чишћење и дезинфекција отворених површина и манипулативних простора који се користе на депонији је, такође, вршена континуирано, одговарајућим техничким средствима и дезинфицијенсима који су прилагођени за ту намјену.

Предузеће није имало обустава рада нити било каквих одступања од свог редовног пословања од почетка здравствене кризе до данас.

1. Пријем и депоновање отпада је током читаве године текао неометано и према прописаним процедурама. У току 2020. године на санитарну депонију „Бријесница“ је запримљено 35.057,44 тона чврстог комуналног отпада који је прописно депонован и збринут. Од укупно запримљене количине отпада у 2020. години, највећи дио отпада потиче са територије Града Бијељина, што се може видјети из табеле испод, гдје је дат преглед запримљених количина отпада за 2020. годину по општинама:

|  |  |  |  |
| --- | --- | --- | --- |
| **ОПШТИНА** | **Депоноване количине чврстог комуналног отпада**  **(т)** | | **Депоноване количине индустријског отпада**  **(т)** |
| Бијељина | 29.2201,94 | (83,4 %) | 0 |
| Угљевик | 3.364,22 | (9,6 %) | 0 |
| Лопаре | 1.428,10 | (4,0 %) | 0 |
| Теочак | 1.044,18 | (3,0 %) | 0 |
| Челић | 0,00 | (0,0 %) | 0 |
| **УКУПНО** | **35.057,44** | **(100 %)** | **0** |

Из претходне табеле види се да се општина Челић никада до сада није укључила у редован довоз отпада.

У наредној табели приказане су количине укупно одложеног отпада из свих општина оснивача, у периоду 2010-2020. године.

|  |  |  |  |  |  |  |
| --- | --- | --- | --- | --- | --- | --- |
| **Година** | **Bijeljina**  **(т)** | **Ugljevik**  **(т)** | **Lopare**  **(т)** | **Teočak**  **(т)** | **Čelić**  **(т)** | **UKUPNO** |
| **2010** | 29.745,77 | 1.544,73 | 834,76 | 0,00 | 0,00 | **32.125,26** |
| **2011** | 29.266,02 | 1.711,86 | 822,71 | 0,00 | 0,00 | **31.800,59** |
| **2012** | 27.396,07 | 1.421,78 | 913,94 | 0,00 | 0,00 | **29.731,79** |
| **2013** | 26.794,89 | 1.561,04 | 915,18 | 194,5 | 17,3 | **29.482,91** |
| **2014** | 26.234,69 | 1.568,36 | 813,36 | 1.249,40 | 0,00 | **29.865,81** |
| **2015** | 27.292,42 | 958,26 | 817,92 | 1.128,66 | 0,00 | **30.197,26** |
| **2016** | 27.998,43 | 1.654,54 | 906,46 | 1.000,26 | 1.158,74 | **32.718,43** |
| **2017** | 28.963,17 | 2.261,88 | 977,5 | 1.091,72 | 0,00 | **33.294,27** |
| **2018** | 28.230,12 | 2.261,42 | 966,02 | 1.071,24 | 0,00 | **32.528,80** |
| **2019** | 30.018,81 | 3.064,24 | 1.393,92 | 1.079,54 | 0,00 | **35.556,51** |
| **2020** | 29.220,94 | 3.364,22 | 1.428,10 | 1.044,18 | 0,00 | **35.057,44** |
| **УКУПНО:** | 311.161,33 | 21.372,33 | 10.789,87 | 7.859,50 | 1.176,04 | **352.359,07** |

*Табела депонованих количина чврстог комуналног отпада по општинама у периоду 2010-2020.*

1. Радови на уређењу депоније и изградњи објеката на депонији: у периоду 2019-2020. година је завршена изградња првог дијела санитарне ћелије број 3, укупне површине 2,2 hА и капацитета од око 300.000 м3, односно око 240.000 тона чврстог комуналног отпада. За дио изграђеног објекта прибављена су: Употребна дозвола, коју је издао надлежни орган Града Бијељина, и Дозвола за управљање отпадом, коју издаје Министарство за просторно уређење, грађевинарство и екологију РС. Изградњом овог дијела санитане ћелије продужено је санитарно одлагање отпада на депонији „Бријесница“ за наредне 2-3 године, али је неопходно интензивно радити на изналажењу финансијских средстава за изградњу и другог дијела санитарне ћелије, чиме ће се заокружити грађевинска цјелина овог објекта.
2. Постројење за пречишћавање процједних вода на Регионалној санитарној депонији “Бријесница” у Бијељини, које је вршило пречишћавање у I степену, је током 2020. године надограђено на II степен пречишћавања реверзном осмозом. Тренутни квалитет процједне воде из депоније је таквог квалитета да се може пречистити кроз један степен, али је у сталном опадању због анаеробних процеса који се одвијају у тијелу депоније, те је процјењено да ће са повећањем старости депоније квалитет процједне воде бити све лошији. Опадањем квалитета процједне воде I степен пречишћавања неће постизати добре резултате, те је било потребно надоградити II степен пречишћавања, како би се добио задовољавајући квалитет који ће бити у складу са нормама Правилника о условима испуштања отпадних вода у површинске воде (Службени гласник Републике Српске бр. 44/01).

Из тог разлога је предузеће у претходним пословним годинама интензивно радило на изналажењу финансијских средстава за финансирање ове инвестиције, те је још 2016. године аплицирало према Министарству пољопривреде, шумарства и водопривреде Републике Српске за додјелу грант средстава из Пројекта управљања водама у сливу ријеке Дрине на западном Балкану који се финансира из донаторских средстава Глобалног фонда за животну средину („ГЕФ“) и Посебног фонда за климатске промјене („СЦЦФ“).

Током 2019. године предузеће је обавијештено од стране овог Министарства путем Јединице за имплементацију пројеката у пољопривреди (АПЦУ) да је ова апликација прихваћена и да ће се пројекат надоградње пречистача на депонији „Бријесница“ у Бијељини на други степен реверзне осмозе финансирати током 2020. године. Комплетну процедуру набавке и имплементације уговора је провела АПЦУ. Све активности на надоградњи пречистача су у завршене током 2020. године и исти је стављен у функцију. Такође је прибављена и употребна дозвола за надограђено постројење.

1. Континуирано је вршено редовно уређивање старог одлагалишта ради пријема и одлагања земље за прекривку и грађевинског шута који се користи за изградњу интерних саобраћајница. Током цијеле године вршено је редовно одржавање и уређивање интерних саобраћајница природним шљунком и грађевинским шутом на санитарној депонији. Саобраћајнице су у зимском периоду редовно чишћене од снијега, а у љетњем периоду квашене су водом ради спрјечавања појаве прашине.
2. У оквиру редовног одржавања укупне површине депоније вршно је редовно чишћење круга депоније, кошење и сакупљање траве, сакупљање расутог отпада ван ћелије, сјеча младог растиња око ограде депоније, заливање засада дрвећа зеленог појаса и прање асфалтне саобраћајнице.
3. Због недостатка средстава није извршено сљедеће:

* санација ограде око старог одлагалишта на дијеловима гдје је оштећена
* није израђена ограда око постројења за спаљивање депонијског гаса.
* нису замијењене помоћне капије на огради око депоније које су дотрајале.

1. Извршено је уређење и асфалтирање интерне саобраћајнице на улазу у ћелију I и II који је оштећен током периода њихове екплоатације.
2. Извршена је реконструкција вагарске кућице која је због досадашње експлоатације објекта била неопходна.
3. У оквиру редовних сервиса и одржавања механизације и постројења вршено је редовно сервисирање механизације, опреме за рад и службених аутомобила, а за редовно одражавање у смислу подмазивања, чишћења и сл. били су задужени руковаоци механизације. Сервисе су вршили овлаштени сервисери, у складу са планом одржавања, док су за праћење рада и управљање постројењима били задужени обучени радници предузећа. Урађени су сервис трафо-станице, као и сервис система вањске расвјете на депонији. У току године постројење за прање и дезинфекцију доњег строја возила је функционисало без прекида и току рада вршено је редовно чишћење од муља. Рад постројења и сво одржавање су вршили обучени радници предузећа.
4. У оквиру рада на побољшању организације и услова рада на депонији вршена је набавка личне заштитне опреме и средстава за рад, те редовно одржавање истих (прање, подмазивање и периодични прегледи који подлијежу Правилнику о поступку и роковима превентивних и периодичних прегледа и испитивања опреме за рад и превентивних и периодичних испитивања услова радне средине), вршени су периодични љекарски прегледи радника, контрола апарата, уређаја и инсталација, контрола микро климе (мјерење концетрације прашине, пара, димова и гасова), као и придржавање свих потребних мјера из области заштите на раду и заштите од пожара које су регулисане Законом о ЗНР и ЗОП-а. Спровођена је едукација свих радника на депонији кроз редовну обуку радника и практичну провјеру знања из области заштите на раду и заштите од пожара, присуствовање радника онлине семинарима на тему пријема и депоновања чврстог комуналног отпада са циљем размјене искустава у раду. Од старане овлаштене куће задужене за ЗНР И ЗОП и одговорних радника на депонији вршена је редовна контрола прописаних и наложених мјера из области ЗНР И ЗОП са циљем превентивног дјеловања спрјечавања повреда на раду, професионалних обољења и болести у вези са радом. Спровођене су и мјере из Елабората за радна мјеста са увећаним стажом који је израђен у претходном периоду.

1. У циљу спрјечавања настанка и ширења непријатних мириса у околину редовно је вршено прскање отпада микробиолошким средствима за неутрализацију непријатних мириса методом прскања помоћу тракторске прскалице, атомизера и ручне прскалице. Такође, набављен је уређај за аутоматско дозирање и аерацију микробиолошких препарата на егализационом базену система пречишњавања процједне воде на депонији којим се врши предтретман процједне воде и побољшава њен квалитет прије третмана, а уједно се смањују непријатни мириси који настају у овом процесу.
2. У циљу заштите и очувања животне и радне средине, а у складу са важећом Еколошком и Дозволом за управљање отпадом и важећим прописима из области заштите животне средине, вршен је редован мониторинг квалитета: ваздуха, оборинских, процједних и подземних вода, мониторинг квалитета депонијског гаса и буке. Свакодневно праћење и евидентирање параметара квалитета ваздуха као и брзине вјетра вршено је постављањем мобилне еколошке лабораторије на санитарној депонији „Бријесница“ од стране овлаштене установе. Овлаштена кућа је достављала мјесечне извјештаје сачињене појединачно за сваки дан у току протеклог мјесеца са исказаним вриједностима. Контрола квалитета оборинских, процједних и подземних вода вршена је узимањем узорака у оборинским каналима, егализационом базену и постојећим пиезометрима, а потом је вршена лабораторијска анализа хемијске исправности узорака у склопу чега су достављани редовни извјештаји о прегледу и контроли истих тромјесечно. Сви извјештаји о извршеним мјерењима заштите животне средине се редовно достављају републичком еколошком инспектору, а извјештај о заштити вода се редовно доставља Јавној установи „Воде Српске“. Такође, обавеза предузећа је да све извјештаје достави Министарству за просторно уређење, грађевинарство и екологију РС приликом подношења захтјева за обнову Еколошке и Дозволе за управљање отпадом.
3. Постројење за спаљивање депонијског гаса (гасна бакља) је редовно одржавана и сервисирана током године. У 2020. години је спаљено укупно 490.150,0 Nm3/h депонијског гаса. Набавком и пуштањем у рад постројења за спаљивање депонијског гаса значајно је смањена емисија депонијских гасова и ширење непријатних мириса, што је представљало значајан проблем за становнике околних насеља у претходном периоду. Депонијски гас се може користити у енергетске сврхе, као обновљиви извор енергије. У том циљу израђен је пројекат и уграђена је опрема за загријавање радионичког простора у објекту на депонији „Бријесница“ у Бијељини. Уграђена опрема користи енергент депонијски гас који спада у обновљиве изворе енергије.
4. Током 2020. године вршена је редовна дератизација, дезинфекција и дезинсекција на комплетном простору депоније, дезобаријере, радне и помоћне просторије: стара портирница, нова портирница, вагарска кућица и зграда одржавања. Ова мјера је наложена важећим законским прописима. Због специфичних услова који владају на депонији, гдје долази до брзог размножавања глодара, инсеката и микроорганизама, редовна дератизација је обављана два пута годишње, а дезинфекција и дезинсекција и више пута у току године, у зависности о годишњег доба и временских услова.
5. Извршена је набавка и садња садница за зелени појас око депоније, као једна од мјера превенције емисија непријатних мириса.

### Еколошке претпоставке за рад предузећа и заштиту животне средине

Током реализације пројекта изградње регионалне санитарне депоније строго се водило рачуна о примјени закона и прописа из области екологије и Директива ЕУ које се односе на заштиту животне средине. Ради тога је израђена Студија утицаја на животну средину санитарне депоније “Бријесница” (одобрена од стране Министарства за просторно уређење, грађевинарство и екологију РС), те су прибављене:

1. Еколошка дозвола (обновљена 20.02.2019. године од стране Министарства за просторно уређење, грађевинарство и екологију РС),
2. Дозвола за управљање отпадом за ЈП “ЕКО-ДЕП” Бијељина (обновљена 11.12.2019. године од стране Министарства за просторно уређење, грађевинарство и екологију РС).

Поменутим документима наложене су мјере заштите земљишта, подземних и површинских вода, заштита флоре, фауне и екосистема, климе, ваздуха, културног наслеђа и археолошких налазишта.

Ради заштите земљишта, изграђених објеката и животне средине врши се стални мониторинг оцједних, површинских и подземних вода, квалитета ваздуха, депонијског гаса, таложења, контрола запремине и састава долазећег отпада и материјала из земље.

Еколошке претпоставке за функционисање предузећа су засноване на вршењу мониторинга животне средине, који се проводи у вријеме обављања основне дјелатности, током периода затварања депоније, као и дуги низ година након њеног коначног затварања.

Мјере заштите животне средине и еколошке заштите су потпуније регулисане Законом о заштити животне средине (Сл. гласник РС 71/12 и 79/15), којим је утврђена обавеза правних и физичких лица на заштити, очувању и побољшавању еколошког квалитета животне средине. Законом су такође промовисане мјере на његовом спровођењу.

Предузеће има посебну обавезу да врши заштиту животне средине од штетног утицаја отпада, обзиром да је основна дјелатност обрада и одлагање неопасног отпада (шифра 38.21). Према добијеном Рјешењу о давању еколошке дозволе за постројења регионалне санитарне депоније, предузеће је у обавези да, ради ублажавања негативног утицаја на животну средину, примијени следеће најбитније мјере мониторинга емисија:

1. низ мјера спрјечавања емисије штетних утицаја на ваздух, које обухватају сљедеће: користити уређаје и возила са минималним утицајем на околину; вршити редовну техничку контролу уређаја и возила која се користе на депонији као и њихово редовно одржавање и користити горива са дозвољеним садржајем сумпора; током извођења радова на депонији примијенити све мјере заштите ваздуха од дисперзије лебдећих честица и одржавати чистим све асфалтиране интерне и приступне саобраћајнице на локацији; орошавати неасфалтиране манипулативне површине на простору депоније, посебно у сушном периоду; свакодневно прекривати отпад слојем земље или инертним материјалом ради спрјечавања емисија са отворених површина отпада и раздвајања слојева отпада; изградити и користити систем заптивања покрова за запуњене ћелије за депоновање у складу са ЕУ стандардима „CD 1999/31/EC“ као комбиновани заптивач, а одлагање вршити у складу са пројектом и планом управљања отпадом; одлагање отпада вршити уз праћење и контролу нивелета ископа у циљу смањења емисије депонијских гасова, одржавати у функцији гасне бунареве за сакупљање депонијског гаса и постројење за спаљивање депонијског гаса; примијенити све мјере за спрјечавање појаве депонијских гасова на непожељним мјестима (нестабилни бокови депоније – слијегање и стварање пукотина) као и могућности појаве инцидентних ситуација (експлозије, пожари) и придржавати се услова из Плана мјера за спрјечавање удеса и ограничавање њихових посљедица у непожељним ситуацијама; одржавати озелењене слободне површине на депонији и одржавати зелени појас на рубним дијеловима парцеле ради заштите од буке и прашине; редовно проводити дезинфекцију, дезинсекцију и дератизацију подручја одлагалишта, како би се спријечило неконтролисано множење животиња које могу бити потенцијални преносиоци заразних болести, и др.
2. мјере спрјечавања емисије штетних материја у воду састоји се од низа мјера: спријечити расипање отпада ван предвиђених површина за депоновање и забранити одлагање отпада у подручја ван депоније, односно возила која довозе отпад усмјеравати на истовар отпада на ћелије; пратити стање – количину оцједних вода и одржавати у функционалном стању инсталирани пречистач процједних вода; вршити редован мониторинг подземних вода, одржавати објекте за мониторинг у исправном и функционалном стању, а узорковање и анализе вршити у складу са Правилником о условима испуштања отпадних вода у површинске воде (Сл. гласник РС 44/01); све прикупљене процједне воде пречистити на инсталираном постројењу за пречишћавање отпадних вода и само пречишћене воде испуштати у крајњи реципијент – Мајевички ободни канал; одржавати у функционалном стању постројења за пречишћавање отпадне воде на бази реверзне осмозе; отпад одлагати само на припремљену водонепропусну подлогу, сабијати га и прекривати слојем инертног материјала и примјењивати мјере за заштиту земљишта, подземних и површинских вода и ваздуха од загађења; онемогућити појаве плављења депоније; изградити систем заптивања дна депоније; изградити ободне канале; обезбиједити дренирање отпадних вода; обезбиједити прикупљање и одвод оборинских вода, и др.
3. мјере спрјечавања емисије штетних материја у земљиште, веома битан скуп мјера, које се састоје од: изградње система заптивки на ћелијама, посебно уредити смјештај возила и простора за њихово прање и чишћење, не дозволити изливање процједних вода без пречишћавања и спровести одговарајуће мјере заштите депоније.

Ради контроле провођења заштитних мјера неопходно је вршити мониторинг: процједних, подземних и површинских вода, мониторинг ваздуха, депонијског гаса, буке, метеоролошких параметара и падавинских вода. Пројектним задатком мониторинга су утврђени елементи за узимање узорака и испитивање садржаја штетних састојака у истим.

Предузеће је завршетком инвестиција претходних фаза изградње регионалне санитарне депоније створило техничке предуслове за обављање основне дјелатности. Еколошке претпоставке за функционисање предузећа су засноване на вршењу мониторинга животне средине, која се редовно проводи и морају се континуирано пратити резултати контроле.

Све до сада урађене студије ризика указују на могуће ризике у области заштите животне средине:

1. Инхерентни ризици

* еколошка загађења ради одлагања отпада на дивљим депонијама
* одлагање неодговарајућих врста отпада на депонији
* одсуство плана у случају ванредних ситуација (поплаве и сл.)

1. Контролни ризици

* дослиједност у примјени прописаних мјера утврђених законским и властитим прописима
* дослиједност у отклањању недостатака утврђених мониторингом, ради недостатка средстава.

## ФИНАНСИЈСКО ПОСЛОВАЊЕ

У обрачунској 2020. години предузеће је пословало у складу са позитивним законским прописима, међународним рачуноводственим стандардима и рачуноводственим стандардима финансијског извјештавања. У овом поглављу, у наставку, дати су подаци који су обухваћени екстерном ревизијом финансијских извјештаја за 2020. годину, а односе се на тачке 5, 6, 8 и 9.4 Извјештаја (цитат):

***„6. ПРИЗНАВАЊЕ ПОСЛОВНИХ ПРИХОДА И РАСХОДА***

***6.1. Пословни приходи***

***у КМ без децимала***

|  |  |  |  |
| --- | --- | --- | --- |
|  | ***2020.*** |  | ***2019.*** |
| Приходи од продаје учинака | 1.506.083 |  | 1.491.626 |
| Остали пословни приходи | 20.815 |  | 7.904 |
| ***Укупни пословни приходи*** | ***1.526.898*** |  | ***1.499.530*** |

Приходи од продаје учинака признати су и исказани у Билансу успјеха на основу испостављених фактура, односно наплаћених износа у готовини. Сви износи прихода односе се на екстерно фактурисане, односно наплаћене износе.

Остварени приходи су књижени на основу фактурисања услуга кориштења депоније и осталих прихода, и то:

- приходи од депоновање отпада повезаним лицима ...............................1.383.902 КМ

- приходи од депоновања отпада и услуга осталим купцима .....................122.181 КМ

***Укупно приходи од продаје учинака ...........................................1.506.083 КМ***

- остали приходи (остале донације) ................................................................20.815 КМ

***Укупни пословни приходи ..............................................................1.526.898 КМ.***

Приходи од продаје услуга депоновања отпада су остварени на основу фактурисаних услуга депоновања, за које су закључени уговори о депоновању и услуга је фактурисана пореским рачунима.

Учешће пословних прихода (депоновање отпада) је повећано у односу на претходну годину за цца 2%. Ови приходи су остварени на основу фактурисане услуге депоновања отпада на санитарној депонији. Расту прихода допринијели су раст цијена депонованог отпада, и значајан раст количина депонованог отпада у 2019. години у односу на 2018. године. Депоноване количине су нешто мање у 2020. години у односу на 2019. годину.

***6.2. Пословни расходи***

Пословни расходи се састоје из:

***у КМ без децимала***

|  |  |  |  |
| --- | --- | --- | --- |
|  | ***2020.*** |  | ***2019.*** |
| Трошкови материјала | 133.331 |  | 153.014 |
| Трошкови бруто зарада, накнада и ост. личних расх. | 493.373 |  | 500.065 |
| Трошкови производних услуга | 234.324 |  | 276.081 |
| Трошкови амортизације и резервисања | 368.324 |  | 337.677 |
| Нематријални трошкови | 37.738 |  | 33.822 |
| Трошкови пореза | 5.692 |  | 11.967 |
| Трошкови доприноса | - |  | - |
| ***Укупни пословни расходи*** | ***1.272.782*** |  | ***1.312.626*** |

***Трошкови материјала*** су признати у висини евидентираних утрошака у процесу пословања.

Структура трошкова материјала је следећа:

У КМ без децимала

|  |  |  |  |  |
| --- | --- | --- | --- | --- |
| ***Рб*** | ***Врста трошка*** | ***2020.*** | ***2019.*** | ***Индекс*** |
|  | Трошкови материјала за израду | 33.423 | 17.413 | 191,94 |
|  | Трошкови режиског материјала | 18.311 | 15.615 | 117,26 |
|  | Трошкови горива и енергије | 81.597 | 119.986 | 68,00 |
|  | ***У к у п н о*** | ***133.331*** | ***153.014*** | ***87,14*** |

Трошкови материјала (конта 510 до 513) признати су и исказани на основу вјеродостојних докумената, који доказују стварну вриједност трошкова. Документација је уредно хронолошки нумерисана и ликвидирана од стране овлашћених лица прије књижења.

Остварени материјални трошкови су за 12,86% мањи у односу на претходну годину.

***Нето зараде и накнаде зарада***, порези и доприноси на зараде су признати за обрачунате износе за рад запослених за проведено вријеме на пословима, односно одсуствима на терет послодавца. Обрачуни су извршени у складу са прописима, који регулишу стопе пореза и доприноса и према интерно утврђеним критеријумима за поједине врсте послова.

Структура бруто накнада зарада је следећа:

У КМ без децимала

|  |  |  |  |  |
| --- | --- | --- | --- | --- |
| ***Рб*** | ***Врста трошка*** | ***2020.*** | ***2019.*** | ***Индекс*** |
|  | Трошкови бруто зарада | 424.871 | 423.002 | 100,44 |
|  | Трошкови осталих личних расхода | 68.502 | 77.063 | 88,89 |
|  | ***У к у п н о*** | *493.373* | *500.065* | ***98,66*** |

Трошкови бруто зарада су реализовани у износу од 424.871 КМ и већи су за 0.44 % у односу на претходну годину. Исплата плата је извршена за просјечно 20 радника.

***Трошкови производних услуга*** су признати и исказани за примљене услуге обрачунате у вјеродостојним документима даваоца услуга и одговарајућим врстама производних трошкова.

Структура трошкова производних услуга је следећа:

***У КМ без децимала***

|  |  |  |  |  |
| --- | --- | --- | --- | --- |
| ***Рб*** | ***Врста трошка*** | ***2020.*** | ***2019.*** | ***Индекс*** |
|  | Трошкови транспортних услуга птт и тел. | 13.626 | 14.090 | 0,97 |
|  | Трошкови услуга одржавања | 93.596 | 140.189 | 66,76 |
|  | Трошкови закупа | 12.028 | 12.028 | 100,00 |
|  | Трошкови комуналних услуга | 1.115 | 1.412 | 78,96 |
|  | Трошкови заштите на раду | 11.959 | 6.362 | 187,80 |
|  | Трошак мониторинга | 102.000 | 102.000 | 100,00 |
|  | ***У к у п н о*** | ***234.324*** | **276.081** | ***84,87*** |

Признавање производних трошкова је извршено евидентирањем признатих услуга, које су фактурисане од стране добављача. Провјеру исправности улазних фактура врши ликвидатор. Трошкови услуга одржавања смањени су у 2020. години за 46.593 КМ или 33,33% у односу на претходну годину.

***Трошкови амортизације*** су обрачунати примјеном линеарне методе сагласно Стандарду 16 параграф 43-62 и по стопама израчунатим на бази процијењеног вијека трајања средстава.

Стопе амортизације су регулисане чланом 58 Правилника о рачуноводству и рачуноводственим политикама.

Укупна обрачуната амортизација односи се на:

- обрачун амортизације грађевинских објеката 156.592 КМ

- обрачун амортизације постројења и опреме 151.322 КМ

***Укупно обрачуната амортизација …………………………………….307.914 КМ.***

Постројења обухватају пречистач отпадних вода и бакљу-постројење за спаљивање гасова из депоније, амортизација постројења и опреме износи 146.580 КМ. Амортизација алата и инвентара износи 4.742 КМ.

***Нематеријални трошкови*** су признати у износу од 37.738 КМ, по основу плаћених трошкова непроизводних услуга: осигурање, платни промет, адвокатске услуге, трошкова рекламе и пропаганде, репрезентације и трошкови стручног образовања.

***Трошкови пореза и доприноса ревидиране године***  су признати за издатке који су обрачунати и исказани у складу са обавезама регулисаним законским прописима, у износу 5.692 КМ.

Сви трошкови су признати на основу одговарајуће документације, која је претходно комплетирана, извршена формална, рачунска и материјална контрола, ликвидирана од стране одговорног лица и одобрено плаћање. Документи су правилно контирани и трансакције евидентиране у књиговодству.

***6.3. Финансијски приходи и расходи***

У Билансу успјеха признати су следећи финансијски приходи и расходи:

***у КМ без децимала***

|  |  |  |  |
| --- | --- | --- | --- |
|  | ***2020.*** |  | ***2019.*** |
| Финансијски приходи | 149.908 |  | 5.559 |
| Финансијски расходи | 179.717 |  | 113.435 |
| ***Губитак/добитак по основу финансирања*** | ***(29.809)*** |  | ***(107.876)*** |

Финансијски приходи представљају обрачунате камате за неблаговремено плаћање у износу од 8.027 КМ и позитивних курсних разлика у износу од 141.881 КМ, док су расходи признати на основу плаћених камата у износу од 9.402 КМ, расходи по основу Одлуке о валутној клаузули број 07-19-14/17 у износу од 141.881 КМ и трошкови на име осталих финансијских трошкова по основу трошкова сервисирања кредита у износу од 28.434 КМ.

Признавање трошкова је извршено у складу са Правилником о рачуноводству и рачуноводственим политикама.

***6.4. Остали приходи и расходи***

Остали приходи и расходи у Билансу успјеха признати су у следећим износима:

***у КМ без децимала***

|  |  |  |  |
| --- | --- | --- | --- |
|  | ***2020.*** |  | ***2019.*** |
| Остали приходи | 0 |  | 0 |
| Остали расходи | 11.286 |  | 29.554 |
| ***Добитак по основу осталих прихода и расхода*** | ***(11.286*** |  | ***(29.554)*** |

Осталих прихода у ревидираној години није било.

Остали расходи се односе на остварене губитке по основу исправке потраживања од купаца повезаних лица у износу од 9.275 КМ и расходовања основних средстава, залиха материјала и заштитне опреме у износу од 2.011 КМ.

***6.5. Укупни приходи и расходи***

У Билансу успјеха изражен је следећи укупан приход и укупан расход:

***у КМ без децимала***

|  |  |  |  |
| --- | --- | --- | --- |
|  | ***2020.*** |  | ***2019.*** |
| Укупан приход | 1.676.806 |  | 1.505.089 |
| Укупан расход | 1.463.785 |  | 1.455.615 |
| ***Укупан добитак*** | ***213.021*** |  | ***49.474*** |
| Порески расходи периода | 4.367 |  | - |
| ***Нето добит/губитак*** | ***208.654*** |  | ***49.474*** |

Исказани добитак у 2020.години у Билансу успјеха је у износу од ***208.654КМ*** и евидентиран је на АОП 299 Биланса успјеха као добитак послије опорезивања, док је у Билансу стања исказан на АОП- 121, нераспоређени добитак текуће године у износу 208.654 КМ.

На основу одредаба Закона о порезу на добит (“Службени гласник Републике Српске” број: 94/15) Друштво је сачинило и поднијело Пореској управи, Порески биланс за 2020. годину, по коме је дужно да плати порез на добит по коначној пореској пријави у износу од 4.367 КМ. Обавеза је измирена кроз уплаћене аконтације пореза на добит.

***7. ИЗВЈЕШТАЈ О ПРОМЈЕНАМА НА КАПИТАЛУ***

Правилником о садржини и форми позиција образсца извјештаја о промјенама на капиталу ("Службени гласник Републике Српске" број: 63/16) установљена је шема овог обрасца, која чинињегов саставни дио.

Према одредбама члана 2. Правилника сва правна лица са сједиштем у Републици Српској регистрована као друштва капитала дужна су да сачине и Извјештај о промјенама на капиталу, сагласно одредбама Међународног рачуноводственог стандарда 1 – Презентација финансијских извјештаја.

Предузеће је уредно сачинило Извјештај о промјенама у капиталу за 2020. годину, у којима је приказано стање и кретање истог.

Приказано стање капитала у Извјештају одговара стању по књигама Друштва и капитал износи

***47.120******КМ*** на дан 31.12.2019. године и ***255.558******КМ*** на дан 31.12.2020. године, што представља значајно повећање у односу на претходну годину, због оствареног добитка у ревидираној години.

Структура капитала приказана је у ***Напомени 5.1.***

***9. ФИНАНСИЈСКИ ИНСТРУМЕНТИ***

***9.1. Управљање капиталом***

Управа Друштва редовно разматра капитални ризик, на основу ублажавања ризика и увјерења да ће Друштво бити у могућности да одржи принцип сталности пословања уз ублажавање могућих негативних утицаја појединих фактора. Стратегија управљања капиталом се састоји у сталном праћењу стања капитала и управљање капиталом преко пословне политике и резултата пословања.

У том циљу се врши анализа рацио укупне задужености према капиталу, анализа значајних рачуноводствених политика и оцјена утицаја укупних финансијских инструмената (кредити,обавезе и потраживања).

Друштво прати капитал на основу коефицијента задужености, који се израчунава као однос нето дуговања Друштва и његовог укупног капитала и исти износи на дан билансирања:

***у КМ без децима***

|  |  |  |
| --- | --- | --- |
|  | ***2020.*** | ***2019.*** |
| 1. Укупне обавезе (без капитала) | 8.239.569 | 8.674.350 |
| 2. Готовински еквиваленти и готовина | 302.836 | 197.409 |
| *3. Нето дуговање (1-2)* | *7.956.733* | *8.476.941* |
| 4. Укупан капитал | 255.558 | 47.120 |
| *5. Коефицијент задужености (3/4)* | *31,13* | *179.90* |

Обзиром да Друштво има мали износ капитала и висок износ нето дуговања, коефицијенат задужености је неповољан, Друштво има капиталних ризика, односно мјерено коефицијентом задужености угрожен је принцип сталности пословања. Коефицијент задужености у ревидираној години знатно је повољнији у односу на претходну годину, остварена добит у ревидираној години подигла је ниво капитала.

***9.2. Управљање финансијским ризицима***

У свом пословању Друштво је изложено одређеним финансијским ризицима: тржишном ризику (ризик од промјене курса страних валута, промјене каматних стопа и промјена цијена), ризику ликвидности и кредитном ризику. Према оцјени менаџмента стање ризика код финансијских ризика је изражено због варирања курса обрачунске валуте СДР, за коју су везани дугорочни кредити.

Ризик ликвидности анализиран је кроз тренутну и дугорочну ликвидност.

***1.Стање ликвидности и финансијске стабилности*** показју следеће стање у односу на прошлу годину:

***у КМ без децимала***

|  |  |  |  |
| --- | --- | --- | --- |
| ***Р.б*** | ***Опис*** | ***2020.*** | ***2019.*** |
| 1.1 | Готовина | **302.836** | 197.409 |
| 1.2 | Краткорочна потраживања | 302.982 | 260.759 |
| ***1*** | ***Ликвидна и кратк.везана имо.*** | ***605.818*** | ***458.168*** |
| 2.1 | Краткорочне обавезе | 3.943.550 | 3.424.713 |
| 2.2 | Дуг. кредити са досп. текуће г. | 789.045 | 845.423 |
| ***2*** | ***Краткорочни извори финан*** | ***4.732.595*** | ***4.270.136*** |
| ***3*** | ***Коефицијент ликвидности 1/2*** | ***0,1280*** | ***0.1073*** |
| 4.1 | Стална имовина | 7.510.335 | 7.528.324 |
| 4.2 | Залихе | 17.852 | 19.527 |
| ***4*** | ***Дугорочно везана имовина*** | ***7.528.187*** | ***7.547.851*** |
| 5.1 | Капитал | **255.558** | 47.120 |
| 5.2 | Дугорочне обавезе | 3.506.974 | 4.404.214 |
| ***5*** | ***Дугорочне обавезе и капитал*** | ***3.762.532*** | ***4.451.334*** |
| ***6*** | ***Коефицијент фин.стабил. 4/5*** | ***2,000*** | ***1.696*** |

Према подацима из претходне табеле је очигледно да је краткорочна ликвидност и даље веома лоша.

Коефицијент финансијске стабилности је виши од један па је дугорочна финансијска равнотежа помјерена ка дугорочно везаној имовини, чиме се јавља недостајући капитал за успостављање дугорочне финансијске равнотеже, а то захтјева финансијско санирање. У оваквим условима онемогућено је одржавање ликвидности.

Ризик солвентности анлизиран је кроз однос пословне имовине и укупних обавеза.

Солвентност предузећа подразумијева да је предузеће способно платити укупне дугове не о року њиховог доспећа већ кад тад, макар из стечајне (ликвидационе) масе. Солвентност се мјери односом пословне имовине и укупних дугова (обавеза).

Оцјена садашње солвентности износи:

***2. Стање солвентности*** има следеће коефицијенте:

**у КМ без децимала**

|  |  |  |  |
| --- | --- | --- | --- |
| ***Р.б*** | ***Опис*** | ***2020.*** | ***2019.*** |
| 1 | Имовина | 8.555.537 | 8.721.470 |
| 2 | Обавезе | 8.239.569 | 8.674.350 |
| ***3*** | ***Коефиц. солвентн.(1/2)*** | ***1,04*** | ***1.01*** |

Стање солвентности је неповољно, пошто је имовина у висини обавеза и коефицијенат од 1,01 и 1,04 је економски неповољан.

Ризик рентабилности анализиран кроз стопу нето приноса представља значајан показатељ способности Друштва за наставком пословања у наредном периоду.

Рентабилност укупног уложеног капитала, мјерена је стопом нето приноса добијеном из односа нето добитка увећаног за трошкове финансирања и просјечног укупног капитала. Стопа нето приноса на укупно уложени капитал зависи поред економичности и ефикасности коришћења средстава и од висине пореза на финансијски резултат. Рентабилност сопственог капитала мјерена је стопом нето приноса на сопствени капитал добијена из односа нето добитка и просјечног сопственог капитала. Виши нето добитак при датом сопственом капиталу одбацује већу стопу рентабилности сопственог капитала и обрнуто.

***3. Стање рентабилности улагања*** Друштва је следеће:

**у КМ без децимала**

|  |  |  |  |
| --- | --- | --- | --- |
| ***Р.б*** | ***Опис*** | ***2020.*** | ***2019.*** |
| 1 | Нето добитак | 208.654 | 47.120 |
| 2. | Просјечни сопствени капитал | 151.339 | 47.120 |
| ***3.*** | ***Стопа приноса сопст.кап(1/2)100*** | ***1,38*** | ***100*** |
| 4 | Просјечна укупна имовина | 8.555.537 | 8.721.470 |
| ***5*** | ***Стопа приноса укупне им. (1/4)100*** | ***2,44*** | ***0.54*** |

Рентабилност улагања у ревидираној години је повољнија у односу на претходну годину.

***9.3. Фер вриједност финансијских средстава***

Према оцјени менаџмента Друштва књиговодствена вриједност финансијских средстава и финансијских обавеза не одступа од признатих вриједности у финансијским извјештајима, односно признате су по фер вриједности.

***9.4. Порески ризик***

Република Српска има више закона, који регулишу више пореза и доприноса од стране надлежних органа. Порези, који се плаћају укључују порез на додатну вриједност, порез на добитак, порези и доприноси на плате, као и остали порези и накнаде за финансирање буџета. У примјени ових закона евидентно је низ недоречености у њиховој интерпретацији и примјени, што ствара доста тешкоћа у њиховој примјени, што се често рефлектује у трошкове казни и камата након контролних прегледа.

Друштво има значајне трансакције са повезаним лицима што изискује додатне активности за регулисање међусобних односа кроз одговарајућу документацију у вези трансферних цијена. Менаџмент сматра да не би требало бити значајних материјалних посљедица по финансирање Друштва.

***9.5. Текућа економска ситуација и њен утицај на пословање Друштва***

У ревидираном периоду Друштво је било под позитивним утицајем економских услова на тржишту Града Бијељине, чему су допринијеле промијењене цијене лагеровања, раст количина лагерованог отпада, смањење трошкова лагеровања на новој-трећој санитарној ћелији, повољан курс СДР, што се очекује и у наредном периоду.

***9.6. Девизни курсеви***

Средњи курсеви за трансакције са девизним средствима примјењују се приликом прерачуна трансакција девиза у домаћу валуту и исте су коришћене приликом израде финансијских извјештаја. Будући да Друштво користи кредитна средства која су везана за валуту СДР, изложено је високом ризику девизних курсева.

Стање курсева је следеће:

|  |  |  |
| --- | --- | --- |
| *В а л у т а* | ***31. децембра 2020.*** | ***31. децембра 2019.*** |
| СДР | КМ 2,315409 | КМ 2,417171 |
| Еуро (ЕУР) | КМ 1.955830 | КМ 1.955830 |

***10. ПРИСТУП ОБАВЉАЊУ РЕВИЗИЈЕ***

***10.1. Рад са повезаним лицима***

Према параграфима Међународног рачуноводственог стандарда МРС 24 и члану 9 Закона о измјенама Закона о јавним предузећима („Службени гласник Републике Српске“ број: 78/11) Друштво је у обавези да изврши објављивање трансакција са повезаним лицима, што је и урађено у Напоменама уз финансијске извјештаје. Повезана лица према члана 3. Закону о јавним предузећима су сва правна лица, која имају најмање 5% од укупних гласачких права у предузећу и са истима предузеће има потписане купопродајне уговоре на основу којих је остварен следећи промет:

***у КМ без децимала***

|  |  |  |  |  |
| --- | --- | --- | --- | --- |
| ***Ктт*** | ***Назив трансакције*** | ***Дугује*** | ***Потражује*** | ***Салдо*** |
|  | ***1. Обавезе за плаћене гаранције*** | ***303.655,6*** | ***2.587.206,7*** | ***(2.283.551,1)*** |
| 449 | Скупш. града Бијељина (плаћ. гаранц. кредита) | 28.522,08 | 1.709.823,77 | (1.681.301,7) |
| 449 | СО Лопаре (плаћене гаранције за кредит) | 100.251,46 | 181.164,85 | (80.913,39) |
| 449 | СО Угљевик (плаћене гаранције за кредит) | 174.882,06 | 281.610,75 | (106.728,69) |
| 449 | ОВ Челић (плаћене гаранције за кредит) | 0 | 257.447,39 | (257.447,39) |
| 449 | ОВ Теочак (плаћене гаранције за кредит) | 0 | 157.159,98 | (157.159,98) |
|  | ***2. „Комуналац“ ад Бијељина*** | ***1.435.020*** | ***1.269.089*** | ***165.931*** |
| 200 | Депон. отпада | 1.434.931,40 | 1.269.000,15 | 165.931 |
| 220 | Камата | 88,61 | 88,61 | 0 |
|  | ***3. „Водовод и канализација“ ад Бн*** | ***1.336,37*** | ***1.419,81*** | ***(83,44)*** |
| 431 | Испорука воде - фактуре | 1.336,37 | 1.419,81 | (83,44) |
|  | ***4. ЈКП „Чистоћа“ Лопаре*** | ***156.413,8*** | ***72.775,44*** | ***83.638,36*** |
| 200 | Депоновање отпада | 147.380,69 | 66.693,19 | 80.687,50 |
| 220 | Потраживање за уговорену камату | 9.033,11 | 6.082,25 | 2.950,86 |
|  | ***5. ЈКП „Теочак“ доо Теочак*** | ***65.254,86*** | ***52.105,85*** | ***13.149,01*** |
| 200 | Депоновање отпада | 64.793,49 | 51.767,00 | 13.026,49 |
| 220 | Потраживање за уговорену камату | 461,37 | 338,85 | 122,52 |
|  | ***6. „Компред“ ад Угљевик*** | ***196.149,31*** | ***181.441,74*** | ***14.707,57*** |
| 200 | Депоновање отпада | 195.561,41 | 180.853,84 | 14.707,57 |
| 220 | Камата | 587,90 | 587,90 | 0 |
|  | ***7. Остала правна лица*** | ***9.708,19*** | ***9.640,18*** | ***68,01*** |
| 200 | „Патриот“ доо Бијељина | 1.632,19 | 1.475,18 | 157,01 |
| 431 | „Дирекција за развој града“ – паркинг | 7.638,00 | 7.638,00 | 0 |
| 431 | СИМ Бијељина - новине | 124,00 | 124,00 | 0 |
| 431 | Професионална ватрогасна јед.Бијељина | 314,00 | 403,00 | (89) |
|  | ***У к у п н о*** | ***2.167.538,13*** | ***4.173.678,72*** | ***(2.006.140,6)*** |

Увидом у обављене трансакције утврђено је да су куповина и продаја обављене по утврђеним цјеновницима као и са осталим купцима, те да су салда правилно утврђена, тако да трансакције са повезаним лицима нису обављене по повољнијим условима.

Депоновање отпада се обавља на основу склопљених уговора и издатих фактура којим су регулисана међусобна права и обавезе у погледу рокова испоруке и плаћања, док за мање набавке није било посебног уговарања, него се купопродаја обављала на основу одговарајућих фактура (које се сматрају уговором).

Према Правилнику о трансферним цијенама и методама за њихово утврђивање повезано лице се сматра уколико учествује непосредно или посредно у контроли над пословним одлукама или има 25% или више гласачких права у другом правном лицу, што конкретно значи да Скупштина града Бијељина, која је оснивач са 67% представља повезано лице са својим предузећима, којима је оснивач („Комуналац“ ад Бијељина, „Водовод и канализација“ ад Бијељина, „Патриот“ доо Бијељина, „Дирекција за изградњу и развој града“ доо Бијељина, „СИМ“ доо Бијељина и Професионална ватрогасна јединица Бијељина). Поменута предузећа-купци имају остварен укупан промет по основу депоновања у износу од 1.498.367 КМ, што чини 93,58% пословног промета са купцима.

Извјештај о раду са повезаним лицима је посебно ревидиран од стране интерне ревизије.

***10.2. Правни поступци предузећа***

Изабрани органи предузећа су формирани према одредбама Статута предузећа и у њима су заступљени представници свих оснивача.

Скупштина Града Бијељине је, на захтјев ЈП “Еко Деп” доо Бијељина, на 24. сједници одржаној дана 05. фебруара 2019. године донијела Одлуку о давању сагласности на цијену комуналне услуге пријема и депоновања комуналног отпада на регионалној санитарној депонији “Бријесница”, број 01-183/19 од 07.02.2019. године. Одобрена цијена је 50,00 КМ са урачунатим ПДВ-ом.

Скупштина оснивача је одржала једну сједницу, на којој су разматрани: финансијски извјештаји за 2019. годину, Извјештај о ревизији финансијских извјештја за 2019. годину, Извјештај о трансферним цијенама, Извјештај о реализацији уговора са повезаним лицима за 2019. годину, Извјештај о јавним набавкама за 2019. годину, Извјештај о раду Надзорног одбора, Извјештај о раду Друштва за 2019. годину и Програм рада за 2020. годину, Годишњи план рада за 2020. годину и Трогодишњи план за период 2020. до 2022. година.

Надзорни одбор одржао је шест сједница, на којима је разматрано 30 тачака дневног реда, што показује да су сва битна питања предложена органима на одлучивање или на упознавање.

Органи предузећа су функционисали у складу са утврђеним задацима и приликом доношења одлука постизана је потпуна сагласност чланова, у шта се ревизија увјерила присуством на сједницама органа када су разматрани извјештаји о ревизији и увидом у записнике.

Ревизија је извршила преглед процедура јавних набавки и на основу проведене ревизије, која је извршена прегледом цјелокупне документације и праћењем трансакција везаних за јавне набавке дато је позитивно мишљење за проведене процедуре јавних набавки и поштовање законске регулативе за реализацију истих, уз оцјену да је обезбијеђено адекватно функционисање система интерне контроле. Набавке су спроведене у складу са Планом набавки за 2020. годину и измјенама и допунама плана набавки у 2020. години, којих је било четири.

Преглед јавних набавки у 2020. години по броју, структурама набавки и вриједности:

|  |  |  |  |  |  |
| --- | --- | --- | --- | --- | --- |
| ***Набавка*** | ***Уку.***  ***Набав.*** | ***%*** | ***Процедура*** | ***Вр. на. у 2020. без ПДВ*** | ***%*** |
| *4.1.Директни споразум* | 33 | 86,85 | Дирек. спораз | 108.713,84 | 25,95 |
| *4.2.Конкурентску захтјев* | *-* | *-* | Конк. захтјев | *-* | *-* |
| *4.3.Отворени поступак* | 2 | 5,26 | Отв. поступа | 74.944,00 | 17,89 |
| *4.4.Преговар. поступак* | *-* | *-* | Прег. поступа | *-* | ***-*** |
| *4.5.Оквирни споразум* | 3 | 7,89 | Оквир. спораз | 194.453,95 | 46,42 |
| *4.6.Остале набавке* | - | - | Остале набав | ***40.792,04*** | 9,74 |
| ***УКУПНО НАБАВКЕ*** | ***38*** | ***100.00*** | - | ***418.903,83*** | ***100.00*** |

У ревидираном периоду Друштво није покренуло ни један судски спор, али против Друштва су покренута два спора, један у 2019. години од стране оснивача Опћине Челић, ради наплате средстава које је платила као гарант за кредите. Опћина Челић је као оснивач ЈП „Еко деп“ доо, дала мјенице којима је гарантовала уредно измирење кредитних обавеза. Како ЈП „Еко деп“ није ликвидно, Министарство финансија Републике Српске, код кога су мјенице, протестом мјеница наплаћује дуг по доспјелим кредитима од гараната. Тужба је покренута 15.03.2019. године, Друштву је достављена 23.10.2019. године, од стране предузећа упућен је приговор на тужбу. Вриједност покренутог спора износи 302.053.03 КМ. У ревидираној години није било одржаних судских рочишта. Друштво је по судском спору донијело одлуку да се изврши резервисање у финансијском књиговодству за потенцијалне ризике. Други спор против Друштва покренут је у фебруару 2020. години од стране „С лист“ доо Сарајево (добављач), због неплаћених обавеза по поруџбеници из 2017. године, вриједност спора је 1.872 КМ. На достављену тужбу упућен је приговор и других активности по овом предмету није било у ревидираној години.

***10.3. Догађаји након билансирања***

Менаџмент и екстерна ревизија нису идентификовали активности и догађаје у периоду од израде финансијских извјештаја до датума извршене ревизије, који могу имати значајнијег утицаја на пословање Друштва и промјене у пословној имовини и обавезама.

***10.4. Сталност пословања***

Полазећи од МРС 1 – Презентација финансијских извјештаја менаџмент предузећа код припреме финансијских извјештаја треба процијенити способност предузећа за наставком сталног пословања. У том циљу су дужни припремити финансијске извјештаје на бази *„сталности пословања“,* осим ако менаџмент не намјерава да ликвидира правно лице или престане да послује, односно ако нема другу реалну алтернативу него да то уради. Када је менаџмент, приликом процјењивања, свјестан значајне неизвјесности, која се односи на догађаје или услове, који могу изазвати значајну сумњу у способност правног лица да настави да послује, те неизвијесности треба објавити заједно са основом на којој су финансијски извјештаји састављени.

У процјењивању да је претпоставка сталности пословања одговарајућа, менаџмент узима у обзир све расположиве информације о будућем пословању, то јест најмање за дванаест мјесеци од дана билансирања, с тим да тај период може бити и дужи. Када правно лице има дугу историју профитабилног пословања и остварен приступ финансијским ресурсима, закључак је да се начело сталности пословања може постићи без детаљних анализа. У другим случајевима менаџмент треба да размотри широк спектар фактора, који се односе на садашњу и очекивану профитабилност, оцијене отплате дугова и потенцијалне изворе финансирања прије него што закључе да је примјена начела сталности пословања примјерена.

Финансијски извјештаји, који су предмет ревизије састављени су уз претпоставке да ће Друштво наставити пословати (разумно) неограничено. У претходном периоду од оснивања као самосталног привредног субјекта статусна питања и рачуноводствена евиденција усклађени су са конкретним потребама у складу са измијењеним системским рјешењима. У том смислу, како је наведено у Напоменама, извршено је евидентирање стања и промјена капитала и њихов упис код надлежног регистрационог суда.

Друштво је исказало у ревидираној години позитиван финансијски резултат. Досадашње финансијско пословање указује на реалне проблеме о способности Друштва да настави пословати временски неограничено. Отклоњен је ризик сталности који се односио на само депоновање комуналног отпада, изграђен је дио треће ћелије и добијена употребна дозвола. Сталност пословања зависи од спремности оснивача да Друштву обезбједе економске услове пословања или да сталним донацијским средствима одржавају ликвидност Друштва.

***10.5. Остале напомене ревизора***

Реализација Програма инвестирања прве фазе је завршена пошто су све набавке извршене, добијене употребне дозволе и добијено Рјешење о оспособљености за обављање послова депоновања комуналног отпада. Посебно је значајно напоменути да су организациони, кадровски, технички и правни услови створени за функционисање предузећа у обављању регистроване дјелатности. Депонија је технички и еколошки оспособљена за обављање депоновања отпада. У ревидираној години завршена је изградња дијела треће санитарне ћелије, и њено функционисање смањило је трошкове депоновања у ревидираној години.

При обављању ревизије стављена нам је на располагање сва потребна документација и појашњења евидентираних пословних промјена, те оцјењујемо да ревизија, коју смо обавили обезбјеђује поуздану основу за изражавање позитивног мишљења.*“* (завршен цитат).

**ИЗЛОЖЕНОСТ ПРАВНОГ ЛИЦА ЦЈЕНОВНОМ, КРЕДИТНОМ, ТРЖИШНОМ, ВАЛУТНОМ, РИЗИКУ ЛИКВИДНОСТИ И ДРУГИМ РИЗИЦИМА**

**ЦЈЕНОВНИ РИЗИЦИ**

Од 01.01.2010. године званично је почео пријем и депоновање чврстог комуналног отпада на регионалну санитарну депонију „Бријесница“ у Бијељини. Управа предузећа урадила је Трогодишњи план пословања за период 2020-2022. година, као и Годишњи план пословања за 2020. годину. У овим документима је укључена планска цијена услуге пријема и депоновања чврстог комуналног отпада (цијена коштања услуге), а такође су укључене и планиране количине пријема и депоновања отпада – појединачно за сваку општину из регије.

Трогодишњим планом пословања је предвиђено да цијена коштања услуге пријема и депоновања отпада у 2020. години износи 42,74 КМ/т примљеног отпада уз запримљене минималне количине отпада у износу од 36.089,86 т. Остварени приход на основу ове цијене требало је да покрије само основне трошкове пословања.

Трогодишњим планом пословања за период 2020-2022. годину планирана је економска цијена која је требало да обезбиједи довољне приходе за покриће свих трошкова пословања предузећа, укључујући и редовну отплату приспјелих кредитних обавеза. Према овом документу, економска цијена је 63,75 КМ/т (без ПДВ-а) за пословну 2020. годину.

Надлежни општински орган је 05.02.2019. године одобрио цјеновник услуга пријема и депоновања отпада на регионалну санитарну депонију који је одредио износ пријема и депоновања отпада од 42,74 КМ/т (без ПДВ-а), што представља око 67% од економске цијене комуналне услуге.

Законом о комуналним дјелатностима предвиђен је начин формирања цијене комуналне услуге, структура трошкова који чине цијену комуналне услуге, као и начин одобравања цијене комуналне услуге. Поменути закон предвиђа могућност да, уколико надлежни орган локалне самоуправе не одобри тражену економску цијену комуналне услуге, да разлику између економске цијене и одобрене цијене комуналне услуге може надокнадити (рефундирати) из буџета локалне заједнице.

Због неодобравања економске цијене пријема и депоновања чврстог комуналног отпада и непостојања гаранција општина оснивача о минималним количинама отпада које ће се довозити на збрињавање на депонију „Бријесница“, предузеће је изложено високом цјеновном ризику који оставља негативне посљедице на укупно пословање предузећа. Цјеновни ризици су били изражени и у претходним пословним годинама, што је угрозило репродуктивну способност предузећа за капиталне инвестиције.

**КРЕДИТНИ РИЗИЦИ**

Према извјештају о ревизији примијењених рачуноводствених политика за 2020. годину, постоје следећи кредитни ризици (цитат):

***„*5.3. *Дугорочни кредити***

Признато стање дугорочних кредита износи:

***у КМ без децимала***

|  |  |  |  |
| --- | --- | --- | --- |
|  | ***2020.*** |  | ***2019.*** |
| Дугорочни кредити | 3.506.974 |  | 4.404.214 |
| ***Стање на дан 31. децембар*** | ***3.506.974*** |  | ***4.404.214*** |

Стање дугорочних кредита је утврђено на основу Извјештаја о попису и исти се односе на следећа кредитна задужења:

* дугорочни кредит ИДА (рок отплате 25 година, грејс период 8 година, сервисни трошак 0.75% и комисиона провизија 0.50%, рок отплате 15.04.2027): 1.190.242 КМ.
* додатни кредит ИДА (рок отплате 20 година, грејс период 8 година, сервисни трошак 0.75%, комисиона провизија 0.50%, рок отплате до 15.04.2025. године): 1.342.012 КМ
* дугорочни кредит по Другом пројекту (рок отплате 20 година, грејс период 8 година, камата ЛИБОР плус варијабилна маржа, приступна такса 0.25%, рок отплате 15.06.2028. године): 974.720 КМ.

Отплата главнице код почетног кредита почела је 15.10.2010. године, а завршава се 15.04.2027. године, код додатног кредита отплата је почела 15.10.2015., а завршава се 15.04.2025. године, док је код Другог пројекта отплата почела 15.12.2016., а завршава се 15. јуна 2028. године.

Признавање је извршено у складу са утврђеном рачуноводственом политиком, уз признавање курсних разлика за неотплаћени дио кредита.

У току 2020. године исплаћене су 20 и 21 рата Почетног кредита WБ ИДА 36720, 10 и 11 рата Додатног кредита WБ ИДА 36721, и 7. 8. и 9. рата Зајма WБ ИБРД број 7629 БА.

Са Министарством финансија Републике Српске, ИОС-ом је усклађено стање обавеза по дугорочним кредитима и доспјела неизмирена главница на 31.12.2020. године.

***5.4. Дио дугорочног кредита са доспијећем до годину дана***

Признато стање дугорочних кредита, који доспијевају за плаћање у текућој години износе:

***у КМ без децимала***

|  |  |  |  |
| --- | --- | --- | --- |
|  | ***2020.*** |  | ***2019.*** |
| Дио дугор. кредита, доспијева до 12 мјесеци | 789.045 |  | 845.423 |
| Остале краткорочне финансијске обавезе | - |  | - |
| ***Стање на дан 31. децембар*** | ***789.045*** |  | ***845.423*** |

Признате краткорочне обавезе, које доспијевају до годину дана односе се на пренесене обавезе за 22 и 23 рату по Супсидијарном кредитном споразуму за почетно финансирање изградње депоније у износу од 227.623 КМ, те 12 и 13 рате за Додатни кредит WБ ИДА 36721 у износу од 403.314 КМ. За кредит по Другом пројекту, Зајам WБ ИБРД број 7629 БА, пренесне су 10 и 11 рата, у износу од 158.105 КМ.

Укупан износ ануитета на крају ревидиране године износи 789.045 КМ, по курсу на дан обрачуна. Издвајање је извршено по основу Правилника о контном оквиру и садржини рачуна у контном оквиру за привредна друштва, задруге, друга правна лица и предузетнике (“Службени гласник Републике Српске” број: 106/15).

Од Министарства финансија је добивен Извод отворених ставки, по којим је усклађено стање обавеза по преузетим кредитима.*“* (завршен цитат).

Сви ризици који су наведени су присутни у већој или мањој мјери и одражавају се на пословање предузећа. Највећи ризик је свакако ризик недостатка довољних прихода у пословању предузећа, а сами приходи су у директној вези са запримљеним количинама отпада и одобреном цијеном комуналне услуге.

Из горе наведеног је видљиво да је предузеће изложено цјеновном и тржишном ризику, због количина отпада које из године у годину варирају и одобрених цијена које су знатно ниже од економских. Да би остварили већи приход у наредној години, неопходно је повећати количине отпада који ће се примати и одлагати на регионалну депонију, те успоставити економску цијену комуналне услуге. Познато је да у претходном периоду отпад није довожен са цијелог подручја Града Бијељина, а поготову није довожен из општине Челић, мада су се све општине уговором о оснивању обавезале да довозе свој комунални отпад на регионалну санитарну депонију, што је и био главни циљ изградње санитарне депоније. Да би се ово реализовало, неопходна је активност самих општина оснивача предузећа и њихових надлежних служби из области комуналне дјелатности.

Познато је да на подручју регије постоји велики број дивљих несанитарних одлагалишта отпада. За њихово уклањање неопходна је активност еколошких и комуналних инспекција.

Имајући у виду да је кредитно задужење потписано у СДР (Special Drawing Rights), промјеном курса појединих валута долази до могућности појаве валутног ризика (негативне курсне разлике).

**РИЗИК ЛИКВИДНОСТИ**

Ради сагледавања ризика у ликвидности може се констатовати:

* да није успостављена стабилна текућа, а посебно дугорочна ликвидност, са тенденцијом даљег поремећаја финансијске равнотеже, ради отплате Почетног, Додатног и Другог кредита (по два ануитета годишње),
* да постоје економске претпоставке да може доћи до потешкоћа у наплати потраживања за извршене услуге депоновања, што би довело до повећања потраживања од комуналних предузећа. У том случају предузеће ће спровести мјере обрачуна затезних камата на доспјела потраживања и утуживање купаца за неизмирене обавезе.
* да се не депонују све количине отпада које се генеришу на подручју Регије Бијељина (једна општина не користи услуге депоније, а четири општине врше депоновање отпада у смањеним количинама), да је евидентна појава дивљих депонија, те да се цијена депоновања утврђује административним путем и увијек је знатно нижа од стварне економске цијене.

Ради превазилажења ових проблема, предузеће је предузело сљедеће мјере:

1. Упознати су органи предузећа, оснивачи и гаранти по споразумима о кредитима са стањем ликвидности и његовог утицаја на рентабилно пословање и указано је на посљедице застоја у отплати ануитета по предузеће и осниваче и инициране су мјере за обезбјеђење континуитета у пословању (економска цијена депоновања, процјена корисног вијека објеката и опреме, планирање оснивача буџетских средстава за наредну годину ради субвенција).
2. Наставити са мјерама пословне политике на редовној наплати потраживања од купаца и даљој рационализацији трошкова текућег пословања.
3. Иницирати координацију са оснивачима и активностима управе у циљу обезбјеђења ликвидних средства за плаћање приспјелих ануитета у току текуће године.

Напомињемо да током 2020. године није било повећања трошкова у односу на претходни обрачунски период. Такође, на угроженост начела сталности пословања утиче ограничавање повећања цијена услуга депоновања отпада, која је далеко нижа од економске цијене. Током овог периода изражен је и недостатак новчаних средстава те је плаћање кредитних обавеза извршено активирањем мјеница од гаранта чиме се обавеза предузећа према оснивачима повећала.

Ако узмемо у обзир чињеницу да предузећу никада до сада није одобрена економска цијена пријема и депоновања чврстог комуналног отпада и да ЈП „ЕКО-ДЕП“ доо из тих разлога остварује недовољан приход, а знамо да је предузеће преузело велике кредитне обавезе, онда можемо констатовати да је предузеће изложено веома великом ризику неликвидности.

**ОСТАЛИ ПОСЛОВНИ РИЗИЦИ**

Услијед појаве корона вируса крајем 2019. године и његовим неконтролисаним глобалним ширењем 2020. године, доспјели смо у ситуацију у којој је неопходно обезбиједити континуирано пословање предузећа у околностима здравствене кризе која је проглашена пандемијом и која не захвата само Републику Српску, БиХ или земље из окружења, него се простире глобално.

У складу са тим, Вијеће министара БиХ, Влада Републике Српске, надлежна министарства РС – прије свих Министарство здравља и социјалне заштите РС, Републички штаб за ванредне ситуације РС, као и локалне заједнице и њихови надлежни штабови за ванредне ситуације донијели су низ мјера, наредби, закључака и других аката којима је наложено поступање током ванредне ситуације.

Обзиром да је задатак ЈП „ЕКО-ДЕП“ доо да континуирано пружа комуналну услугу пријема и депоновања чврстог комуналног отпада са подручја регије Бијељина, управа предузећа активно пратила актуелна дешавања, законске и подзаконске прописе и мјере заштите, у циљу обезбјеђивања опстанка основне дјелатности предузећа током кризног периода.

Од пословних ризика препознатих током досадашњег периода издвајамо:

1. Ризик прекида ланца снабдијевања: обзиром да је наредбом Републичког штаба за ванредне ситуације током 2020. године у неколико наврата наложено већини малопродајних и велепродајних објеката да на одређени период обуставе свој рад, те да је већина држава из окружења, као и Европска унија, у више наврата потпуно затварала границе или берем драстично смањила прекогранични промет људи, роба и услуга, постоји и у будућем периоду велики ризик од прекида ланца снабдијевања потрошним материјалима неопходним за обављање основне дјелатности предузећа.
2. Пројектни ризик: укључује ризик колапса опреме и механизације, технологије или других ресурса, током кризног периода и у директној је вези са ризиком прекида ланца снабдијевања.
3. Оперативни ризик: укључује потенцијално нефункционисање радне снаге усљед ширења заразе (код возача, машиниста, вагара, и др. као и код радника управе предузећа) који представљају један од основних ресурса који су неопходни за одвијање критичних оперативних активности предузећа што, као посљедицу, може довести до прекида у испоручивању комуналне услуге.

Ради превенције ризика на које предузеће може имати утицај, а у складу са налозима надлежних ентитетских и локалних органа, предузеће је донијело Упутство о поступању радника ЈП „ЕКО-ДЕП“ доо у циљу заштите њиховог здравља и обезбјеђивања континуитета рада предузећа у ситуацији појаве коронавируса (Ковид-19) на подручју Регије Бијељина број 01-328/20 од 16.03.2020. године којим су радницима предузећа, странкама и корисницима услуга предузећа наложене различите мјере којима треба да се обезбиједи континуитет рада предузећа у ситуацији појаве коронавируса.

Управа предузећа је у контакту са надлежним службама које извјештава о предузетим активностима и стању у предузећу и од којих добија упутства и налоге за даље поступање током кризне ситуације.

## ЗАКЉУЧАК

Анализирање пословања предузећа и остваривања прихода показује да постоји неколико изразито важних области у којима управа и интерне контроле предузећа немају значајнијих утицаја, а пресудне су за пословање предузећа. Те области су:

* формирање продајне цијене услуге пријема и депоновања отпада изван тржишних услова,
* количине запримљеног комуналног отпада.

Формирање цијене комуналне услуге пријема и депоновања чврстог комуналног отпада дефинисано је Законом о комуналним дјелатностима (Сл. гласник 124/11 и 100/17). Члан 20. поменутог закона дефинише да се средства за обављање комуналне дјелатности индивидуалне комуналне потрошње обезбјеђују из цијене услуге. Законом је дефинисано шта чини структуру цијене комуналне услуге и да цијену комуналне услуге утврђује давалац комуналне услуге, а сагласност на цијену даје надлежан орган јединице локалне самоуправе. Ако надлежни орган јединице локалне самоуправе не да сагласност јавном предузећу на утврђену цијену комуналне услуге и тиме доведе у питање пружање комуналних услуга корисницима, јединица локалне самоуправе може из свог буџета надокнадити разлику између постојеће и економске цијене комуналне услуге.

Досадашња пракса је била да се одобри цијена комуналне услуге пријема и депоновања комуналног отпада која је знатно нижа од економске цијене, а да се за разлику између одобрене и економске цијене не обезбиједе додатни стални извори финансирања. Оваквом праксом предузећу није обезбјеђено остваривање стабилних прихода за економски самоодрживо пословање.

Код субјеката који се баве сакупљањем и транспортом отпада, јединица мјере за обрачун комуналне услуге је квадратни метар стамбеног простора (док се у неким подручјима цијена услуге одређује паушално), а код пријема и депоновања комуналног отпада јединица обрачуна услуге је по тони запримљеног отпада. Ове двије обрачунске јединице нису међусобно компатибилне.

Комунална предузећа која се баве сакупљањем и транспортом комуналног отпада наплаћују своју услугу по квадратном метру стамбене површине без обзира на количину отпада који сакупе, а интерес им је да што мању количину отпада довезу на санитарну депонију, како би што више смањили ову ставку у трошковима свог пословања.

Све претходно наведено представља веома изражен инхерентни ризик, који не може отклонити управа предузећа ни систем интерне контроле.

Зато кроз овај Извјештај указујемо оснивачима на потребу да се благовремено отклоне инхерентни ризици које смо напријед навели, како би се избјегле негативне посљедице у пословању предузећа. У случају не отклањања инхерентних ризика, посљедице по пословање предузећа могу имати крајње неизвјестан исход. Из тих разлога оснивачи предузећа треба да у што краћем периоду пронађу адекватно рјешење за излаз из постојеће ситуације.

# ПРОГРАМ РАДА ЈП „ЕКО-ДЕП“ ДОО ЗА 2021 ГОДИНУ

## ПЛАНИРАНИ РАЗВОЈ И АКТИВНОСТИ ПРЕДУЗЕЋА

Изградња и управљање санитарном депонијом чији вијек трајања није мањи од 20 година представља дугорочан пројекат за који је неопходно обезбједити значајна улагања. Такође, изградња и управљање депонијом подразумијева велики број различитих активности, при чему је неопходно поштовати одређени редослијед њиховог провођења. Из тог разлога се изградња регионалне санитарне депоније врши по фазама, а број фаза одређују технолошке потребе и обезбјеђени извори финансирања.

Прва фаза изградње санитарне депоније обухватила је изградњу двије од укупно четири санитарне ћелије и изградњу других грађевинских објеката, те набавку специјализоване опреме и машина. На овај начин Регионална депонија „Бријесница“ је у потпуности оспособљена за санитарно збрињавање комуналног отпада у почетном периоду. С обзиром да је од почетка експлоатације санитарне депоније протекло више од 10 година, у међувремену је било неопходно провести активности на другој фази изградње санитарне депоније која је реализована у периоду 2012-2017. година и која је укључила набавку опреме и изградњу објеката за управљање депонијским гасом и третман процједних вода, након чега је предузеће започело припрему треће фазе изградње која је започета са имплементацијом током 2019. године. Да би предузеће наставило тренд развоја и у наредном периоду, неопходно је радити на следећем:

### Унапрјеђење интегралног управљања чврстим комуналним отпадом на подручју регије Бијељина.

На основу реалних потреба које су настале као посљедица модерног начина живљења, развој и имплементација система управљања чврстим отпадом постаје једна од примарних активности сваке локалне заједнице. Систем интегралног и одрживог управљања отпадом обухвата велики број институција које дјелимично или у потпуности учествују у рјешавању питања управљања чврстим комуналним отпадом.

Закон о управљању отпадом РС (Сл. Гл. РС број 111/13, 106/15 и 16/18) дефинише обавезу и одговорност главних носилаца у систему збрињавања чврстог комуналног отпада.

У складу са Законом о управљању отпадом, Влада РС је у обавези да донесе регионални план управљања отпадом, а јединице локалне самоуправе доносе локалне планове управљања отпадом.

Одговорност за општинско управљање чврстим отпадом је на општинама. У складу са тим, Град Бијељина има израђену Стратегију локалног развоја Града Бијељина за период 2014-2023. година, Локални еколошки акциони план (ЛЕАП) за период 2018-2028. година, Локални план управљања отпадом општине Бијељина, као и План управљања отпадом у Јавном предузећу “ЕКО-ДЕП” доо. Овим плановима је предвиђено да ће се:

* повећати проценат покривености подручја обухваћених услугом прикупљања отпадом,
* повећати проценат прикупљања отпада, у односу на постојеће стање, на подручјима на којима се већ пружа комунална услуга,
* извршити постепено увођење раздвајања отпада на мјесту настанка,
* смањити количине отпада успостављањем центра за рециклажу отпада,
* повећати праћење нивоа загађености ваздуха, вода и земљишта постављањем мобилних еколошких лабораторија.

У складу са горе наведеним, ЈП “ЕКО-ДЕП” доо је у обавези да се придржава плана управљања отпадом, тј. да врши збрињавање чврстог комуналног отпада са територије општина оснивача, те да активно учествује у изградњи система управљања чврстим отпадом на регији Бијељина, заједно са свим осталим субјектима који партиципирају.

Остали кључни субјекти су: физичка и правна лица са подручја Града Бијељина и осталих општина регије као корисници комуналне услуге, општинска одјељења за комуналне послове са надлежним инспекцијским службама, комунална предузећа која се баве сакупљањем и транспортом отпада на подручју 5 општина оснивача, субјекти који су регистровани за сакупљање и рециклажу секундарних сировина, НВО који се баве питањима заштите животне средине и подизањем свијести грађана о проблемима управљања чврстим отпадом, произвођачи отпада (физичка и правна лица), медији, итд.

Без синхронизованог дејства свих поменутих субјеката, није могуће успоставити ефикасан систем управљања чврстим комуналним отпадом у регији Бијељина.

Посебну улогу у успостављању савременог система управљања чврстим комуналним отпадом има Град Бијељина заједно са осталим општинама оснивачима. Њихова активност у овој области треба да доведе до:

* успостављања ефикасног система управљања чврстим комуналним отпадом у регији Бијељина,
* повећања степена друштвене одговорности,
* успостављања система раздвајања отпада појединих компоненти на мјесту њиховог настанка (примарна сепарација), чиме се количина отпада за депоновање смањује, те се смањују и трошкови депоновања,
* успостављања услова за спровођење инвестиционих програма и других планова, кроз анализу финансијске користи од рециклабилних сировина,
* успостављање јасног система казнених мјера за произвођаче чврстог отпада у случају непридржавања важећих законских и подзаконских прописа у току њиховог спровођења.

### Редовне активности у обављању основне дјелатности предузећа уз унапрјеђење постојећег начина третмана отпада

Регионална санитарна депонија „Бријесница“ почела је са радом 01.01.2010. године. У протеклом периоду започете су многе активности са којима треба редовно наставити и у наредном периоду. Посебно тежиште било је усмјерено на рјешавање програмских задатака кроз ефикасан оперативни рад на следећим активностима:

* Рад на побољшању организације и услова рада на депонији. Актом о процјени ризика утврђено је да сва радна мјеста спадају у групу радних мјеста са повећаним ризиком што подразумијева: кориштење личне заштитне опреме и средстава приликом рада, периодичне љекарске прегледе радника, преглед апарата и уређаја (средстава рада) који подлијежу правилнику о периодичном прегледу апарата уређаја и инсталација, контролу микро климе (мјерење концетрације прашине, пара, димова и гасова) као и придржавање свих потребних мјера из области заштите на раду и заштите од пожара које су регулисане Законом о ЗНР и ЗОП-а.
* Рад на едукацији свих радника на депонији везано за контролу пријема отпада, у смислу његове врсте и поријекла, правилног одлагања и депоновања отпада у складу са планом депоновања, правилног руковања средствима за рада, итд.
* Обука радника из области ЗНР и ЗОП, набавка личних заштитних средстава и опреме као и контрола апарата за почетно гашење пожара. Од стране референта ЗНР и ЗОП и одговорних радника на депонији, те ангажоване овлашћене куће, вршиће се стална контрола прописаних и наложених мјера из области ЗНР и ЗОП са циљем превентивног дјеловања спречавања повреда на раду, професионалних обољења и болести у вези са радом. Остварити потпуну сарадњу са овлаштеним установама из ове области и инспекцијским органима као и организацијама које се баве заштитом здравља на раду и заштитом животне околине.
* Рад на изради плана запуњавања санитарних ћелија са отпадом који ће садржати распоред секција по хоризонталним и вертикалним равнима, запремину сваке секције, план прекривања отпада са инертним материјалом, количине инертног материјала, план израде интерних саобраћајница на самој ћелији са врстом и количином потребног материјала.
* Редовна прекривка депонованог отпада инертним материјалом у складу са Планом депоновања отпада.
* Редовно одражавање и израда интерних саобраћајница у санитарној ћелији у складу са планом депоновања.
* Редовно одржавање приступне саобраћајнице у смислу редовног разгртања снијега током зимског периода, као и одржавања интерне саобраћајнице у кругу депоније (чишћење, прање и посипање са абразивним средствима у току зимског периода).
* Мониторинг квалитета ваздуха, процједних вода, оборинских и подземних вода, итд., а све у складу са еколошком дозволом и осталим прописима из области заштите животне средине.
* Редовно одржавање средстава рада подразумијева редовне периодичне прегледе. За редовне прегледе средстава рада задужени су радници који рукују тим средствима, а они се састоје од визуелног прегледа исправности средства рада, његово прање и подмазивање. Периодичне прегледе и ванредне интервенције на средствима рада вршиће овлаштене установе.
* Одржавање круга депоније подразумијева редовно кошење траве, сјечу младог растиња унутар и ван ограде, заливање засада дрвећа зеленог појаса, довоз и планирање слоја хумуса на површинама око улазне зоне и интерне саобраћајнице са засијавањем истих травом, редовно поливање интерних саобраћајница у љетњем периоду у циљу спрјечавања појаве прашине,
* Уређење простора који је предвиђен за израду током провођења будућих фаза изградње санитарне депоније. Ово уређење се односи на уређене земљишта у циљу његовог лакшег одржавања самим тим спрјечавања раста корова и амброзије.
* Дератизацију, дезинфекцију и дезинсекцију круга депоније, радних и помоћних просторија у постојећим објектима, континуирано у току читаве године и ванредно, према потреби.

### Успостављање самоодрживог пословања ЈП „ЕКО-ДЕП“ доо

Санитарне депоније комуналног отпада су сложени објекти, састављени из низа функционалних дијелова и технолошких цјелина, а специфичност им је да тек током кориштења попримају свој коначни облик. Уз то, депоније имају потенцијално дуготрајан утицај на животну средину, те се након завршетка кориштења затварају посебним поступцима и потом се њихов утицај на животну средину прати дуги низ година. Све то указује да се ради о специфичним пројектима, који имају значајне трошкове не само у периоду изградње, већ и током периода експлоатације, па и након престанка њиховог кориштења.

Током самог рада депоније, такође се јављају значајни "текући" трошкови, који обухватају трошкове запослених, одржавања постројења и опреме, погонске трошкове и трошкове материјала, итд.

На крају вијека депоније јављају се нови трошкови затварања објекта (прекривање, рекултивација, санација животне средине), трошкови демонтаже пратећих садржаја, уређења окружења депоније и његовог уклапања у окружење, те затим и дугогодишњи трошкови праћења стања на локацији и у њеном непосредном окружењу (трошкови мониторинга након затварања депоније). При томе, једино се током периода експлоатације депоније (период током којег се отпад прима на депоновање) јављају одређени континуирани приходи од обављања основне дјелатности, који морају осигурати довољно средстава за покриће:

* + трошкова изградње депоније који су настали у период прије експлоатације депоније,
  + "текућих" трошкова који настају током експлоатације депоније, и
  + будућих трошкова који ће настати након затварања депоније (мониторинга након затварања, итд.).

Без уравнотежења новчаних токова (трошкова и прихода) није могуће говорити о одрживом управљању депонијама комуналног отпада, будући да недостатак новчаних средстава у било којој фази развоја депоније може довести нпр. до непримјерених техничких рјешења, смањивања сигурности рада на депонији и/или повећавања негативних утицаја депоније на животну средину. С друге стране непримјерена наплата кориштења депоније (којом се ствара основни приход) може изазвати кориснике ове комуналне услуге на другачија, па и непримјерена рјешења збрињавања отпада. Да би се на квалитетан и економски одржив начин успоставило функционисање предузећа у наредном периоду, неопходно је урадити квалитетан финансијски план за ЈП “ЕКО-ДЕП” доо. Израда финансијског плана за успостављање савремене депоније комуналног отпада има вишеструку сврху:

* осигурава предузећу увид у очекиване новчане токове, током вијека трајања санитарне депоније и даје му реалнију могућност планирања трошкова,
* омогућава предузећу одређивање цијене коштања депонијског простора,
* омогућава будуће праћење финансирања инвестиције, стимулације могућих варијантних рјешења финансирања, те анализе ризика у имплементацији инвестиције.

У принципу, кључни елемент плана је одређивање потребне висине накнаде за одлагање комуналног отпада на санитарној депонији, којом се покривају сви трошкови изградње, рада и затварања санитарне депоније. Приходима од ове накнаде потребно је осигурати враћање уложених средстава у изградњу депоније, затим све редовне годишње трошкове рада, те резервна средства за потребе ванредних мјера и посебно за потребе затварања санитарне депоније и рекултивације локације, те за накнадно трајање обавезног мониторинга и могућих накнадних интервенција за заштиту животне средине. Према томе, власништво, управљање и финансирање изградње санитарних депонија чврстог комуналног отпада по својој суштини (а посебно према законским прописима) је брига локалне управе.

### Проналажење могућности за продужетак вијека трајања регионалне санитарне депоније „Бријесница“ и изналажење финансијских извора

Пројекат изградње регионалне санитарне депоније у Бијељини дефинисао је изградњу депоније у више фаза. Прва фаза изградње депоније завршена је у новембру 2009. године. Завршетком ове фазе, депонија је почела са радом.

Да би се продужио вијек трајања санитарне депоније, било је неопходно приступити наставку изградње следеће фазе депоније. Основни предуслов за овај корак је био изналажење финансијских средстава, имајући у виду чињеницу да остварени приходи на основу обављања основне дјелатности предузећа не обезбјеђују могућност издвајања средстава за наставак инвестиције, предузеће је уз сагласност и гаранције општина оснивача 15.05.2012. године потписало Супсидијарни кредитни споразум о преносу дијела зајма Свјетске банке – Међународне банке за обнову и развој по Другом пројекту за управљање чврстим отпадом за финансирање наставка Друге фазе изградње која је реализована у периоду 2012 – 2016. година.

Управа предузећа је у протеклом периоду, заједно са локалном заједницом, интензивно радила на изналажењу могућности наставка пројекта са циљем продужења вијека трајања регионалне санитарне депоније. Ово је првенствено рађено кроз сагледавање техничких и финансијских могућности изградње постројења за сепарацију отпада на депонији „Бријесница“, као инвестиције која ће служити бољем управљању отпадом, заштити животне средине и дугорочно гледано економски сигурно исплативом пројекту. Било је неопходно изградити постројење за третман процједних вода, а у наредном периоду завршити изградњу санитарне ћелије број 3 на депонији.

## ПЛАН КАПИТАЛНИХ ИНВЕСТИЦИЈА

Као што је наведено, техничко-пројектном документацијом изградње депоније је предвиђена фазна изградња, како би се могла лакше обезбједити средства за изградњу појединих фаза депоније.

Главним пројектом предвиђене су следеће цјелине:

1. Општи план пројекта,
2. Изградња улазне зоне,
3. Земљани радови на изградњи санитарних ћелија,
4. Облагање дна санитарних ћелија геомембранама и геотекстилом,
5. Површинско облагање санитарних ћелија геомембранама и геотекстилом,
6. Радови на изградњи пута (интерне саобраћајнице),
7. Радови на дренажном систему,
8. Систем управљања процједним водама,
9. Постројење за третман процједне воде,
10. Системи за управљање биогасом,
11. Систем надгледања – мониторинг стања животне средине,
12. Систем рада депоније,
13. Геотехничка студија,
14. Санација старог одлагалишта.

Прва фаза изградње Регионалне санитарне депоније обухватила је двије од укупно четири санитарне ћелије и изградњу других грађевинских објеката, те набавку специјализоване опреме и машина. На овај начин Регионална депонија „Бријесница“ је у потпуности оспособљена за санитарно збрињавање комуналног отпада у периоду од 3 до 5 година. С обзиром да је од почетка експлоатације санитарне депоније прошло више година, било је неопходно почети са активностима на другој фази изградње санитарне депоније која је реализована у периоду 2012-2017. година. Из тих разлога, управа предузећа је благовремено обезбједила кредитна средства за финансирање друге фазе, а општине оснивачи дале су банкарске гаранције, изузев општине Челић. У оквиру ове фазе изградње урађене су следеће капиталне инвестиције:

1. Изградња постројења за третман процједне воде,
2. Набавка хидрауличног ровокопача гусјеничара,
3. Изградња приступне саобраћајнице ка депонији,
4. Изградња постројења за спаљивање депонијског гаса (гасна бакља) са системом за сакупљање гаса.

Са наведеним инвестицијама које су реализоване у оквиру друге фазе изградње регионалне санитарне депоније „Бријесница“ у потпуности је заокружен технико-технолошки циклус заштите животне средине зацртан главним пројектом изградње.

### План капиталних инвестиција за 2021. годину

За период 2021. године планиране су следеће капиталне инвестиције:

## Завршетак изградње другог дијела санитарне ћелије број 3

На Регионалној санитарној депонији „Бријесница“ одлаже се комунални отпад од 01.01.2010. године. Отпад се одлаже на постојеће санитарне ћелије 1 и 2 које су у овој фази експлоатације депоније у потпуности запуњене. Из тог разлога је током 2019-2020. године изграђен први дио санитарне ћелије број 3 у вриједности од 1.675.330.74 КМ (без ПДВ-а). За овај изграђени дио сатнитарне ћелије је прибављена Употребна дозвола и Дозвола за управљање отпадом и на њу је 2020. године започето одлагање отпада. Процјена је да се одлагање отпада на новоизграђеном дијелу треће ћелије може вршити 2-3 године (према садашњој динамици одлагања).

Да би се створили услови за неометано одлагање комуналног отпада у наредном периоду, већ сада је неопходно што прије кренути са изналажењем финансијских средстава за изградњу другог дијела санитарне ћелије број 3, како би се отпад на овој ћелији могао одлагати током дужег временског периода. За ову инвестицију ЈП „ЕКО-ДЕП“ доо не може обезбједити финансијска средства. Предузеће посједује сву неопходну пројектну документацију, као и грађевинску дозволу за ову инвестицију. Процијењена вриједност ове инвестиције износи око 1.000.000 КМ без урачунатог ПДВ-а.

## ИЗВОРИ ФИНАНСИРАЊА ЗА КАПИТАЛНЕ ИНВЕСТИЦИЈЕ

За наведену капиталну инвестицију предузеће није обезбједило извор финансирања. Наиме, из оствареног прихода од обављања основне дјелатности, предузеће не може обезбједити средства за финансирање било које од капиталних инвестиција. Разлог томе је недовољно остварени приход због недовољне количине комуналног отпада и не одобравања економске цијене комуналне услуге. Све ово створило је врло негативне посљедице за пословање предузећа и угрозило је његову репродуктивну способност. Предузеће нема услова да иде у нова кредитна задужења јер не може да сервисира већ преузете кредитне обавезе. Из тих разлога оснивачи предузећа треба што хитније да изнађу рјешење и да благовремено обезбједе изворе финансирања за завршетак изградње санитарне ћелије број 3 на депонији „Бријесница“.

С поштовањем,

Директор ЈП “ЕКО-ДЕП” доо

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Драгиша Марјановић

Достављено:

* + Надзорни одбор ЈП „ЕКО-ДЕП“ доо,
  + Скупштина ЈП „ЕКО-ДЕП“ доо,
  + Скупштина града Бијељина,
  + а/а.