****

**ИЗВЈЕШТАЈ**

**О РЕАЛИЗАЦИЈИ АКЦИОНОГ ПЛАНА ЗАПОШЉАВАЊА ГРАДА БИЈЕЉИНА ЗА 2020. ГОДИНУ**

**Бијељина, април 2021. године**

САДРЖАЈ

[1. УВОД 3](#_Toc69474377)

[2. ОПШТЕ СТАЊЕ ПРИВРЕДЕ ГРАДА БИЈЕЉИНА 4](#_Toc69474378)

[2.1. Број и структура привредних субјеката према величини и врсти дјелатности 4](#_Toc69474379)

[2.2. Увоз–извоз и покривеност 5](#_Toc69474380)

[2.3. Самостално предузетништво 6](#_Toc69474381)

[2.4. Финансијски показатељи пословања привреде 7](#_Toc69474382)

[2.5. Просјечна плата 7](#_Toc69474383)

[3. АНАЛИЗА НЕЗАПОСЛЕНОСТИ НА ПОДРУЧЈУ ГРАДА БИЈЕЉИНА 8](#_Toc69474384)

[3.1. Стопа незапослености 11](#_Toc69474385)

[4. АНАЛИЗА ЗАПОСЛЕНОСТИ НА ПОДРУЧЈУ ГРАДА БИЈЕЉИНА 11](#_Toc69474386)

[4.1. Запошљавање лица са евиденције у периоду од 2019. до 2020. године 14](#_Toc69474387)

[5. ПРЕГЛЕД ИМПЛЕМЕНТАЦИЈЕ АКЦИОНОГ ПЛАНА ЗАПОШЉАВАЊА ГРАДА БИЈЕЉИНА 17](#_Toc69474388)

[5.1. СЦ1 Повећати запосленост и eкономску активност становништва у Граду Бијељина 17](#_Toc69474389)

[5.2. СЦ2 Одржати постојећа и осмислити нова радна мјеста у привреди Града Бијељина 20](#_Toc69474390)

[6. ЗАКЉУЧЦИ И ПРЕПОРУКЕ 25](#_Toc69474391)

# УВОД

Скупштина Града Бијељина је на сједници одржаној дана 31. октобра 2019. године донијела Закључак о усвајању Акционог плана запошљавања Града Бијељина 2019-2023. године, број: 01-013-33-4/19.

Акциони план запошљавања Града Бијељина 2019–2023. године, представља обједињени преглед стратешких и оперативних циљева, мјера, активности, индикатора и кључних актера активне политике запошљавања које у склопу мјера које остварује Република Српска спроводи и Град Бијељина у оквиру својих надлежности. Акционим планом запошљавања предвиђене су мјере и активности које у сарадњи са републичким и локалним институцијама Град може да оствари у области привреде, образовања, омладинске политике, социјалне укључености, а које су од значаја и утицаја на област политике запошљавања.

Циљ овог Извјештаја је да представи резултате имплементације Акционог плана запошљавања Града Бијељина током 2020. године. Документ, такође, садржи препоруке за будући рад и предлаже мјере за побољшање процеса и резултата имплементације Акционог плана запошљавања.

Подаци који су коришћени приликом израде Извјештаја прикупљани су од релевантних одјељења и одсјека Града Бијељина одговорних за реализацију и праћење имплементације пројеката, као и од релевантних екстерних јавних установа и предузећа која су дефинисана као носиоци имплементације одређених стратешких пројеката.

# ОПШТЕ СТАЊЕ ПРИВРЕДЕ ГРАДА БИЈЕЉИНА

Град Бијељина се налази на другом мјесту, односно међу првих шест по степену развијености у РС, односно БиХ и сврстава се у најперспективније средине како на ентитетском, тако и на државном нивоу. Од претежно руралне средине, у последњих 15 година, Град Бијељина је претворен у регионални центар сјевероисточног дијела РС, односно БиХ, који својим привредним амбијентом може парирати другим центрима у окружењу.

У последњих 6 година, Град Бијељина остварује сталан пораст битних параметара који се односе на привредни амбијент, тако да у периоду од 2014 до 2019. године, број пословних субјеката, који своју дјелатност обављају на подручју Града је повећан за 195 привредних субјеката, и закључно са 31. децембром 2019. године износи 2.906 (предузећа и самостални предузетници). Такође, у наведеном периоду, број запослених остварује сталан раст из године у годину, тако да у 2014. години, број запослених износи 19.952, док у истом периоду 2020. године износи 23.368, при чему се број незапослених лица са евиденције ЈУ "Завод за запошљавање Републике Српске" - филијала Бијељина константно смањује.[[1]](#footnote-1)

## Број и структура привредних субјеката према величини и врсти дјелатности

На подручју Града Бијељина у 2019. години привредну дјелатност обављало је укупно 1.052 привредна друштва (предузећа), којa су предалa финансијски обрачун АПИФ-у – Одјељење Бијељина. Посматрано по дјелатностима, највеће учешће у броју активних предузећа има трговина на велико и мало, поправка моторних возила и мотоцикала (39,54%) и прерађивачка индустрија (15,21%). Слиједи стручне, научне и техничке дјелатности (9,31%), грађевинарство (7,79%), саобраћај и складиштење (5,98%), дјелатности здравствене заштите и социјалног рада (5,89%), те остале дјелатности са мањим учешћем.

Највеће учешће у броју активних предузећа припада групи микро предузећа – 448 предузећа или 42,59%, затим малих предузећа – 439 предузећа или 41,73%. У групи средњих предузећа ради 119 предузећа, што чини 11,31% и у групи великих ради 46 предузећа или 4,37%.

|  |  |  |  |  |  |
| --- | --- | --- | --- | --- | --- |
| **ДЈЕЛАТНОСТ** | **Број предузећа 2019. година** | **Величина** | | | |
| **микро** | **мала** | **средња** | **велика** |
| Пољопривреда, шумарство и риболов | 38 | 20 | 15 | 3 | 0 |
| Вађење руда и камена | 3 | 1 | 2 | 0 | 0 |
| Прерађивачка индустрија | 160 | 56 | 64 | 27 | 13 |
| Производња и снадбијевање електричном енергијом, гасом, паром и климатизација | 6 | 2 | 3 | 0 | 1 |
| Снадбијевање водом, канализација, управљање отпадом и дјелатности санације (ремедијације) животне средине | 13 | 5 | 5 | 2 | 1 |
| Грађевинарство | 82 | 21 | 49 | 9 | 3 |
| Трговина на велико и мало, поправка моторних возила и мотоцикала | 416 | 156 | 182 | 57 | 21 |
| Саобраћај и складиштење | 63 | 23 | 30 | 9 | 1 |
| Дјелатности пружања смјештаја, припреме и послуживања хране, хотелијерство и угоститељство | 15 | 5 | 6 | 3 | 1 |
| Информације и комуникације | 34 | 19 | 11 | 2 | 2 |
| Финансијске дјелатности и дјелатности осигурања | 5 | 2 | 3 | 0 | 0 |
| Пословање некретнинама | 7 | 0 | 6 | 1 | 0 |
| Стручне, научне и техничке дјелатности | 98 | 60 | 36 | 1 | 1 |
| Административне и помоћне услужне дјелатности | 17 | 8 | 8 | 1 | 0 |
| Образовање | 16 | 10 | 5 | 1 | 0 |
| Дјелатности здравствене заштите и социјалног рада | 62 | 48 | 12 | 0 | 2 |
| Умјетност, забава и рекреација | 9 | 5 | 1 | 3 | 0 |
| Остале услужне дјелатности | 8 | 7 | 1 | 0 | 0 |
| **УКУПНО** | **1.052** | **448** | **439** | **119** | **46** |

*Табела 1. Број правних лица, структура према величини и дјелатности*

*за 2019. годину [[2]](#footnote-2)*

## Увоз–извоз и покривеност

Привредни субјекти са подручја Града Бијељина током 2020. године остварили су вриједност извоза од 162,6 милиона КМ, што представља пораст у односу на претходну годину за 14,7 милиона КМ. У истом периоду вриједност увоза исносила је 597,8 милиона КМ, што представља смањење за 6,1 милиона КМ.

|  |  |  |  |
| --- | --- | --- | --- |
| Година | Вриједност увоза у КМ | Вриједност извоза у КМ | Покривеност увоза извозом у % |
| 2017. | 529.019.733 | 124.266.977 | 23,49 |
| 2018. | 542.149.000 | 126.480.000 | 23,33 |
| 2019. | 604.300,000 | 147.900,000 | 24,47 |
| 2020. | 597.886.000 | 162.669.000 | 27,20 |

*Табела 2. Спољнотрговинска размјена привреде Града Бијељина[[3]](#footnote-3)*

Највећа вриједност извоза остварена је у прерађивачкој индустрији 147,9 милиона КМ, а такође и на страни увоза 535,1 милион КМ. Слиједи пољопривредна производња са оствареним извозом од 9,8 милиона КМ и увозом од 61,4 милиона КМ.

У прошлој години Град Бијељина је највише извозиo у сљедеће земље: Пољска (39,3 милиона КМ), Њемачка (32,7 милиона КМ), Словенија (16,2 милиона КМ), Хрватска (15,8 милиона КМ), Србија (13,1 милиона КМ) и остале земље са мањим појединачним учешћем. Земље са највећим износом увоза су: Србија (108,8 милиона КМ), Њемачка (85,5 милиона КМ), Кина (53,6 милиона КМ), Италија (40,7 милиона КМ), Словенија (32,1 милиона КМ) и остале.

## Самостално предузетништво

У наредном табеларном прегледу приказани су показатељи о броју предмета из области управног рјешавања о обављању занатско-предузетничке дјелатности.

|  |  |  |  |  |  |
| --- | --- | --- | --- | --- | --- |
| **Дјелатност** | **Одобрења за рад** | **Сталне одјаве** | **Привремени престанак** | **Наставак рада** | **Остале промјене** |
| **Трговина** | 63 | 67 | 40 | 11 | 57 |
| **Угоститељство** | 52 | 50 | 61 | 17 | 29 |
| **Занатство** | 67 | 43 | 52 | 12 | 75 |
| **Услуге** | 23 | 11 | 12 | 2 | 10 |
| **Агенције** | 42 | 6 | 8 | 0 | 25 |
| **Саобраћај** | 10 | 8 | 80 | 4 | 14 |
| **Укупно** | **257** | **185** | **253** | **46** | **210** |

*Табела 3. Број предмета о обављању занатско-предузетничке дјелатности у 2020. години[[4]](#footnote-4)*

Током 2020. године издато је 257 одобрења за рад у оквиру предузетничке дјелатности, што је 35 више него претходне године. Такође, у истом периоду стално је одјављено 185 предузетничких радњи, што је 29 мање него претходне године, док је привремени престанак рада пријавило 253 предузетника (156 више него претходне године). На дан 31.12.2020.године, у статусу привремене одјаве дјелатности налази се 88 предузетника.

Главни разлози за одјаву рада предузетника, као и привремени престанак обављања дјелатности, проузроковани су вишом силом због епидемије вируса COVID-19. Остали разлози за одјаву рада предузетника су нерентабилност пословања изазвана недостатком посла, високим обавезама, високим цијенама енергената, скупим кредитима, слабом куповном моћи становништва и нелојалном конкуренцијом великих предузећа и трговачких ланаца, као и одлазак у иностранство.

|  |  |  |  |  |
| --- | --- | --- | --- | --- |
| **Дјелатност** | **Активни предузетници 2019. година** | **%** | **Активни предузетници 2020. година** | **%** |
| **Трговина** | 607 | 32,74 | 592 | 31,72 |
| **Занатство** | 571 | 30,80 | 598 | 32,05 |
| **Угоститељство** | 296 | 15,96 | 276 | 14,79 |
| **Агенције, услуге** | 247 | 13,32 | 281 | 15,06 |
| **Саобраћај** | 133 | 7,18 | 119 | 6,38 |
| **Укупно** | **1.854** | **100,00** | **1.866** | **100,00** |

*Табела 4. Преглед самосталних предузетника у 2019 и 2020. години разврстани по дјелатности[[5]](#footnote-5)*

На дан 31.12.2020. године број активних предузетника је 1.866, што је 12 више него 31.12.2019. године. Пораст броја активних предузетника остварен је у секторима занатства, интелектуалних услуга – агенција и осталих услуга. Смањење броја активних предузетника у односу на 2019.годину, забиљежено је у дјелатностима трговине, саобраћаја и угоститељства. У годинама иза нас примат у броју регистрованих дјелатности је имала трговина, а сада је то занатство.

## Финансијски показатељи пословања привреде

На основу годишњих финансијских извјештаја за пословну 2019. годину, привреда Града Бијељина остварила је већу вриједност укупних прихода, укупних расхода, нето добитка као и нето губитка:

|  |  |  |  |  |  |
| --- | --- | --- | --- | --- | --- |
| Година | Укупан приходу КМ | Укупни расходи у КМ | Нето добитак у КМ | Нето губитак у КМ | Број субјеката |
| 2016. | 2.040.154.392 | 1.929.003.530 | 127.777.313 | 30.943.907 | 1.044 |
| 2017. | 2.205.553.642 | 2.074.724.714 | 147.149.970 | 31.597.332 | 1.043 |
| 2018. | 2.302.308.410 | 2.163.596.279 | 153.375.195 | 30.447.860 | 1.062 |
| 2019. | 2.376.760.287 | 2.215.924.892 | 177.690.874 | 34.787.625 | 1.052 |

*Табела 5. Финансијски резултат пословања привреде Града Бијељина[[6]](#footnote-6)*

## Просјечна плата

Висина просјечне мјесечне **бруто плате** запослених на подручју града Бијељина у 2020. години износила је 1.379,00 КМ, док је висина просјечне мјесечне **нето плате** (плата након опорезивања) износила 885,00 КМ. У претходном, просјечна мјесечна нето примања запослених на подручју Града Бијељина нижа су од просјека на нивоу РС.

|  |  |  |  |  |
| --- | --- | --- | --- | --- |
|  | **2017. година** | **2018. година** | **2019. година** | **2020. година** |
| **Нето плата – Р. Српска** | 831,00 | 857,00 | 906,00 | 956,00 |
| **Нето плата – Бијељина** | 772,00 | 796,00 | 847,00 | 885,00 |

*Табела 6: Просјечне нето плате у Републици Српској и Граду Бијељина у КМ[[7]](#footnote-7)*

# АНАЛИЗА НЕЗАПОСЛЕНОСТИ НА ПОДРУЧЈУ ГРАДА БИЈЕЉИНА

Стање незапослености на подручју Града Бијељина у току 2020. године, показује велике осцилације у броју незапослених лица на евиденцији ЈУ Завод за запошљавање Републике Српске - филијала Бијељина, првенствено због почетка пандемије вируса COVID-19 у Републици Српској, односно БиХ, што је довело до повећања броја незапослених лица у периоду забране рада привредних субјеката.

|  |  |  |
| --- | --- | --- |
| **Мјесец** | **2019. година** | **2020. година** |
| **јануар** | 10.229 | 9.855 |
| **фебруар** | 10.140 | 9.664 |
| **март** | 9.927 | 9.293 |
| **април** | 9.736 | 9.628 |
| **мај** | 9.570 | 9.927 |
| **јун** | 9.475 | 10.174 |
| **јул** | 9.483 | 10.315 |
| **август** | 9.467 | 10.309 |
| **септембар** | 9.305 | 9.097 |
| **октобар** | 9.203 | 9.170 |
| **новембар** | 9.235 | 9.133 |
| **децембар** | 9.516 | 9.247 |

*Табела 7. Стање на евиденцији ЈУ Завод за запошљавање Републике Српске - филијала Бијељина за 2019 и 2020. годину[[8]](#footnote-8)*

Мјесечна анализа у 2020. години указује на осцилације у броју незапослених лица, нарочито у периоду од априла до септембра 2020. године, када је дошло до пораста броја незапослених лица на које је утицало доношење одлуке о забрани обављања појединих дјелатности од стране Републичког штаба за вандредне ситуације. Након почетка рада свих привредних субјеката уочљиво је и смањење броја незапослених лица у трећем кварталу 2020. године.

|  |  |  |  |  |
| --- | --- | --- | --- | --- |
| **Степен стручног образовања** | **2019. година** | | **2020. година** | |
| **Број** | **%** | **Број** | **%** |
| **1–НК** | 1.826 | 19,19 | 1.556 | 16,85 |
| од тога жена | 948 | 9,97 | 798 | 8,52 |
| **2–ПК–НСС** | 427 | 4,49 | 417 | 4,52 |
| од тога жена | 264 | 2,77 | 256 | 2,66 |
| **3–КВ** | 3.022 | 31,76 | 2.836 | 30,68 |
| од тога жена | 1.184 | 12,44 | 1.134 | 12,16 |
| **4–ССС** | 2.677 | 28,13 | 2.779 | 30,06 |
| од тога жена | 1.832 | 19,25 | 1.898 | 20,52 |
| **5–ВКВ** | 88 | 0,92 | 76 | 0,83 |
| од тога жена | 10 | 0,10 | 10 | 0,10 |
| **6–1 ВШС** | 134 | 1,41 | 134 | 1,46 |
| од тога жена | 83 | 0,87 | 86 | 0,93 |
| **6-2 ВШС – специјалист** | - | 0,00 | 1 | 0,01 |
| од тога жена | - | 0,00 | 1 | 0,01 |
| **7–1 ВСС (180 ECTS)** | - | - | 178 | 1,93 |
| од тога жена | - | - | 131 | 1,40 |
| **7-2 ВСС (240 ECTS)** | 1.342 | 14,10 | 1.149 | 12,45 |
| од тога жена | 969 | 10,19 | 886 | 9,44 |
| **7–3 магистри и мастери (300 ECTS)** | - | - | 100 | 1,10 |
| од тога жена | - | - | 76 | 0,80 |
| **7-4 магистар стари програм** | - | - | 6 | 0,06 |
| од тога жена | - | - | 3 | 0,03 |
| **7-5 ВСС (360 ECTS)** | - | - | 3 | 0,03 |
| од тога жена | - | - | 0 | 0,00 |
| **8–доктори наука** | - | - | 2 | 0,02 |
| од тога жена | - | - | 0 | 0,00 |
| **УКУПНО** | **9.516** | **100** | **9.247** | **100** |
| од тога жена | 5.290 | 55,59 | 5.259 | 56,57 |

*Табела 8. Квалификациона и полна структура активне понуде незапослених лица за 2019 и 2020. годину[[9]](#footnote-9)*

У табели су дати прегледи учешћа стручне спреме, односно квалификационе и полне структуре незапослених лица која чине активну понуду радне снаге 2019 и 2020. године. Активна понуда радне снаге у 2020. години указује на смањивање незапослености скоро свих квалификационих структура у односу на 2019. годину, осим ССС гдје је евидентиран пораст броја активних тражилаца посла у 2020. години у овој структури за 102 лица у односу на 2019. годину.



*Графикон 1. Годишњи просјек кретања новопријављених лица на евиденцији ЈУ Завод за запошљавање РС - филијала Бијељина од 1. јануара 2019 до 31. децембра 2020. године[[10]](#footnote-10)*

Број новопријављених лица у посматраном периоду биљежи пад, који се наставља из претходног периода, и према стању на евиденцији ЈУ Завода за запошљавања РС -филијала Бијељина у децембру 2019. износи 605 лица, док у истом периоду 2020. године износи 405.

|  |  |  |  |  |
| --- | --- | --- | --- | --- |
| **Година** | **Брисани ради запослења** | **Брисани ради обављања приватне дјелатности** | **Брисани по другом основу** | **Укупно** |
| **2019. година** | 4.616 | 105 | 4.795 | 9.516 |
| **2020. година** | 3.570 | 95 | 3.671 | 7.336 |

*Табела 9. Преглед разлога престанка вођења евиденције у периоду од 2019. до 31. децембра 2020. године[[11]](#footnote-11)*

Тренд смањења броја лица који су брисани са евиденције ради запошљавања, односно обављања приватне дјелатности је у константном паду још од 2015. године, међутим тај пад је знатно убрзан у 2020. години, посебно због појаве вируса COVID-19, који је утицао на смањење потражње за новим запослењем у привредним субјектима.

## Стопа незапослености

Административна стопа незапослености рачуна се као однос броја незапослених и укупног броја радне снаге, коју чини збир броја запослених и незапослених на подручју Града Бијељина.

Према подацима за 2020. годину, број незапослених износио је 9.247[[12]](#footnote-12), а број запослених 23.368[[13]](#footnote-13), при чему административна стопа незапослености износи 39,57%.

# АНАЛИЗА ЗАПОСЛЕНОСТИ НА ПОДРУЧЈУ ГРАДА БИЈЕЉИНА

Укупан број запослених на подручју града Бијељина у 2020. години (стање на дан 30. септембар), према информацијама Републичког завода за статистику Републике Српске износи 23.368 лица, од којих је 20.067 запослено у пословним субјектима док су 3.301 лице предузетници и запослени код предузетника. Број запослених лица је повећан у односу на 2019. годину за укупно 572 лица, при чему је и повећан удио жена у укупном броју запослених за 421.

|  |  |  |  |  |  |  |
| --- | --- | --- | --- | --- | --- | --- |
| **Година** | **Запослени у пословним субјектима** | | **Предузетници и запослени код предузетника** | | **УКУПНО ЗАПОСЛЕНИ** | |
|  | **Укупно** | **Жене** | **Укупно** | **Жене** | **Укупно** | **Жене** |
| **2019** | 19.542 | 8.677 | 3.254 | 2.571 | **22.796** | **10.248** |
| **2020** | 20.067 | - | 3.301 | - | **23.368** | **10.669** |

*Табела 10: Запослени у граду Бијељина у 2019. и 2020. години[[14]](#footnote-14)*

У структури запослених по подручјима дјелатности највеће учешће традиционално остварују запослени у подручју трговине на велико и на мало, поправка моторних возила и мотоцикала са 25,54%, затим слиједи прерађивачка индустрија са 19,40%, јавна управа и одбрана; обавезно социјално осигурање са 8,51%, образовање са 7,54%, дјелатности здравствене заштите и социјалног рада са 6,47%, грађевинарство са 5,13%, дјелатности пружања смјештаја, припреме и послуживања хране, хотелијерство и угоститељство са 4,56%, док је у осталим дјелатностима запослено 22,85% од укупног броја запослених.

|  |  |  |  |
| --- | --- | --- | --- |
| **Подручја** | | **Запослени 2019. године** | **Запослени 2020. године[[15]](#footnote-15)** |
| **А** | **Пољопривреда, шумарство и риболов** | 320 | 294 |
| **Б** | **Вађење руда и камена** | 13 | 13 |
| **Ц** | **Прерађивачка индустрија** | 3.973 | 4.534 |
| **Д** | **Производња и снабдијевање електричном енергијом, гасом, паром и климатизација** | 475 | 364 |
| **Е** | **Снабдијевање водом; канализација, управљање отпадом и дјелатности санације (ремедијације) животне средине** | 476 | 491 |
| **Ф** | **Грађевинарство** | 1.123 | 1.199 |
| **Г** | **Трговина на велико и на мало, поправка моторних возила и мотоцикала** | 5.916 | 5.967 |
| **Х** | **Саобраћај и складиштење** | 1.013 | 946 |
| **И** | **Дјелатности пружања смјештаја, припреме и послуживања хране, хотелијерство и угоститељство** | 1.079 | 1.065 |
| **Ј** | **Информације и комуникације** | 553 | 605 |
| **К** | **Финансијске дјелатности и дјелатности осигурања** | 527 | 483 |
| **Л** | **Пословање некретнинама** | 83 | 92 |
| **М** | **Стручне, научне и техничке дјелатности** | 766 | 724 |
| **Н** | **Административне и помоћне услужне дјелатности** | 325 | 337 |
| **О** | **Јавна управа и одбрана; обавезно социјално осигурање** | 1.892 | 1.989 |
| **П** | **Образовање** | 1.801 | 1.763 |
| **Q** | **Дјелатности здравствене заштите и социјалног рада** | 1.503 | 1.513 |
| **Р** | **Умјетност, забава и рекреација** | 432 | 426 |
| **С** | **Остале услужне дјелатности** | 526 | 563 |
|  | **УКУПНО** | **22.796** | **23.368** |

*Табела 11: Број запослених у граду Бијељина према подручјима дјелатности у 2019 и 2020. години[[16]](#footnote-16)*

Број запослених радника у 2020. години повећан је у 10 подручја, док је у осталим забиљежен пад броја запослених у односу на 2019. годину.

Сљедећа табела приказује број запослених према степену стручног образовања, без предузетника и лица запослених код предузетника на дан 30 септембар 2020. године. Највећи број запослених је са средњом стручном спремом, односно 52,50%, затим слиједи висока стручна спрема са 24,59%, квалификовани са 9,74%, неквалификовани са 4,58%, виша стручна спрема са 3,66%, висококвалификовани са 1,49%, магистри са 1,17%, нижа стручна спрема са 1,02%, доктори наука са 0,69% и полуквалификовани са 0,56%. Посматрано у односу на претходну годину пораст запослених остварен је само у образовним категоријама магистар, ВСС, ССС и НК, док су остале категорије забиљежиле благи пад у запослености.

|  |  |  |  |
| --- | --- | --- | --- |
| **Стручна спрема** | **Запослени** | **Мушкарци** | **Жене** |
| **Доктори наука** | 138 | 71 | 67 |
| **Магистри** | 235 | 85 | 150 |
| **Висока стручна спрема** | 4.935 | 2.129 | 2.806 |
| **Виша стручна спрема** | 735 | 306 | 429 |
| **Средња стручна спрема** | 10.535 | 5.917 | 4.618 |
| **Нижа стручна спрема** | 205 | 140 | 65 |
| **Висококвалификовани** | 299 | 262 | 37 |
| **Квалификовани** | 1.953 | 1.477 | 476 |
| **Полуквалификовани** | 112 | 78 | 34 |
| **Неквалификовани** | 920 | 456 | 464 |
| **УКУПНО** | 20.067 | 10.921 | 9.146 |

*Табела 12: Запослени према степену стручног образовања без предузетника и запослених код предузетника[[17]](#footnote-17)*

Највећи број запослених према облику својине је у приватном сектору 16.124, односно 69,00%, затим слиједи сљедећи сектори, државни са 5.418 или 23,18%, мјешовити са 1.433 или 6,13%, без ознаке својине 367 или 1,57% и задружни са 26 запослених или 0,11%. У односу на претходну годину, остварен је пораст само у приватном и задружном сектору.

|  |  |  |
| --- | --- | --- |
| **Облик својине** | **Запослени 2019.година** | **Запослени 2020.година[[18]](#footnote-18)** |
| **Државна** | 5.720 | 5.418 |
| **Приватна** | 15.452 | 16.124 |
| **Задружна** | 25 | 26 |
| **Мјешовита** | 1.599 | 1.433 |
| **Без ознаке својине** | - | 367 |
| **УКУПНО** | 22.796 | 23.368 |

*Табела 13: Запосленост према облику својине[[19]](#footnote-19)*

Према облику организовања највећи број лица запослен је у друштвима са ограниченом одговорношћу – 11.649 лица или 49,85%, установама 3.946 или 16,89%, акционарским друштвима 2.295 или 9,82%, тијелима законодавне и извршне власти 1.135 или 4,86%, итд. У односу на претходну годину, пораст запослених остварен је у јавним предузећима, друштвима са ограниченом одговорношћу, фондовима, микрокредитним организацијама, установама, тијелима законодавне и извршне власти, судским и правосудним органима и удружењима.

|  |  |  |
| --- | --- | --- |
| **Облик организовања** | **Запослени 2019.година** | **Запослени 2020.година[[20]](#footnote-20)** |
| **Јавно предузеће** | 167 | 185 |
| **Акционарско друштво** | 2.506 | 2.295 |
| **Друштво са ограниченом одговорношћу** | 11.036 | 11.649 |
| **Ортачко друштво** | 9 | 7 |
| **Задруга** | 34 | 34 |
| **Фонд** | 210 | 212 |
| **Микрокредитна организација** | 36 | 39 |
| **Установа** | 3.876 | 3.946 |
| **Тијело законодавне и извршне власти** | 1.112 | 1.135 |
| **Судски и правосудни орган** | 310 | 318 |
| **Удружење** | 230 | 238 |
| **Представништво страних лица** | 2 | 1 |
| **Остали облици организовања** | 14 | 8 |
| **Укупно – пословни субјекти** | **19.542** | **20.067** |
| **Предузетници** | 3.254 | 3.301 |
| **УКУПНО** | **22.796** | **23.368** |

*Табела 14: Запослени према облику организовања[[21]](#footnote-21)*

## Запошљавање лица са евиденције у периоду од 2019. до 2020. године

|  |  |  |
| --- | --- | --- |
| **Мјесец** | **2019. година** | **2020. година** |
| **јануар** | 180 | 233 |
| **фебруар** | 383 | 301 |
| **март** | 484 | 308 |
| **април** | 383 | 91 |
| **мај** | 395 | 202 |
| **јун** | 297 | 311 |
| **јул** | 316 | 391 |
| **август** | 330 | 362 |
| **септембар** | 531 | 404 |
| **октобар** | 638 | 411 |
| **новембар** | 354 | 352 |
| **децембар** | 325 | 204 |
| **Укупно запослених** | **4.616** | **3.570** |

*Табела 15. Преглед броја запослених лица на мјесечном нивоу у периоду од 2019. до 31. децембра 2020. године[[22]](#footnote-22)*

Запошљавање лица са евиденције ЈУ Завод за запошљавање РС – филијала Бијељина у посматраном периоду традиционално осцилира из мјесеца у мјесец као и претходних година, при чему се укупан број запошљавања смањивао из године у годину да би у 2019. години забиљежио пораст од 588 запослених у односу на 2018. годину. Међутим, као што је и видљиво из претходне табеле, појавом пандемије вируса COVID-19 у Републици Српској, односно БиХ, смањује се и потражња за запошљивим лицима, што је довело до смањења запошљавања лица са евиденције за 1.046 у 2020. години у односу на претходну.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Година** | **КВАЛИФИКАЦИОНА СТРУКТУРА** | | | | | | | **УКУПНО** |
| **НК** | **ПК–**  **НСС** | **КВ** | **ССС** | **ВКВ** | **ВШС** | **ВСС** |
| **2019. година** | 541 | 166 | 1.397 | 1.563 | 28 | 37 | 989 | **4.721** |
| **2020. година** | 375 | 112 | 1.049 | 1.172 | 19 | 31 | 907 | **3.665** |

*Табела 16. Преглед брисаних лица са евиденције ЈУ Завод за запошљавање РС – филијала Бијељина због запослења и обављања самосталне дјелатности по степену стручне спреме за период од 2019. до 31. децембра 2020. године[[23]](#footnote-23)*

У квалификационој структури запослених лица са евиденције ЈУ Завод за запошљавање РС - филијала Бијељина за 2019 и 2020. годину, највећи број запослених су лица са ССС (32,65%), иза њих је КВ (29,17%), ВСС (22,61%), и остали са мањим учешћем.

|  |  |
| --- | --- |
| **Легенда** | |
| **А** – пољопривреда, лов и шумарство | **J** – финансијско посредовање |
| **B** – рибарство | **К** – пословање некретнинама, изнајмљивање и пословне услуге |
| **C** – рударство | **L** – јавна управа и одбрана, обавезно социјално осигурање |
| **D** – прерађивачка индустрија | **М** – образовање |
| **Е** – снабдијевање електричном енергијом, гасом и водом | **N** – здравствена и социјална заштита |
| **F** – грађевинарство | **О** – остале јавне, друштвене, социјалне и личне услужне дјелатности |
| **G** – трговина | **P** – приватна домаћинства са запосленим лицима |
| **H** – угоститељство | **Q** – екстериторијалне организације и тијела |
| **I** – саобраћај, складиштење и везе | **0** – остало |

|  |  |  |  |  |
| --- | --- | --- | --- | --- |
| **Дјелатност** | **2019. година** | | **2020. година** | |
| **A** | 14 | 0,29% | 12 | 0,33% |
| **B** | 0 | 0,00% | 0 | 0,00% |
| **C** | 5 | 0,10% | 2 | 0,06% |
| **D** | 1.006 | 21,31% | 880 | 24,12% |
| **E** | 32 | 0,68% | 160 | 4,37% |
| **F** | 352 | 7,45% | 322 | 8,79% |
| **G** | 1.036 | 21,94% | 644 | 17,58% |
| **H** | 312 | 6,60% | 280 | 7,65% |
| **I** | 120 | 2,54% | 79 | 2,16% |
| **J** | 46 | 0,98% | 29 | 0,79% |
| **K** | 178 | 3,78% | 99 | 2,70% |
| **L** | 93 | 1,97% | 127 | 3,46% |
| **M** | 370 | 7,84% | 331 | 9,04% |
| **N** | 144 | 3,07% | 156 | 4,25% |
| **O** | 994 | 21,05% | 539 | 14,70% |
| **P** | 0 | 0,00% | 0 | 0,00% |
| **Q** | 0 | 0,00% | 0 | 0,00% |
| **0** | 19 | 0,40% | 0 | 0,00% |
| **УКУПНО** | **4.721** | **100,00%** | **3.665** | **100,00%** |

*Табела 17. Број запослених лица са евиденције ЈУ Завод за запошљавање РС - филијала Бијељина по дјелатностима у периоду од 2019. до 31. децембра 2020. године [[24]](#footnote-24)*

Секторска заступљеност запослених лица у 2019 и 2020. години показује да је највећи број лица запослен у прерађивачкој индустрији, и то 1.886 лица, или 22,50%, слиједе их сектор трговине са 1.680 лица, или 20,05%, остале јавне, друштвене, социјалне и личне услужне дјелатности са 1.533 лица, односно 18,29%, док остали сектори су укупно запослили 3.263 лица, или 38,93%.

Сагледавајући претходне периоде, може се рећи да су прерађивачка индустрија и трговина, највећи сектори који сваке године запошљавају највећи број незапослених лица, и као такви генеришу и највеће приходе у граду Бијељина.

# ПРЕГЛЕД ИМПЛЕМЕНТАЦИЈЕ АКЦИОНОГ ПЛАНА ЗАПОШЉАВАЊА ГРАДА БИЈЕЉИНА

Акционим планом запошљавања Града Бијељина предвиђено је спровођење два стратешка циља, и то: СЦ1 Повећање запослености и економске активности становништва у граду Бијељина и СЦ2 Одржавање постојећих и успостављање нових радних мјеста у привреди Града Бијељина кроз осам оперативних циљева у периоду од 2019. до 2023. године.

Укупна вриједност имплементираних пројеката у 2020. години износи 526.059,50 КМ, при чему je 440.776,40 КМ из буџета Града, док је из екстерних извора 85.283,10 КМ. Важно је истаћи да у вриједност имплементираних пројеката нису уврштени износи Програма и активности које спроводи ЈУ Завод за запошљавање - филијала Бијељина, јер наведена филијала располаже само збирним подацима за подручје три ЈЛС које покрива филијала.

## СЦ1 Повећати запосленост и eкономску активност становништва у Граду Бијељина

У оквиру овог стратешког циља Одсјек за ЛЕР и ЕИ реализовао је пројекат Бизнис инкубатор: Шанса за почетак, пројекат „Иновациони центар за одрживи развој“. Иницијатива за успостављање Иновационог центра за одрживи развој Града Бијељина проистекла је из одржаних радионица са студентима нашег Града, који су том приликом изнијели низ квалитетних приједлога, којима би се живот младих људи на подручју Града унаприједио, а чиме би се, кроз подршку у оснивању бизниса, допринијело смањењу процента одласка младих људи са ових простора. Град је обезбиједио простор, који је у току 2020. године у потпуности реновиран и опремљен ИТ опремом и намјештајем. Наведеним активностима је руководио Одсјек за ЛЕР и ЕИ, а кроз исте је успостављен функционалан Иновациони центар, чији почетак рада је предвиђен у 2021. години. Укупна вриједност Пројекта износи 104.037,00 КМ (Донација: 40.283,10 КМ, Град: 63.753,90 КМ).

Будући да је основна функција ЈУ Завода за запошљавање РС - филијала Бијељина посредовање која при томе подразумјева повезивање понуде и потражње, односно повезивање лица која траже запослење са послодавцима који исказују потребе за посредовањем у запошљавању, Завод обавља сљедеће активности:

1. Рад са послодавцима

Посебан циљ у раду са послодавцима је ефикасније задовољење исказаних потреба послодаваца, као и повећање броја послодаваца који користе услуге посредовања. Ова мјера је реализована кроз сљедеће активности:

* У извјештајном периоду, с циљем обезбјеђивања радника према пријављеним потребама за запошљавање, вршена је регистрација потражња за радницима кроз попуњене пријаве;
* Спроведено је истраживање тржишта рада путем анкетирања послодаваца са територије Града Бијељина, односно Републике Српске о тренутним и будућим потребама, као и утицају пандемије вируса COVID-19 на пословање у 2020. години;
* Израђени су мјесечни планови сарадње са послодавцима, планирани су и одржани редовни контакти са послодавцима и формирана база података о послодавцима;
* Успостављена је сарадња са новооснованим послодавцима као и онима који не користе услуге Завода, у складу са могућностима изазваним пандемијом вируса COVID-19;
* Упознавање послодаваца са активним мјерама и другим услугама које реализује Завод.

1. Рад са незапосленим лицима

Мјера се реализовала кроз сљедеће активности:

* Континуирано упознавање незапослених лица са правима и обавезама, као и са активним мјерама и другим услугама које реализује Завод;
* Континуирано информисање незапослених лица о условима и могућностима за запошљавање;
* У извјештајном периоду у савјетодавни процес су укључивана лица која су активни тражиоци запослења;
* Вршена је израда и ревизија индувидуалних планова запошљавања у 2020. години;
* У 2020. години Завод је адекватно вршио процјену степена запошљивости свих лица у савјетодавном процесу (лакше запошљива лица, условно запошљива лица и теже запошљива лица);
* Како индувидуални план запошљавања представља основни инструмент у раду са незапосленим лицима, вршене су континуиране активности за укључивање лица у мјере активне политике запошљавања. Циљ је дефинисање занимања у којима ће се посредовати, активности које ће лице предузети и мјере у које ће се укључити ради запошљавања или повећања запошљивости;
* У 2020. години редовно су провођене активности на праћењу тржишта рада ради свеобухватнијег познавања стања и прилика с циљем квалитетнијег посредовања за сва лица са евиденције.

1. Повећање активности на тржишту рада, рад ЦИСО центара и Клубова за тражење посла

Циљ ове мјере је повећање активности незапослених лица на тржишту рада, посебно младих и дугорочно незапослених лица, односно повећање запошљивости тражиоца запослења кроз развој вјештина за активно тражење посла. Активности ЦИСО центра у 2020. години:

* Информисање незапослених лица о правима и обавезама, као и услугама које пружа Завод;
* Развијање вјештина за активно тражење посла, односно обука за писање радне биографије, као и обука за развијање вјештина потребних за правилно представљање послодавцима у сједишту ЦИСО центра;
* Укључивање лица у активности за развој мотивације за активно тражење посла усмјереним ка дугорочно незапосленим, младима и маргинилизованим лицима, односно кроз све активности ЦИСО и индувидуална савјетовања;
* Обука из предузетништва у ЦИСО је спроведена за лица заинтересована за програме самозапошљавања;
* У току 2020. године прикупљане су информације од користи за активацију младих када је у питању тржиште рада. Актуелне информације о могућностима запошљавања, едукацијама, волонтирању и пракси су редовно ажуриране, објављиване на друштвеним мрежама и кориштене у раду са корисницима услуга ЦИСО;
* ЦИСО је спровео и редовну активност професионалног информисања школске дјеце и омладине, које је прекинуто у марту 2020. године проглашењем вандредне ситуације због појаве пандемије вируса COVID-19;
* Корисници ЦИСО су оцјењивали кроз евалуацијске обрасце задовољство пруженим услугама, при чему су у великој мјери задовољни пруженим услугама и методологијом рада ЦИСО центра.

1. Реализација мјера у области каријерне оријентације, информисања о избору занимања, планирању каријере и развоју цјеложивотног учења

Циљ ове мјере је повећање компетентности у доношењу одлука у вези избора занимања/образовног пута свих заинтересованих појединаца и група ученика, подстицање успјешне професионалне адаптације и каријерног развоја појединаца.

Професионално информисање се реализовало кроз сљедеће активности:

* Министарство просвјете и културе Републике Српске дало је сагласност за провођење ове активности у школама у школској 2019/2020. години;
* У Центрима за информисање, савјетовање и обуку (ЦИСО), лица су користила услугу индувидуалног савјетовања;
* Акционим планом запошљавања у Републици Српској за 2020. годину планирано је да 7.000 ученика буде обухваћено овом мјером. Услуга групног професионалног иноформисања пружена је ученицима завршних разреда основних и средњих школа, да би након проглашења вандредног стања због појаве пандемије вируса COVID-19 ова активност била прекинута;
* До марта 2020. године ученици звршних разреда основних школа у директном раду ЦИСО обухваћено је овом активношћу, при чему су ученици завршних разреда средњих школа посредством стручног особља за ову активност обучени од стране сарадника Завода кроз радионице "Зумирај запошљавање младих";
* Објава публикације "Избор занимања и стање на евиденцији" гдје су јасно приказани подаци о стању на евиденцији по занимању и струкама за Биро Бијељина. Подаци се објављују једном годишње.

Образовање одраслих и цјеложивотно учење је област која је врло значајан сегмент рада, првенствено због неусклађености образовања са тржиштем рада. Ова мјера се реализовала кроз сљедеће активности:

* Наставак сарадње са Заводом за образовање одраслих и другим институцијама из области образовања: Завод за запошљавање један је од учесника у давању мишљења о приједлогу програма образовања за оспособљавање запослених и незапослених лица. Могућност обуке, преквалификације и доквалификације незапослених лица путем програма које нуди Завод за образовање одраслих РС и сарадња кроз програме;
* Подизање свијести о значају улагања у људске ресурсе;
* Учешће на састанцима, обукама и конференцијама који за тему имају образовање одраслих и цјеложивотно учење ради праћења стања у овој области у региону као и унапређење ове функције Завода.

1. Прикупљање података о тржишту рада, праћење основних показатеља о стању и потребама тржишта рада, праћење кретања запошљавања, укупне запослености и незапослености

Циљ ове активности је предузимање одговарајућих мјера у складу са промјенама на тржишту рада и постизање већих ефеката примјене активних мјера. Мјера се реализовала кроз редовно прикупљање података и вођење евиденције у области запошљавања. Анализом података праћено је кретање на тржишту рада, те правовремено извјештавано о стању, кретању и структури незапослених, запослених са евиденције Завода, али и излазака из незапослености из других разлога. Ове активности су остварене кроз израду редовних стандардних и нестардардних извјештаја о стању и кретањима на тржишту рада. Објављено је 12 статистичких билтена ЈУ Завод за запошљавање Републике Српске на интернет презентацији Завода.

У децембру 2020. године проведено је Истраживање тржишта рада анкетирањем послодаваца са подручја Града Бијељина о стању и будућим потребама за радницима и кретањима на тржишту рада. Анализа и извјештај о проведеном анкетирању биће доступни до краја фебруара 2021. године.

## СЦ2 Одржати постојећа и осмислити нова радна мјеста у привреди Града Бијељина

У оквиру СЦ 2. у 2020. години Акционим планом запошљавања Града Бијељина, у оквиру послова Одјељења за привреду, реализовани су сљедећи стратешки пројекти, мјере и редовни послови:

* + - 1. Подстицаји утврђени Програмом утрошка средстава остварених по основу концесионе накнаде, са планираним буџетским оквиром од 126.500,00 КМ.

На основу Подстицаја за унапређење пословног амбијента, повећање продуктивности и конкурентности малих и средњих предузећа која обављају производне или услужне дјелатности, средства су додијељена на рачуне 13 малих и средњих предузећа. На основу Подстицаја за унапређење пословног амбијента, повећање продуктивности и конкурентности предузетничких радњи – самосталних предузетника које обављају производне или услужне дјелатности, средства су додијељена на рачуне 12 предузетника. Средства уплаћена по основу концесионих накнада реализована су у износу од 126.500,00 КМ и утрошена су намјенски у складу са Програмом. На овај начин се значајно утицало на унапређење, афирмацију и развој привредних субјеката на подручју Бијељине.

* + - 1. Субвенције привредним субјектима, са планираним буџетским оквиром од 16.000,00 КМ.

Од планираног износа, за субвенције шест привредних субјеката је исплаћено укупно 13.000,00 КМ. На ову ставку Одјељење за финансије је дозначило средства у износу од 50.000,00 КМ, на име субвенције предузећу АД „Град“ Бијељина, а на основу Наредбе Градског штаба за ванредне ситуације, а што је плаћено закључком Градоначелника. Укупна средства утрошена са ове позиције износе 63.000,00 КМ.

* + - 1. Подстицаји привреди у оквиру буџетске ставке ''Афирмација предузетништва, студије, сајмови'', са планираним финансијским оквиром од 20.000,00 КМ.

Укупна реализована средства за ову ставку износе 23.470,50 КМ. На овај начин је омогућено одржавање манифестације „Сајам меса“ која је за циљ имала приказивање квалитета и разноврсности меса и месних прерађевина у Семберији.

* + - 1. Пословни форум менаџера, са планираним буџетским оквиром од 15.000,00 КМ.

Услуга организовања конференције из сфере менаџмента реализована је у септембру мјесецу, уговорена средства износила су 24.952,00 КМ. Прошле године је, умјесто на нове трендове из области савременог пословања, на Пословном форуму менаџера пажња била усмјерена на основе бизниса, етичког пословања, реструктурисању организација, изазовима у доба пандемије за привреду, као и дуалном образовању. С обзиром на то да је ограничен број људи могао да присуствује форуму због уведених епидемиолошких мјера, реализована је додатна активност онлајн преноса уживо, чиме је повећан број људи којима је догађај био доступан. На тај начин је било више од 10 хиљада прегледа преноса који је емитован током оба дана форума.

Такође, планирано је да се подржи 15 постојећих МСП, најмање 3 постојећа предузетника, као и да се очува 30 радних мјеста у постојећим МСП, односно 5-10 радних мјеста код постојећих предузетника. Ово се остварује, прије свега, преко мјера које континуирано реализују Агенција за развој МСП града Бијељина и Одсјек за ЛЕР и ЕИ, кроз јавне позиве на годишњој основи. Мјере се спроводе с циљем пружања подршке постојећим привредним субјектима у даљем развоју и унапређењу квалитета пословања, подршке и афирмације развоја предузетништва и микро предузећа на подручју града Бијељина, као и пружања подршке грађанима који желе да започну властити бизнис.

Агенција за развој малих и средњих предузећа за 2020. годину планирала је и реализовала два јавна позива:

* + - 1. Мјере подстицаја за развој постојећих МСП-а на подручју града Бијељина, са планираним буџетским оквиром од 60.000,00 КМ.

Кроз ову мјеру су расписана два јавна позива:

* Подстицај развоја самосталних предузетника који обављају услужну дјелатност, кроз који је додијељено 30.000,00 КМ за 16 предузетника, чиме је запослено 6 нових радника
* Подстицај развоја самосталних предузетника који обављају услужну и производну дјелатност, кроз који је додијељено 29.100,00 КМ за 14 предузетника, чиме је очувано 14 радних мјеста.

Укупни додијељени износ по овој мјери износи 59.100,00 КМ, а бесповратна средства су додијељена за 30 предузетника.

* + - 1. Мјере подстицаја за развој предузетништва на подручју града Бијељина, са планираним буџетским оквиром од 20.000,00 КМ.

Ова мјера је реализована кроз програм „Акцелератор“, гдје су учествовале особе које имају иновативне идеје засноване на знању, новим тенологијама са потенцијалом раста, а који желе да што прије пронађу тржиште за своје производе/услуге. Кроз ову мјеру подржано је укупно 10 нових предузетника и запослено је 10 нових радника, за шта је издвојено планираних 20.000,00 КМ.

Укупна одобрена средства за реализацију пројеката који су у надлежности Агенције за развој МСП износе 80.000,00 КМ, а за реализацију наведених пројеката утрошено је 79.100,00 КМ. Наведеним активностима укупно је подржано оснивање и очување 30 радних мјеста, основано је 10 нових привредних субјеката и подржано 30 постојећих предузетника.

Поред наведених мјера подршке, реализована су још два пројекта која су за циљ имала јачање привреде на подручју града кроз оснивање нових предузетника. Одсјек за локални економски развој и европске интеграције је реализовао пројекат YEP инкубатор пословних идеја чија је укупна вриједност 65.000,00 КМ и кроз исти је подржано 11 нових предузетника. Такође, кроз заједничку сарадњу Града Бијељина и ЈУ Завод за запошљавање РС реализован је Програм подршке развоју занатства кроз самозапошљавање незапослених лица са евиденције бироа Бијељина, чија укупна вриједност износи 40.000,00 КМ. Кроз наведени пројекат подржано је 8 нових предузетника.

1. YEP инкубатор пословних идеја

У склопу заједничке сарадње између Инвестицијске фондације ИМПАКТ и Града Бијељина, уз подршку Владе Швајцарске, реализован је програм менторске и савјетодавне подршке за постојеће предузетнике са циљем пружања подршке у превенцији и отклањању негативних посљедица панедмије, изазване корона вирусом. У склопу Пројекта је организована предузетничка обука за 21 полазника, као и финансијска, стручна и менторска подршка за 11 пословних подухвата/нових предузетника на подручју града Бијељина. Укупна вриједност пројекта износи 65.000,00 КМ, реализација активности: од 09.06.2020. до 31.03.2021. године (Донација: 25.000,00 КМ, Град: 40.000,00 КМ).

1. Програм подршке развоју занатства кроз самозапошљавање незапослених лица са евиденције бироа Бијељина

Град Бијељина и ЈУ Завод за запошљавање Републике Српске у оквиру „Програма подршке партнерству у реализацији активних политика запошљавања и самозапошљавања са локалним заједницама, удруживање средстава за запошљавање“, реализују „Програм подршке развоју занатства кроз самозапошљавање незапослених лица са евиденције бироа Бијељина“, чија укупна вриједност износи 40.000,00 КМ (ЈУ Завод за запошљавање РС: 20.000,00 КМ, Град: 20.000,00 КМ). Од укупно пријављених 13 лица, 8 је испуњавало услове Јавног позива, којима је појединачно одобрено 5.000,00 КМ подстицајних средстава.

**На основу наведеног, у току 2020. године кроз реализацију 4 пројекта je подржано 29 нових предузетника, обезбијеђено 35 нових радних мјеста и сачувано 30 постојећих радних мјеста.** Овим активностима се у значајној мјери утицало на одрживост привреде на подручју Бијељине у периоду кад је Републички штаб за ванредне ситуације уводио непопуларне мјере које су негативно утицале на привреду, а све са циљем спречавања ширења вируса корона.

У оквиру СЦ 2. у 2020. години ЈУ Завод за запошљавање Републике Српске вршио је реализацију, мониторинг и евалуацију програма усвојених Акционим планом запошљавања РС за 2019. годину, чија се реализација наставила и у 2020. години.

1. Програм суфинансирања запошљавања и самозапошљавања дјеце погинулих бораца Војске Републике Српске, демобилисаних бораца и ратних војних инвалида ВРС у 2020. години "Заједно до посла"

Циљ програма је интеграција на тржиште рада лица из циљне групе Програма с обзиром на дугорочну незапосленост и социјалну искљученост. У оквиру поменутог програма на подручју Града Бијељина, а на основу информација са званичног сајта Завода одобрено је:

* Компонента 1: Суфинансирање самозапошљавања дјеце погинулих бораца ВРС за 6 лица у износу од 8.000,00 КМ по незапосленом лицу, што укупно износи 48.000,00 КМ;
* Компонента 2: Суфинансирање самозапошљавања демобилисаних бораца и ратних војних инвалида ВРС за 11 лица у износу од 7.000,00 КМ по једном лицу, што укупно износи 77.000,00 КМ;
* Компонента 3: Суфинансирање запошљавања код послодаваца дјеце погинулих бораца, демобилисаних бораца и ратних војних инвалида ВРС за 26 лица у износу од 4.000,00 КМ по једном лицу, што укупно износи 104.000,00.

1. Програм подршке запошљавању младих са ВСС и ССС у статусу приправника у 2020. години

Циљ програма је оспособљавање младих за самосталан рад у струци и стицање услова за полагање приправничког испита у складу са општим или посебним законом. Програм се реализује кроз сљедеће компоненте:

* Компонента 1: суфинансирање 100% износа бруто плате за 2 дјеце погинулих бораца са ВСС;
* Компонента 2: суфинансирање 100% износа бруто плате за 3 дјеце погинулих бораца са ССС;
* Компонента 3: суфинансирање плате након опорезивања за 19 лица без радног искуства са ВСС.

1. Програм подршке запошљавању Рома у Републици Српској у 2020. години

Циљ програма је запошљавање лица из циљне групе путем подстицајних средстава за послодавце и стварање услова за самозапошљавање незапослених Рома, равноправно мушкараца и жена у складу са исказаним потребама, посебно цијенећи њихову социјалну и другу осјетљивост, а ради јачања њихове конкурентности на тржишту рада и спречавања дуготрајне незапослености.

* Компонента 1: Финансирање послодаваца за сваког запосленог Рома на период од 12 и 24 мјесеца за 4 лица.
* Компонента 2: Финансирање самозапошљавања Рома на период од минимално 12 мјесеци који није имао одобрених средстава на подручју Града Бијељина.

1. Програм обуке, доквалификације и преквалификације у 2020. години

Циљ програма је оснаживање капацитета незапослених лица кроз стицање нових знања и вјештина и њихово запошљавање у привредним дјелатностима. Вриједност Програма је 9.000,00 КМ за обуку, доквалификацију и преквалификацију и за запошљавање лица која успјешно прођу обуку, доквалификацију и преквалификацију. Нажалост на подручју Града Бијељина није било заинтересованих лица за овај Програм.

1. Програм запошљавања и самозапошљавања циљних категорија у привреди у 2020. години

Циљ програма је подстицање запошљавања у привреди Републике Српске незапослених лица у неповољном положају. Програм се реализује кроз сљедеће компоненте:

* Компонента 1: Суфинансирање запошљавања код послодаваца за 116 лица из циљне групе у износу од 4.000,00 КМ по једном лицу што укупно износи 464.000,00 КМ;
* Компонента 2: Суфинансирање самозапошљавања 16 лица из циљне групе у износу од 5.000,00 КМ по једном лицу, што укупно износи 80.000,00 КМ.

У моменту израде Извјештаја о реализацији Акционог плана запошљавања за 2020. годину, обрађивач не посједује званичне информације од имплементатора програма о броју лица којима је одобрено запошљавање, колико је запослено лица закључно са 31.12.2020. године, као и о износу утрошених средстава. Горе поменуте информације су биле јавно доступне на интернет презентацији Завода и кориштене су у сврху израде овог Извјештаја.

# ЗАКЉУЧЦИ И ПРЕПОРУКЕ

Ради квалитетне анализе привредних субјеката на подручју Града Бијељина и прегледа њиховог броја по различитим дјелатностима, величини и облику организовања, неопходно је, након добијања информација од релевантних институција, сагледати настале промјене у односу на 2019. годину и сходно томе идентификовати гране привреде у којима је дошло до битних промјена. Такође, што се тиче броја самосталних предузетника, и поред отежаних услова пословања у прошлој години дошло је до повећања у односу на 2019. годину, при чему се мора узети у обзир раст појединих дјелатности као што су: занатство и агенције и услуге при чему се број других дјелатности смањио. Поменуте информације су битне прије свега из разлога идентификовања перспективних грана привреде на подручју Града као и грана привреде које су забиљежиле пад.

Након анализе свих статистичких информација и података везаних за стање запослености и незапослености на подручју Града Бијељина, може се рећи да је у извјештајној години дошло до повећања броја запослених и смањења броја незапослених лица у односу на претходну годину. Поменути трендови су значајно смањени у односу на претходне двије године, прије свега због појаве пандемије вируса COVID-19, који је након одлуке Републичког штаба за вандредне ситуације приморао поједине привредне субјекте да смање свој обим пословања који је надаље утицао и на тржиште рада.

У току 2020. године кроз реализацију пројеката подржано је 29 нових предузетника, обезбијеђено 35 нових радних мјеста и сачувано 30 постојећих радних мјеста. Овим активностима се у значајној мјери утицало на одрживост привреде на подручју Бијељине у периоду пандемије изазване корона вирусом. Неопходно је истаћи да у закључку нису уврштене конкретне информације о реализованим програмима и активностима које спроводи ЈУ Завод за запошљавање - филијала Бијељина, јер доступне инфомрације обухватају три ЈЛС које су у надлежности филијале Бијељина.

У наредном периоду неопходно је стратешки приступити изради Плана имплементације Акционог плана запошљавања у смислу координације представника релевантних институција, који у свом дјелокругу рада посједују информације значајне за дефинисање перспективних и угрожених привредних сегмената на подручју Града Бијељина у сврху израде свеобухватне анализе на основу које треба да буде израђен програм подстицаја и активности које доприносе остварењу Акционог плана запошљавања Града Бијељина до 2023. године.

|  |  |
| --- | --- |
| **ОБРАЂИВАЧ**  **Одсјек за локални економски развој и европске интеграције**  **Анкица Тодоровић**  **Шеф Одсјека** | **ГРАДОНАЧЕЛНИК**  **Љубиша Петровић** |

1. Агенција за посредничке, информатичке и финансијске услуге – АПИФ, Републички завод за статистику, ЈУ Завод за запошљавање РС (<http://www.zzzrs.net>). [↑](#footnote-ref-1)
2. Агенција за посредничке, информатичке и финансијске услуге – АПИФ. [↑](#footnote-ref-2)
3. Републички завод за статистику Републике Српске. [↑](#footnote-ref-3)
4. Одјељење за привреду Града Бијељина. [↑](#footnote-ref-4)
5. Одјељење за привреду Града Бијељина. [↑](#footnote-ref-5)
6. Агенција за посредничке, информатичке и финансијске услуге – АПИФ. [↑](#footnote-ref-6)
7. Републички завод за статистику. [↑](#footnote-ref-7)
8. ЈУ Завод за запошљавање РС (<http://www.zzzrs.net>). [↑](#footnote-ref-8)
9. ЈУ Завод за запошљавање РС (<http://www.zzzrs.net>). [↑](#footnote-ref-9)
10. ЈУ Завод за запошљавање РС (<http://www.zzzrs.net>). [↑](#footnote-ref-10)
11. ЈУ Завод за запошљавање РС (<http://www.zzzrs.net>). [↑](#footnote-ref-11)
12. ЈУ Завод за запошљавање РС (<http://www.zzzrs.net>). [↑](#footnote-ref-12)
13. Републички завод за статистику Републике Српске, стање на дан 30. септембар 2020. године. [↑](#footnote-ref-13)
14. Републички завод за статистику Републике Српске [↑](#footnote-ref-14)
15. Стање на дан 30. септембар 2020. године [↑](#footnote-ref-15)
16. Републички завод за статистику Републике Српске [↑](#footnote-ref-16)
17. Републички завод за статистику Републике Српске [↑](#footnote-ref-17)
18. Стање на дан 30. септембар 2020. године [↑](#footnote-ref-18)
19. Републички завод за статистику Републике Српске [↑](#footnote-ref-19)
20. Стање на дан 30. септембар 2020. године [↑](#footnote-ref-20)
21. Републички завод за статистику Републике Српске [↑](#footnote-ref-21)
22. Билтен – Статистички преглед, ЈУ Завод за запошљавање РС. [↑](#footnote-ref-22)
23. Билтен – Статистички преглед, ЈУ Завод за запошљавање РС [↑](#footnote-ref-23)
24. Билтен – Статистички преглед, ЈУ Завод за запошљавање РС [↑](#footnote-ref-24)