  

Јавни приход Града 555-001-00002959-16 Патријарха Павла бр. 1. +38755205472

ЈИБ: 4400315290000

Врста прихода 722591 Еmail: [skudsemberija@gmail.com](mailto:skudsemberija@gmail.com)

Буџетска организац. 0005503

Општина 005

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: 211/21.

Датум: 25.03.2021.

**ИЗВЈЕШТАЈ О РАДУ**

**ЈАВНЕ УСТАНОВЕ СРПСКО - КУЛТУРНО УМЈЕТНИЧКО**

**ДРУШТВО „СЕМБЕРИЈА“ БИЈЕЉИНА ЗА 2020. ГОДИНУ**

Бијељина,

***УВОД***

Оснивач Јавне установе Српско културно – умјетничко друштво „Семберија“ Бијељина је Скупштина Града Бијељина, те је по том основу СКУД дужан да свој Извјештај о раду подноси Скупштини Града на разматрање и усвајање.

Циљ извјештаја је упознавање са радом у 2020.години, те одржавањем и надградњом достигнутог степена развоја културе на подручју Града Бијељина. Као циљ свог функционисања Јавна установа Српско културно – умјетничко друштво „Семберија“ Бијељина има заштиту, његовање и афирмисање музичко-фолклорних традиција Семберије, Срба као народа и свих осталих народа са ових простора. Програмски задаци Установе имају дугорочни друштвени карактер, а који се огледа у унапређивању и представљању културног стваралаштва Семберије у земљи и у иностранству.

ЈУ СКУД „Семберија“ Бијељина је друштво које окупља велики број дјеце и младих, пружајући им могућност да своје слободно вријеме корисно проведу.

1. ***Организација рада запослених***

ЈУ СКУД „Семберија“ има 5 стално запослених радника и 1 лице запослено по Уговору на одређено вријеме од којих су:

1. Директор.........................................................................................1 извршилац
2. Стручни сарадник-кореограф.......................................................1 извршилац
3. Секретар-благајник........................................................................1 извршилац
4. Самостални стручни сарадник......................................................1 извршилац
5. Шеф Народног оркестра.................................................................1 извршилац

По уговору о дјелу ангажовано је једно лице које је обављало послове стручног сарадника-кореографа, као и на пословима инструктора у школи и секцији ткања.

У Јавној установи Српско културно – умјетничко друштво „Семберија“ постоје два органа управљања, а то су директор и Управни одбор

Управни одбор чине три члана која активно учествују у вођењу Установе.

1. ***Секције у ЈУ СКУД „Семберија“ Бијељина***

У раду друштва, током 2020. године учествовало је око 480 активних чланова размјештених у сљедеће секције:

1. ***Фолклорна секција:***
2. Омладински ансамбл
3. Припремни ансамбл
4. Први дјечији ансамбл
5. Други дјечији ансамбл
6. Почетни ансамбл
7. Ансамбл ветерана
8. ***Вокална секција:***

а) Женска вокална група

б) Мушка вокална група

1. ***Народни оркестар:***
2. виолина – 7 чланова
3. флаута – 4 члана
4. хармоника – 3 члана
5. Клавијатуре-1
6. бас гитара – 1 члан
7. ритам гитара – 2 члана
8. бубањ – 1 члан
9. тапан – 1 члан
10. виолончело – 1 члан
11. фрула- 1 члан
12. ***Ткачка секција***

Ткачку секцију чини око 20 чланица које су распоређене у групе

а) ткање,

б) шивење,

в) плетење,

г) везење

***Слиједе кратки Извјештаји по секцијама:***

Рад свих секција у току 2020. године био је врло отежан јер се одвијао у условима које је наметнуло присуство корона вируса. Све мјере које је доносио Градски штаб за ванредне ситуације досљедно су спровођене у ЈУ СКУД „Семберија“ Бијељина, како оне које су подразумијевале прекид проба на одређено вријеме, тако и оних које су обухватале смањен број учесника у групама, прописану дистанцу, употребу средстава за дезинфекцију.

Оно што чини специфичност у раду у току 2020.године јесте да присуство корона вируса није утицало на редовни упис нових чланова у мјесецу септембру, односно није смањен број новоуписаних чланова. Само су старији чланови у секцијама гдје их има као што су ткачка секција и ветерани народних игара, прориједили своје доласке, односно нису сви редовни у својим терминима.

* 1. ***Фолклорна секција***

Фолклорна секција ЈУ СКУД-а „Семберија“ Бијељина као најбројнија секција највећим процентом учествује у стварању програмских садржаја у смислу одржавања програма, концерата и наступа. У 2020. години у складу са мјерама које су биле на снази због присуства корона вируса одржан је дозвољени број проба, које се иначе у нормалним условима одржавају два пута седмично у вечерњим терминима.

У септембру мјесецу је, након расписаног конкурса, наставио са радом ансамбл ветарана, који у континуитету окупља око 120 чланова. Ансамбл ветерана је специфичан по својој намјени и по узрасту који окупља. Наиме, тај ансамбл окупља рекреативце различитих старости са циљем да науче кореографије, да тако његују традицију, да се друже, те да својим учешћем употпуњују програмске садржаје које наша Установа прави. Пробе са ветеранима су, такође, одржаване у складу са мјерама које је у току године доносио Градски штаб за ванредне ситуације.

Велики број чланова који годишње прође кроз све ансамбле Народних игара, говори о томе колика је и колико важна друштвена улога ЈУ СКУД-а „Семберија“. На стотине младих људи током свих ових година су у много чему обогатили своју биографију, а посебно у образовном и васпитном смислу.

* 1. ***Вокална секција***

Ова секција је у нашем друштву по важности, квалитету и тражености из године у годину све значајнија. Без обзира на ограничења са којима смо радили и женска и мушка вокална група су наставиле да се развијају и да дају значајан печат развоју и очувању старе изворне пјесме.

Женска вокална група представља скуп младих и талентованих дјевојака са истинском вољом и жељом, да постану праве звијезде друштва.

Иначе, мушку и женску вокалну групу смо основали са циљем да унаприједимо развој друштва, а музички ентузијасти и музичари нашег Града су са великом жељом подржали нашу идеју и у томе смо заједнички успјели.

Интерпретације које изводе су различитих жанрова, базирају се на дјелима домаћих композитора. У намјери да се помјере традиционалне границе, успјешно се обрађују и пјевају руске пјесме, које су наишле на велико одушевљење публике, као и бугарске, македонске, црногорске.

* 1. ***Народни оркестар***

Поред фолклора, најважнија и незаобилазна секција је Народни оркестар ЈУ СКУД-а „Семберија“, без кога би рад друштва био немогућ. Радом оркестра руководи професор музике Жељко Ђукановић, који је остварио значајне резултате са члановима оркестра. До 2020. Године оркестар је одржао пет својих концерата под називом Никољдански концерт Народног оркестра ЈУ СКУД-а „Семберија“. Никољдански концерт је постао традиционалан културни догађај, што представља још један квалитет који Установу издваја од осталих друштава која се баве његовањем традиције. Народни оркестар изводи изворну народну музику и пјесме, јер је то наше национално благо које заслужује да се чува.

Од марта 2013. године када је и основан, успјешно његује српско музичко-културно наслеђе, као и музику осталих балканских народа. Иначе, рад оркестра је искључиво усмјерен ка правим, исконским музичким и умјетничким вриједностима.

Репертоар Народног оркестра је врло разноврстан и састоји се од инструменталне и вокалне музике коју интерпретирају солисти вокалних група.

Чињеница да се сваке године учлањују нови млади људи у Народни оркестар указује на то да је омладина заинтересована за то изворно народно стваралаштво. На тај начин, а и путем концерата, указујемо млађим генерацијама на љепоту традиционалне музике и пјесме.

Из свега овога произилази да је Народни оркестар значајна полуга СКУД-а Семберија без које би постојање и рад друштва били тешко замисливи.

На жалост и Народни оркестар је био приморан да смањи број својих проба и да своје дјеловање ускладе са мјерама донијетим у циљу сузбијања корона вируса. Такође због тих мјера није одржан ни Никољдански концерт који је већ постао традиционалан, али су неке нове активности оркестра обезбиједиле присуство Народног оркестра у животу Града Бијељина.

* 1. ***Ткачка секција***

Ткачка секција се састоји од школе ткања и ткачке секције. У школи се стиче основно знање из области ткања, а она траје најмање три мјесеца. Након завршене школе стечено знање се примјењује у ткачкој секцији у којој се производе комади народне ношње за потребе СКУД-а „Семберија“. Такође се производе украсне поклон врећице, футроле за оловке, мобилне телефоне и наочаре, као и остали сувенири.

У процесу производње ношње осим ткања потребно је примијенити шивење, плетење, вез, хеклање. Све те радиности обједињене могу дати завршен комад ношње. Из тог разлога смо у ткачкој секцији проширили поље дјеловања. Сада је ткачка секција један мали текстилни погон који чини 15-так чланица.

Иако је у току 2020. године ткачка секција израсла у стабилну школу и радионицу , услови у којима смо живјели и стварали успорили су реализацију наших пројеката и планова тако да је и ткачка секција дала свој данак корона вирусу. Али жеља наших чланица да стварају није дозволила престанак рада секције па се тек у наредном периоду очекују прави резултати.

1. ***Број чланова у ЈУ СКУД-у „Семберија“ Бијељина***

Обзиром да се ради о Друштву у којем сваки појединац, у сваком тренутку одлучује о приступању или искључењу из рада друштва, број чланова се стално мјења. Таквих осцилација било је и током претходних година. Иначе, сваке године се друштво суочава са смјеном генерација, те се у том смислу стално мијења бројно стање чланова. Смјена генерација је у оваквим дјелатностима најслабија карика и прави највише техничких проблема, али свјесни те чињенице континуирано припремамо подмладак који може успјешно замијенити чланове који из било ког разлога оду.

1. ***Рад органа управљања***

ЈУ СКУД „Семберија“ Бијељина као јавна установа, по Одлуци о оснивању и Статуту има Управни одбор кога чине три члана. Током 2020. године, Управни одбор је имао **осам радних сједница** на којима су разматрана сва битна питања за рад и функционисање Друштва и донесене су Одлуке које су Одлуком о оснивању и Статутом дефинисане као надлежност овог органа.

Питања о којима је Управни одбор расправљао и одлучивао током 2020. године су:

* Разматрање и усвајање Извјештаја о раду ЈУ СКУД „Семберија“ Бијељина за 2019. годину;
* Разматрање и усвајање Плана и програма рада за 2020. годину
* Разматрање и усвајање Финансијског извјештаја за 2019. годину;
* Разматрање и доношење Одлука у вези са обезбјеђивањем средстава за путовања
* (турнеје);
* Разматрање текућих питања у вези са обиљежавањем славе ЈУ СКУД „Семберија“;
* Разматрање других питања значајних за рад и функционисање Установе.

Без озбиљности и одговорности, као и међусобне сарадње и координације при реализацији Програма рада кроз годину, изостали би резултати рада Друштва.

1. ***Реализација програма рада у 2020. години:***

Оно што је обиљежило 2020. годину када су у питању активности СКУД-а Семберија је свакако присуство вируса Ковид-19 и мјере које су уведене тим поводом. У неким мјесецима нисмо имали пробе у сали, али смо зато имали он лајн наставу, односно обуку. Када су мјере биле релаксиране пробе смо упражњавали на отвореном, као што смо и годишњи концерт направили на отвореном, односно у порти манастира Свете Петке на Пет Језера. Обзиром да су термини наших активности били нередовни љетни распуст који иначе дајемо нашим члановима нисмо ни користили. Због тога можемо рећи да смо љето имали релативно радно, без одмора, наравно уз примјену свих прописаних мјера.

***Јануар:***

* Чланови ЈУ СКУД-а „Семберија“су учествовали у литији на Бадње вече 06.01.2020. године. Поред првог извођачког и омладинског ансамбла учествовали су и чланови ансамбла ветерана;
* Народни оркестар, женска вокална група и први извођачки ансамбл учествовали су у Божићном програму БН ТВ;

***Фебруар:***

* Учешће на БН ТВ у програму посвећеном народном стваралаштву;
* Активности везане за организовање уписа нових чланова;

***Март:***

* Редовне пробе одржаване до половине мјесеца, док мјере забране нису ступиле на снагу;
* Све планиране активности су одгођене;

***Април:***

Планиране активности су одгођене, али смо прибјегли алтернативнимкао што су:

* Oн лајн шkola фолклора за дјечије узрасте,
* Народни оркестар је направио он лајн мини концерт на ком свако из своје куће свира своју дионицу, а свеукупно звуче као цјелина,
* Женска вокална група почела са увјежбавањем наше прве ауторске пјесме „Свето Косово“, такође користећи дистанцу,

***Мај:***

Планиране активности су одгођене, али је одржавана „Он лајн“ шkola фолклора за дјечије узрасте,

***Јун:***

* Интензивна припрема и увјежбавање програма за годишњи концерт у ком су учествовали сви фолклорни ансамбли, женска вокална група, мушка вокална група, народни оркестар, солисти,
* 27.јун, Одржали годишњи концерт у порти манастира Свете Петке. Концерт је одржан без присуства публике, али га је снимала БН ТВ и вршила директан пренос преко свог портала. Пренос је преузело још неколико Бијељинских портала, тако да је свеукупан број прегледа за седам дана прешао стодвадесет хиљада прегледа,
* 28.06. Видовдан, обиљежили славу са члановима СКУД-а у својим просторијама.

***Јул:***

* Народни оркестар почео са радом на пјесми „Свето Косово“,
* Снимљена прва емисија из серијала „Записано у времену“ БН ТВ у којој је тематски обрађена Бијељина. Учесници емисије су Народни оркестар, солисти, женска вокална група, први извођачки ансамбл, ансамбл ветерана,

***Август:***

* 9. Август, поводом славе Града Бијељина, Светог Пантелејмона, на БН ТВ емитована прва емисија из серијала „Записано у времену“ и тим поводом гостовање шефа оркестра у програму
* Расписан конкурс за пријем нових чланова,
* Организоване пробе на отвореном, односно у Градском парку, због примјењивања мјера заштите од корона вируса, а такође и популарисања народних игара,

***Септембар:***

* Организовали упис нових чланова у све секције друштва, од 01-30.09.2020. године;
* Почетак проба у новој сезони, односно школској години;
* Организовање проба на отвореном, тј. у Градском парку,
* 24. 9. Организовање и реализација програма поводом Дана ослобођења Бијељине у Другом свјетском рату. Програм одржан у Центру за културу, а учествовали су Народни оркестар СКУД Семберија, женска вокална група, први извођачки ансамбл, солисти и глумци Градског позоришта Семберија Бијелјина.

***Октобар:***

* У току мјесеца октобра СКУД Семберија је наставио сарадњу са БН ТВ на реализацији пројекта „Записано у времену“. Тако је снимљена друга емисија која је тематски посвећена граду Требињу. У снимању емисије учествовали су Народни оркестар, женска вокална група, солисти, први извођачки ансамбл, ансамбл ветерана.
* Завршено студијско снимање ауторске пјесме „Свето Косово“.

***Новембар:***

* Снимљена трећа емисија из серијала „Записано у времену“ посвећена Вишеграду. У емисији су учествовали Народни оркестар, женска вокална група, солисти, први извођачки ансамбл, ансамбл ветерана.
* Гостовање на БН ТВ поводом првог јавног представљања пјесме „Свето Косово“.

***Децембар:***

На снази су оштре мјере забране окупљања и свих културних дешавања због којих смо принуђени обуставити рад у сали.

1. ***Активности - реализација:***

Обзиром да је присуство корона вируса наметнуло ограничења која се прије свега односе на контакте, дружење у смислу заједничког стварања нове вриједности, планиране активности нису у потпуности реализоване. Гдје је то било могуће примијенили смо алтернативна рјешења (он лајн пробе фолклора и оркестра, пробе на отвореном са прописаним размаком, годишњи концерт без публике на отвореном), а када су мјере дозвољавале враћали смо се устаљеним начинима рада. Оно што је унаточ корона вирусу и мјерама било за похвалу је чињеница да није смањен број новоуписаних чланова, као што није био значајније смањен одзив на пробе.

Културно-умјетничка активност и реализација програмских задатака установе, генерално се одвијала кроз:

* Континуиран рад на анимирању и укључивању нових чланова у све секције ЈУ СКУД-а „Семберија“ Бијељина;
* Припрема и реализација пригодних културно-умјетничких програма у склопу обиљежавања значајних празника и догађаја на подручју Града;
* Припрема и реализација одабраних културно-умјетничких садржаја у склопу
* обиљежавања значајних догађаја и датума;
* Учешће ЈУ СКУД „Семберија“ у програмима локалних ТВ кућа,
* Расписивање конкурса за пријем нових чланова у све секције ЈУ СКУД-а „Семберија“ Бијељина;
* Активном сарадњом са медијима, сродним удружењима и установама из области културе са подручја Града Бијељ

Гледано у цјелости, ЈУ СКУД „Семберија“ Бијељина, у 2020. години је организовала рад свих секција сходно епидемиолошкој ситуацији . Када су услови дозвољавали активности су се одвијале на уобичајен начин, а када су мјере заштите од пандемије биле пооштрене свор рад смо прилагођавали условима, односно „он лајн“ рад и рад на отвореном. Иако је година била „посебна“ можемо рећи да смо одржали континуитет рада уз одређене напоре.

1. ***Промоција и афирмација друштва***

Настављена је континуирана сарадња у 2020. години са БН ТВ, са којом имамо могућност рекламирања, промоције наше Установе и објављивања разних конкурса ЈУ СКУД „Семберија“ Бијељина, без накнаде.

Настављена је сарадња са медијским кућама: РТРС, Арена, Слобомир и ИН телевизија, а имамо и изузетно добру сарадњу и са „Семберским новинама“, као и са интернет порталима са подручја Града Бијељина.

1. ***Приједлози мјера за побољшање***

Како би наш рад био разноврснији и успјешнији, предлажемо могућност повећања средстава у буџету за ЈУ СКУД „Семберија“, како би имали могућност развијати одређене секције које би допринијеле очувању традиције, као и финансијске помоћи за остваривање путовања за чланове друштва, чиме би ширили значај музичко-фолклорне и обичајне традиције, као и препознатљивост, сарадњу и пријатељство Града Бијељина са свим крајевима свијета које наше друштво посјети.

Такође, новоосноване секције Ансамбл ветерана и ткачка секција да би егзистирале и стварале нове вриједности морају имати едукаторе који оспособљавају чланове тих секција, а ти едукатори требају бити адекватно плаћени. Када то успијемо обезбиједити база на којој почива ЈУ СКУД „Семберија“ биће итекако стабилнија, а резултати њеног рада квалитетнији на понос цијеле Семберије.

Директор

ЈУ СКУД „Семберија“ Бијељина

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранка Марковић Савчић