****

**ИЗВЈЕШТАЈ**

**О ОСТВАРЕЊУ ГОДИШЊЕГ ПЛАНА ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА ГРАДА БИЈЕЉИНА ЗА 2020. ГОДИНУ**

Бијељина, април 2021. године

С А Д Р Ж А Ј

[ИЗВРШНИ САЖЕТАК 3](#_Toc69132390)

[УВОД 5](#_Toc69132391)

[СТРАТЕШКИ ЦИЉЕВИ И ПРИОРИТЕТИ 7](#_Toc69132392)

[Визија 7](#_Toc69132393)

[Секторски циљеви 7](#_Toc69132394)

[Кључни приоритети и фокуси за 2020. годину 8](#_Toc69132395)

[Збирни преглед приоритетних пројеката и оквира за њихово финансирање обухваћених Планом имплементације 2020-2022. година 9](#_Toc69132396)

[ПРЕГЛЕД ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА 10](#_Toc69132397)

[Сажет осврт на претходни период имплементације 10](#_Toc69132398)

[Преглед имплементације Стратегије у извјештајној 2020. години 12](#_Toc69132399)

[Кључни резултати и остварени напредак 13](#_Toc69132400)

[Вертикална и хоризонтална усклађеност и ниво интегрисаности 30](#_Toc69132401)

[Реализовани Пројекти који нису планирани Стратегијом, а допринијели су значајно развоју града 31](#_Toc69132402)

[ИНСТИТУТИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА 37](#_Toc69132403)

[КЉУЧНИ МАКРОЕКОНОМСКИ ПОКАЗАТЕЉИ 38](#_Toc69132404)

[ЗАКЉУЧЦИ, ПОУКЕ И ПРЕПОРУКЕ 41](#_Toc69132405)

# ИЗВРШНИ САЖЕТАК

Извјештавање о имплементацији Стратегије локалног развоја Града Бијељина (2014-2023. годинa), ревидоване за период 2019-2023. година, има за циљ да покрене све битне актере на размишљање и допринос што ефикаснијем доношењу одлука о реализацији стратешких приоритета економског развоја, друштвеног развоја и заштите животне средине, у оквиру дефинисанa три стратешка циља, као и 11 секторских циљева.

Годишњим Планом имплементације Стратегије локалног развоја Града Бијељина за 2020. годину било је предвиђено спровођење **54** пројекта, и то: **14** пројеката у склопу економског сектора (укупне вриједности **5.136.900,00 КМ**), **25** пројеката у склопу еколошког сектора (укупне вриједности **44.053.293,00КМ**) и **15** пројеката у друштвеном сектору (укупне вриједности **4.908.000,00 КМ**). Укупна вриједност планираних пројеката је **54.098.193,00 KM.**

У претходној години укупна вриједност имплементираних пројеката је износила **40.526.929,86 КМ** односно **74,91%** у односу на пројектовани финансијски оквир. Од тог износа, 17,82% је реализовано из буџета Града, а 82,18% из екстерних извора. Када је ријеч о конкретном броју реализованих пројеката у току 2020. године, реализовано је укупно **49**, и то: **14** пројеката у оквиру економског сектора (укупне вриједности **2.943.384,72 KM**), **15** пројеката у оквиру еколошког сектора (укупне вриједности **31.415.739,27 КМ**) и **20** пројектa у оквиру друштвеног сектора (укупне вриједности **6.167.805,87 КМ**). Потребно је истаћи да је реализација одређеног броја пројеката изостала углавном због недостатка екстерних средстава и због пандемије изазване ширењем вируса корона.

За 2020. годину планирано је да се из буџета Града за реализацију стратешких пројеката издвоји **9.274.000,00 КМ**, а реализовано је **7.221.832,29 КМ (77,87%).**

Када је ријеч о планираним стратешким пројектима од стране осталих јавних институција/предузећа са подручја града Бијељина, реализација износи 74,30%, односно од планираних **44.824.193,00 КМ** реализовано је **33.305.097,57 КМ**.

Највећи дио средстава у 2020. години за реализацију пројеката планирала је јавна установа „Воде Српске“. Укупна планирана средства за 2020. годину у овој јавној установи износила су **24.799.793,01 КМ**. ЈУ „Воде Српске“ је од планираних пет пројекта у току претходне године у потпуности, односно дјелимично реализовала четири пројекта, а за њихову имплементацију је утрошено укупно **13.027.842,76 КМ** (52,53%).

Када је ријеч о закључцима и корективним акцијама у погледу претходне године, највеће препреке су се односиле на ограничена финансијска средства како из властитих тако и екстерних извора, што упућује да би у наредном периоду још више пажње требало посветити реалнијем планирању средстава за реализацију стратешких пројеката, као и константном унапређењу пословног окружења са циљем привлачења нових инвестиција. Такође, велику препреку ка реализацији планираних пројеката представљала је и пандемија проузрокована ширењем вируса корона. Због пооштрених мјера које је у претходном периоду константно уводио Штаб за ванредне ситуације Републике Српске, али и због преусмјеравања новчаних средстава у сврхе сузбијања пандемије, реализација одређених пројеката је пролонгирана за наредни период.

Значајно је истаћи да је Град Бијељина, међу четири прве локалне заједнице у БиХ, успио испунити услове и добити сертификат као локална заједница са повољним пословним окружењем (BFC SEE - Business Friendly Certificatе South East Europe). Oвај сертификат представља потврду да Град Бијељина нуди инвеститорима услуге високог квалитета олакшавајући њихово пословање и да непрестано ради на побољшању пословног амбијента у локалној заједници, што представља један од битних предуслова за горе наведене активности. Одсјек за ЛЕР и ЕИ је координисао са релевантним одјељењима и активно радио на успостављању доказа и у току надзорне провјере презентовао у име Града БФЦ верификаторима остварени напредак, што је резултирало успјешном провјером града као повољног пословног окружења.

Такође је битно нагласити да Град Бијељина, у складу са **Глобалном агендом 2030 и Циљевима одрживог развоја**, промовише партнерство јавног, цивилног, приватног сектора и академске заједнице и реализује низ пројеката у партнерству, због чега представља позитиван примјер имплементације наведене Агенде, не само у БиХ него и у региону.

У складу са стратешким опредјељењем да до 2030. године град Бијељина постане ГРАД БУДУЋНОСТИ, Градска управа Града Бијељина припрема и реализује низ програма, пројеката и активности кроз које ствара предуслове за одрживи привредни, друштвени и еколошки развој.

# УВОД

Циљ овог Извјештаја је да на једноставан и јасан начин представи резултате имплементације Стратегије локалног развоја Града Бијељина током 2020. године. Документ, такође, садржи поуке и препоруке за будући рад и предлаже мјере за побољшање процеса и резултата имплементације Стратегије локалног развоја Града Бијељина. Његова сврха је да покрене све битне актере на размишљање и допринесе остварењу стратешких и секторских циљева и буде од помоћи у доношењу одлука о приоритетима у наредним годинама.

Стратегија локалног развоја представља документ који даје оквир за дефинисање заједничких циљева, подстицање локалних снага, али и одговор на изазове будућег развоја града и свеукупног живота у њему. Као таква, Стратегија је у складу са стратегијама и политикама на вишим нивиома власти, и то прије свега са Стратегијом развоја локалне самоуправе у Републици Српској за период 2017-2021. година, али и са другим секторским стратегијама на државном и ентитетском нивоу.

Стратегија локалног развоја Града Бијељина за период 2014-2023. година (у даљем тексту: Стратегија) усвојена је на 17. сједници Скупштине Града Бијељина, одржаној дана 27.12.2013. године, као кључни стратешко-плански документ Града, који би требало да подстиче будући раст и развој заједнице.

Стратегија је током 2018. године ревидована за период 2019-2023. година, а усвојена је на 24. сједници Скупштине Града Бијељина одржаној 05.02.2019. године. Као прва јединица локалне самоуправе у Републици Српској и БиХ која је препознала значај одрживог развоја, Град Бијељина је током процеса ревизије своју Стратегију ускладио са Агендом 2030 и Циљевима одрживог развоја. Опредјељујући се за систематски приступ у достизању одрживог развоја, Град Бијељина је као једина локална самоуправа у БиХ истакнут као позитиван примјер у локализацији Агенде 2030 у првом БиХ извјештају о напретку у реализацији циљева одрживог развоја, који је презентован Скупштини Уједињених Нација у Њујорку у јуну 2019. године.

Ревидовану Стратегију локалног развоја Града Бијељина за период 2019-2023. година израдио је Развојни тим Града Бијељина у оквиру Пројекта локалног интегрисаног развоја (ЛИР), који представља заједничку иницијативу Развојног програма Уједињених нација (UNDP) и Европске Уније. У изради су учествовала бројна радна тијела која је именовао Градоначелник, уз пуно учешће јавног, приватног и невладиног сектора. Током процеса ревизије Стратегије одржанa су четири састанка Развојног тима и два састанка Партнерских група. Како би се обезбиједила потпуна транспарентност процеса ревизије Стратегије, одржано је и осам фокус група које су укључиле представнике НВО сектора, привреде, одборнике у Скупштини, предсједнике мјесних заједница, туристичке агенције и организације, спортска удружења, јавна предузећа, представнике академске заједнице и институција културе и образовања, а све то са циљем укључивања што већег броја представника грађана у процес стратешког планирања. Од стране учесника фокус група упућено је 27 пројектних приједлога, од којих је 20 укључено у Стратегију, а 7 стављено на резервну листу (због неизвјесног извора финансирања или недостатка конкретног пројектног приједлога). Прије самог усвајања ревидоване Стратегије, одржан је завршни састанак са 45 представника Партнерских група и члановима Координационог тијела за праћење имплементације Стратегије, али и свих осталих екстерних и интерних сарадника, на којем им је представљен коначни приједлог наведеног документа.

Подаци који су коришћени приликом израде Извјештаја прикупљани су континуирано од релевантних одјељења Градске управе одговорних за реализацију и праћење имплементације пројеката, као и од релевантних екстерних партнера, односно јавних установа и предузећа која су дефинисана као носиоци имплементације одређених стратешких пројеката. Помоћу секторских показатеља се прати допринос пројеката у остварењу стратешких и секторских циљева, а макроекономски показатељи омогућавају праћење трендова и поређење града са трендовима на нивоу ентитета и државе.

# СТРАТЕШКИ ЦИЉЕВИ И ПРИОРИТЕТИ

## Визија

На тромеђи панонске равнице, Град Бијељина, универзитетски, културни, здравствени и спортски центар и регионални лидер економског развоја, кроз савремени и интегрисани приступ одрживом развоју привреде, пољопривреде и заштите животне средине креира толерантну заједницу успјешних и образованих људи, у којој се квалитетно живи и стварају једнаке могућности за све.

План интегрисаног, одрживог развоја града Бијељина заснива се на остварењу три стратешка циља:

1. **Изградити јачу и конкурентнију привреду базирану на развоју пољопривреде, индустрије и туризма у којој људи са стручним знањима оптимално користе друштвене, географске и инфраструктурне ресурсе**.
2. **Изградити толерантну, образовану и инклузивну заједницу са развијеном друштвеном инфраструктуром, квалитетним јавним услугама и једнаким могућностима за све грађане.**
3. **Успоставити интегрисани приступ заштити животне средине уз одговорније коришћење природних ресурса и обновљивих извора енергије и унапријеђену енергетску ефикасност.**

## Секторски циљеви

Приоритетни сектори за развој града Бијељина су: економски развој, друштвени развој и заштита животне средине. У оквиру ових сектора, дефинисани су сљедећи циљеви:

**Економски сектор**

1. Јачати капацитете малих и средњих предузећа и предузетништва уз сталан раст запослености
2. Обезбиједити подршку за покретање, проширивање и модернизацију пољопривредне производње
3. Повећати конкурентност Бијељине као туристичке дестинације

**Друштвени сектор**

1. Унаприједити квалитет предшколског, основног, средњег и високог образовања
2. Створити просторно-техничке предуслове за унапређење културне понуде града и повећање броја корисника спортско-рекреативних активности
3. Унаприједити ниво социјално-здравствене заштите и бриге о рањивим категоријама становништва
4. Унаприједити квалитет услуга и учешће грађана у раду Градске управе

**Заштита животне средине**

1. Побољшати квалитет комуналних услуга за грађане
2. Увести ефикасан систем заштите од елементарних непогода и смањити загађење земљишта, површинских водотокова и подземних вода
3. Унаприједити урбану мобилност
4. Побољшати енергетску ефикасност и коришћење обновљивих извора енергије

## Кључни приоритети и фокуси за 2020. годину

Годишњим Планом имплементације Стратегије локалног развоја Града Бијељина за 2020. годину предвиђено је спровођење **52** пројекта, и то: **15** пројекта у склопу економског сектора (укупне вриједности **5.136.900,00 КМ**), **26** пројеката у склопу сектора заштите животне средине (укупне вриједности **44.053.293,00 КМ**) и **11** пројеката у друштвеном сектору (укупне вриједности **4.908.000,00 КМ**). Укупна вриједност планираних пројеката износи **54.098.193,00 KM.**

Планирано је да се највећи дио средстава реализује у оквиру сектора заштите животне средине, у износу од **44.053.293,00 КМ**. У оквиру овог сектора неки од најзначајнијих пројеката су*: Изградња главног секундарног транспортног гасовода Бијељина-Шепак* (5.680.000,00 КМ), *Асфалтирање путева, улица и пјешачко-бициклистичких стаза на подручју града Бијељина* (1.850.000,00 КМ) чија реализација ће бити настављена и у 2021. години, *Израда пројекта и изградња нове аутобуске станице на локацији старе жељезничке станице* (1.000.000,00 КМ).Јавна установа „Воде Српске“ спроводи неколико значајних пројеката из овог сектора, и то: *Санације рушевних обала ријеке Дрине у сврху заштите од деградације приобаља лијеве обале ријеке Дрине* (11.662.980,74 КМ), *Заштита од брдских и унутрашњих вода града Бијељина на потезу канал Глоговац-Спојни канал-Мајевички ободни канал* (6.023.864,00 КМ), *Реконструкција црпних станица у РС* (5.000.000,00 КМ) и *Рехабилитација насипа на каналу ГОК-Бијељина* (3.100.000,00 КМ) и *Уређење тока ријеке Јање од ушћа у ријеку Дрину* (1.825.929,01 КМ).**Реализација ових пројеката директно доприноси остварењу Стратешког циља 3, као и Секторских циљева 3.1, 3.2, 3.3 и 3.4.**

У складу са дефинисаним секторским циљевима, кључни приоритети у економском сектору су развој МСП (80.000,00 КМ) и пољопривредни развој (4.222.400,00 КМ), као и друге активности у циљу стварања бољег пословног окружења и привлачења инвеститора. **Реализација ових пројеката директно доприноси остварењу Стратешког циља 1, као и Секторских циљева 1.1, 1.2 и 1.3.**

За развој друштвеног сектора планирано је **4.908.000,00 КМ** како би се наставила улагања планирана у 2019. години, а односи се прије свега на значајне инфраструктурне пројекте. Што се тиче кључних приоритета, од улагања у друштвени сектор значајни су пројекти *Изградња радионица за потребе Техничке школе „Михајло Пупин“ у Бијељини* (1.020.000,00 КМ), *Изградња фискултурне сале у склопу ОШ „Јован Дучић“ у Патковачи* (980.000,00 КМ), *Санација и реконструкција објекта јавне намјене – Соколски дом у Бијељини* (600.000,00 КМ), *Изградња фискултурне сале у склопу ОШ „П. П. Његош“ Велика Обарска* (488.000,00 КМ). **Реализација ових пројекта директно доприноси остварењу Стратешког циља 2, као и Секторских циљева 2.1, 2.2, 2.3 и 2.4.**

## Збирни преглед приоритетних пројеката и оквира за њихово финансирање обухваћених Планом имплементације 2020-2022. година

За плански период 2020-2022. година укупно је планирано 65 пројеката и битно је истаћи да се највећим дијелом ради о пренесеним пројектима који су започети 2019. године или раније.

Посматрајући по развојним секторима за период 2020-2022. година, у склопу економског сектора је укупно планирано 11, у друштвеном сектору 28 пројеката, те у сектору заштите животне средине планирано је 26 пројеката.

***Графикон 1.*** Структура пројеката по секторима

За реализацију ових пројеката за период 2020-2022. година планирано је 130.729.782,00 КМ.

Планирано је да се у периоду од 2020. до 2022. године највећи дио средстава реализује у сектору заштите животне средине 76.932.314,00 КМ, док је за економски развој планирано 37.944.400,00 КМ и за друштвени развој 15.853.068,00 КМ.

***Графикон 2.*** Структура финансирања пројеката у 2020. години

***Графикон 3.*** Структура финансирања по секторима

На основу приложене статистике, уочава се да су за друштвени и економски развој планирана несразмјерно мала средства, у односу на сектор заштите животне средине. У економском сектору, највише средстава је планирано за подстицаје за пољопривредни развој, док су у друштвеном сектору највећа улагања планирана у изградњу и реконструкцију објеката културе и образовања. У сектору заштита животне средине, највећа улагања у периоду 2020-2022. година планирана су у области саобраћајне и комуналне инфраструктуре.

# ПРЕГЛЕД ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА

## Сажет осврт на претходни период имплементације

Годишњим Планом имплементације Стратегије локалног развоја Града Бијељина за 2020. годину предвиђено је спровођење **56** пројекта укупне вриједности **54.098.193,00 KM.** Укупна вриједност имплементираних пројеката је **40.526.929,86 КМ**, што је **74,91**% у односу на пројектовани финансијски оквир. Од тог износа 17,82% је реализовано кроз буџет Града, а 82,18% из екстерних извора.

Као што је наведено у уводном дијелу, у области **заштите животне средине** најзначајнији дио пројеката спроводи ЈУ „Воде Српске“, чија су укупна планирана средства за 2020. годину износила **24.799.793,01 КМ,** од чега је обезбијеђено **13.027.842,76 КМ.**

Пројекти које спроводи ЈУ „Воде Српске“ су: *Уређење тока ријеке Јање од ушћа у ријеку Дрину па узводно у дужини од 8 км* (1.825.929 КМ)*, Рехабилитација насипа на каналу ГОК-Бијељина* (3.100.000,00 КМ)*, Заштита од брдских и унутрашњих вода града Бијељина на потезу канал Глоговац – Спојни канал – Мајевички ободни канал* (6.023.864,00 КМ)*, Санације рушевних обала ријеке Дрине у сврху заштите од деградације приобаља лијеве обале ријеке Дрине у дужини око 7,8 км* (11.662.980,74 КМ)и *Реконструкција црпних станица у РС* (5.000.000,00 КМ)*.*

Поред наведених, неки од најзначајнијих пројеката који су се нашли у Плану имплементације Стратегије локалног развоја за 2020. годину јесу и *Изградња главног секундарног транспортног гасовода Бијељина-Шепак* (5.680.000,00 КМ), *Асфалтирање путева, улица и пјешачко-бициклистичких стаза* (1.850.000,00 КМ), *Изградња пројекта и изградња нове аутобуске станице на локацији старе жељезничке станице* (1.000.000,00 КМ).Реализација ових пројеката директно доприноси остварењу Стратешког циља 3, што подразумијева успостављање интегрисаног приступа заштити животне средине уз одговорније коришћење природних ресурса и обновљивих извора енергије и унапређењу енергетске ефикасности.

У складу са дефинисаним секторским циљевима, кључни приоритети у **економском сектору** се односе на јачање капацитета МСП (80.000,00 КМ), као и подстицаје за развој предузетништва (237.922,50 КМ). Према планираној динамици су реализовани и пројекти планирани за унапређење пољопривредног развоја (2.397.365,18 КМ). Реализација ових пројеката директно доприноси остварењу Стратешког циља 1, односно изградњи јаче и конкурентније привреде базиране на развоју пољопривреде, индустрије и туризма.

У погледу кључних приоритета и фокуса, од улагања у **друштвени сектор** значајни су пројекти *Изградња радионица за потребе Техничке школе „Михајло Пупин“* (1.020.000,00 КМ), *Изградња фискултурне сале у склопу ОШ „Јован Дучић“ у Патковачи* (980.000,00 КМ), *Санација и реконструкција објекта јавне намјене – Соколски дом у Бијељини* (600.000,00 КМ), *Изградња вањских помоћних терена са вјештачком травом у склопу комплекса Градског стадиона* (460.000,00 КМ) и *Изградња економских објеката за потребе Пољопривредне школе у Бијељини* (460.000,00 КМ). Реализација наведених пројеката се одвијала по плану у 2020. години и њихова реализација директно доприноси остварењу Стратешког циља 2 – изградња толерантне, образовне и инклузивне заједнице са развијеном друштвеном инфраструктуром, квалитетним јавним услугама и једнаким могућностима за све грађане.

За 2020. годину планирано је и низ пројеката из пољопривреде као што су: *Подршка развоју воћарства и интегралне производње воћа*, *Подршка развоју сточарства*, *Подршка развоју производње поврћа у заштићеном простору* и *Подршка набавци система за наводњавање за пољопривредне произвођаче.* Оно што је битно истаћи, јесте да је за наведене пројекте било заинтересованих пољопривредних произвођача, те да су за њихову реализацију обезбијеђена средства из буџета Града Бијељина и у наредном периоду ће бити извршена исплата захтјева који су предати Аграрном фонду, а значајну подршку развоју пољопривреде на подручју Бијељине пружило је Министарство пољопривреде, шумарства и водопривреде Републике Српске.

У погледу утицаја реализације Стратегије на стање макро показатеља, током 2020. године је, усљед појаве пандемије изазване вирусом корона, дошло до значајних промјена у односу на претходне три године. Наиме, због мјера које су увођене како у Босни и Херцеговини, тако и у цијелој Европи и остатку свијета, дошло је до негативних трендова у смислу смањеног броја регистрованих пољопривредних газдинстава, повећаног броја корисника социјалне заштите, мањег броја запослених особа у односу на 2020. годину, као и смањеног броја долазака туриста у Бијељину.

Oграничена финансијска средства како из властитих тако и екстерних извора током претходне године представљала су највећи проблем у смислу реализације пројеката који су предвиђени Стратегијом. Та чињеница је показатељ да би у наредном периоду требало радити више на реалнијем планирању пројеката и извора финансирања, као и на стварању бољег пословног окружења за привлачење нових инвестиција. Такође, као што је наведено у уводном дијелу, пандемија изазвана ширењем вируса корона у великој мјери је утицала на реализацију планираних пројеката.

Град Бијељина је испунио услове за ресертификацију града са повољним пословним окружењем према захтјевима БФЦ СЕЕ стандарда (Business Friendly Certification South East Europe – BFC SEE). БФЦ верификаторима је презентован остварени напредак у претходном периоду, што је као крајњи резултат имало успјешну провјеру Града као повољног пословног окружења.

## Преглед имплементације Стратегије у извјештајној 2020. години

***Графикон 4.*** Реализација планираних средстава по секторима

Када је ријеч о финансијској реализацији, укупна реализација пројеката износи **74,91%** у односу на план. При томе, у структури реализованих пројеката 17,82% се односи на финансирање из буџета Града, а 82,18%из осталих извора финансирања.

У табелама у наставку је дат детаљан приказ реализованих пројеката у односу на планирано, укупно и по секторима.

|  |  |  |  |  |  |
| --- | --- | --- | --- | --- | --- |
| **ПРЕГЛЕД (потпуно и дјелимично реализовани пројекти)** | | **Укупно** | **Буџет** | **Екстерна средства** | |
|
| **ПЛАНИРАНО** |  |  |  |  | |
| Укупан износ планираних пројеката | | **54.098.193,00** | **9.274.000,00** | **44.824.193,00** | |
| % структура финансирања | | **100%** | **17,14%** | **82,86%** | |
|  |
| Укупан износ у потпуности или дјелимично реализованих пројеката | | **40.526.929,86** | **7.221.832,29** | **33.305.097,57** |
| % структура финансирања | | **74,91%** | **77,87%** | **74,30%** | |

***Табела 1.*** Преглед планираних и остварених пројеката у 2020. години

|  |  |  |  |  |  |
| --- | --- | --- | --- | --- | --- |
| **2020.** | **Област** | **Збирна финансијска вриједност пројеката** | | **Структура финансирања реализованих пројеката** | |
| **Планирано (КМ)** | **Реализовано (КМ)** | **Буџет (%)** | **Остало (%)** |
| Друштвени развој | 4.908.000,00 | **6.167.805,87** | 29,56% | 70,44% |
| Економски развој | 5.136.900,00 | **2.943.384,72** | 28,26% | 71,74% |
| Еколошки развој | 44.053.293,00 | **31.415.739,27** | 14,54% | 85,46% |
| **Укупно** | **54.098.193,00** | **40.526.929,86** | **17,82%** | **82,18%** |

***Табела 2.*** Финансијска пројекција планираних у односу на остварене пројекте распоређених по секторима на основу Плана имплементације за 2020. годину

## Кључни резултати и остварени напредак

На основу свих прикупљених и обрађених података о имплементацији пројеката у извјештајном периоду може се закључити да се годишњи резултати рада огледају првенствено у изграђеној чврстој инфраструктури (уређење токова и обала ријека и канала, модернизација путева, изградња секундарног транспортног гасовода, изградња нове аутобуске станице и слично). Највећи напредак је остварен у области заштите животне средине и друштвеног сектора, јер су у оквиру овог сектора реализовани значајни капитални пројекти, који су кључни за даљи напредак и развој и на које се ослањају даљи пројекти, као надградња. Међутим, велики број пројеката представља активности и мјере које се настављају из године у годину. Битно је истаћи да је планом имплементације предвиђен велики број мјера које ће се реализовати и у наредним годинама и које ће значајно утицати на остварење секторских циљева.

Реализовани су и пројекти који нису планирани Стратегијом развоја, а који значајно доприносе одрживом развоју Бијељине и остварењу релевантних стратешких циљева.

**Економски сектор**

**СЕЦ 1.1. Јачати капацитете малих и средњих предузећа и предузетништва уз сталан раст запослености**

У оквиру СЕЦ 1.1. у 2020. години Годишњим планом имплементације Стратегије локалног развоја Града Бијељина, у оквиру послова Одјељења за привреду, реализовани су сљедећи стратешки пројеки, мјере и редовни послови:

* + - 1. ***Подстицаји привреди у оквиру буџетске ставке ''Афирмација предузетништва, студије, сајмови''***, са планираним финансијским оквиром од 20.000,00 КМ.

Укупна реализована средства за ову ставку износе **23.470,50 КМ**. На овај начин је омогућено одржавање манифестације „Сајам меса“ која је за циљ имала приказивање квалитета и разноврсности меса и месних прерађевина у Семберији.

* + - 1. ***Субвенције привредним субјектима***, са планираним буџетским оквиром од 16.000,00 КМ.

Од планираног износа, за субвенције шест привредних субјеката је исплаћено укупно 13.000,00 КМ. На ову ставку Одјељење за финансије је дозначило средства у износу од 50.000,00 КМ, на име субвенције предузећу АД „Град“ Бијељина, а на основу Наредбе Градског штаба за ванредне ситуације, а што је плаћено закључком градоначелника. Укупна средства утрошена са ове позиције износе **63.000,00 КМ.**

* + - 1. ***Подстицаји утврђени Програмом утрошака средстава остварених по основу концесионе накнаде***, са планираним буџетским оквиром од 126.500,00 КМ.

На основу Подстицаја за унапређење пословног амбијента, повећање продуктивности и конкурентности малих и средњих предузећа која обављају производне или услужне дјелатности, средства су додијељена на рачуне 13 малих и средњих предузећа. На основу Подстицаја за унапређење пословног амбијента, повећање продуктивности и конкурентности предузетничких радњи – самосталних предузетника које обављају производне или услужне дјелатности, средства су додијељена на рачуне 12 предузетника. Средства уплаћена по основу концесионих накнада реализована су у износу од **126.500,00 КМ** и утрошена су намјенски у складу са Програмом. На овај начин се значајно утицало на унапређење, афирмацију и развој привредних субјеката на подручју Бијељине.

* + - 1. ***Пословни форум менаџера***, са планираним буџетским оквиром од 15.000,00 КМ.

Услуга организовања конференције из сфере менаџмента реализована је у септембру мјесецу, уговорена средства износила су **24.952,00 КМ**. Прошле године је, умјесто на нове трендове из области савременог пословања, на Пословном форуму менаџера пажња била усмјерена на основе бизниса, етичког пословања, реструктурисању организација, изазовима у доба пандемије за привреду, као и дуалном образовању. С обзиром на то да је ограничен број људи могао да присуствује форуму због уведених епидемиолошких мјера, реализована је додатна активност онлајн преноса уживо, чиме је повећан број људи којима је догађај био доступан. На тај начин је било више од 10 хиљада прегледа преноса који је емитован током оба дана форума.

Такође, у оквиру овог сектора планирано је да се подржи 15 постојећих МСП, најмање 3 постојећа предузетника, као и да се очува 30 радних мјеста у постојећим МСП, односно 5-10 радних мјеста код постојећих предузетника. Ово се остварује, прије свега, преко мјера које континуирано реализују Агенција за развој МСП града Бијељина и Одсјек за ЛЕР и ЕИ, кроз јавне позиве на годишњој основи. Мјере се спроводе с циљем пружања подршке постојећим привредним субјектима у даљем развоју и унапређењу квалитета пословања, подршке и афирмације развоја предузетништва и микро предузећа на подручју града Бијељина, као и пружања подршке грађанима који желе да започну властити бизнис.

Агенција за развој малих и средњих предузећа за 2020. годину планирала је и реализовала два јавна позива:

* + - 1. *Мјере подстицаја за развој постојећих МСП-а на подручју града Бијељина,* са планираним буџетским оквиром од 60.000,00 КМ*.*

Кроз ову мјеру су расписана два јавна позива:

* Подстицај развоја самосталних предузетника који обављају услужну дјелатност, кроз који је додијељено 30.000,00 КМ за 16 предузетника, чиме је запослено 6 нових радника
* Подстицај развоја самосталних предузетника који обављају услужну и производну дјелатност, кроз који је додијељено 29.100,00 КМ за 14 предузетника, чиме је очувано 14 радних мјеста.

Укупни додијељени износ по овој мјери износи **59.100,00 КМ**, а бесповратна средства су додијељена за 30 предузетника.

* + - 1. ***Мјере подстицаја за развој предузетништва на подручју града Бијељина***, са планираним буџетским оквиром од 20.000,00 КМ.

Ова мјера је реализована кроз програм „Акцелератор“, гдје су учествовале особе које имају иновативне идеје засноване на знању, новим тенологијама са потенцијалом раста, а који желе да што прије пронађу тржиште за своје производе/услуге. Кроз ову мјеру подржано је укупно 10 нових предузетника и запослено је 10 нових радника, за шта је издвојено планираних **20.000,00 КМ**.

Укупна одобрена средства за реализацију пројеката који су у надлежности Агенције за развој МСП износе 80.000,00 КМ, а за реализацију наведених пројеката утрошено је **79.100,00 КМ**. Наведеним активностима укупно је подржано оснивање и очување 30 радних мјеста, основано је 10 нових привредних субјеката и подржано 30 постојећих предузетника.

Поред наведених мјера подршке, реализована су још два пројекта која су за циљ имала јачање привреде на подручју града кроз оснивање нових предузетника. Одсјек за локални економски развој и европске интеграције је реализовао пројекат ***YEP инкубатор пословних идеја*** чија је укупна вриједност **65.000,00 КМ** и кроз исти је подржано 11 нових предузетника. Такође, кроз заједничку сарадњу Града Бијељина и ЈУ Завод за запошљавање РС реализован је ***Програм подршке развоју занатства кроз самозапошљавање незапослених лица са евиденције бироа Бијељина***, чија укупна вриједност износи **40.000,00 КМ**. Кроз наведени пројекат подржано је 8 нових предузетника.

На основу наведеног, у току 2020. године кроз реализацију 4 пројекта je **подржано 29 нових предузетника, обезбијеђено 35 нових радних мјеста и сачувано 30 постојећих радних мјеста**. Овим активностима се у значајној мјери утицало на одрживост привреде на подручју Бијељине у периоду кад је Републички штаб за ванредне ситуације уводио непопуларне мјере које су негативно утицале на привреду, а све са циљем спречавања ширења вируса корона.

У оквиру овог секторског циља Одсјек за ЛЕР и ЕИ је реализовао пројекат ***Бизнис инкубатор: Шанса за почетак, пројекат „Иновациони центар за одрживи развој“.*** Иницијатива за успостављање Иновационог центра за одрживи развој Града Бијељина проистекла је из одржаних радионица са студентима нашег града, који су том приликом изнијели низ квалитетних приједлога, којима би се живот младих људи на подручју града унаприједио, а чиме би се допринијело смањењу процента одласка младих људи са ових простора. Град је обезбиједио простор, који је у току 2020. године у потпуности реновиран и опремљен ИТ опремом и намјештајем. Наведеним активностима је руководио Одсјек за ЛЕР и ЕИ, а кроз исте је успостављен функционалан Иновациони центар, чији почетак рада је предвиђен у 2021. години. Укупна вриједност Пројекта износи **104.037,00 КМ** *(Донација: 40.283,10 КМ, Град: 63.753,90 КМ).*

**СЕЦ 1.2. Обезбиједити подршку за покретање, проширивање и модернизацију пољопривредне производње**

У оквиру СЕЦ 1.2. који се односи на повећање прихода пољопривредних произвођача кроз активности организовања произвођача, јачања материјалних ресурса и људских капацитета, организоване су подстицајне мјере преко Аграрног фонда Града Бијељина. Износ од 346.123,62 КМ из буџета Града је распоређен на мјере и подршку предвиђену Стратегијом локалног развоја. Исплата подносиоцима захтјева ће бити реализована у 2021. години.

1. ***Подршка развоју воћарства и интегралне производње воћа***, са планираним финансијским оквиром од 1.180.000,00 КМ.

За овај пројекат планирано је 20.000,00 КМ средстава из буџета Града. У 2020. години поднесен је један захтјев по основу подршке подизању нових засада. Укупна вриједност средстава за исплату износе **1.388,80 КМ**. По овом основу подигнут је један засад јагода укупне површине 1 ха. Међутим, планираних екстерних средстава у износу од 1.160.000,00 КМ није било. Извори екстерних финансирања, такође, нису познати, јер Аграрни фонд Града Бијељина по том питању још увијек није добио одговор од Агенције за аграрна плаћања.

1. ***Подршка развоју сточарства*** ***- подстицајна средства по утовљнаом грлу и властити узгој јуница и назимица,*** са планираним финансијским оквиром од 945.400,00 КМ.

За овај пројекат према Стратегији планирано је 300.000,00 КМ средстава из буџета Града. Одлуком о програму коришћења средстава за подстицај пољопривредне производње одобрено је 280.000,00 КМ. У 2020. години поднесено је 510 захтјева по основу Подршке сточарству. Од укупног броја захтјева за властити узгој јуница поднијето је 167 захтјева, што се односи на 635 комада јуница. За набавку телади за даљи тов поднијето је 315 захтјева, што се односи на 2.391 комад телади. За набавку прасади за даљи тов поднијето је 22 захтјева што се односи на 5.025 комада прасади. За властити узгој приплодних оваца поднијето је 6 захтјева, што се односи на 278 комада приплодних оваца. Подстицајна средства су исплаћена према Правилнику о начину и условима подстицаја у пољопривредној производњи за 2020. годину у износу од 279.316,00 КМ. Министарство пољопривреде, шумарства и водопривреде РС у претходној години је издвојило значајна средства за ове сврхе, те су исплаћене премије за приплодне јунице (65.100,00 КМ), премије за утовљене свиње (1.034.125,00 КМ), премије за утовљену јунад (818.800,00 КМ) и премије за приплодне овце и козе (18.702,00). Укупан износ који је у претходној години издвојен за подршку развоја сточарства на подручју града Бијељина је **2.216.043,00 КМ**.

1. ***Подршка развоју производње поврћа у заштићеном простору – рефундација уложених средстава за фолије и лукове до 10%,*** са планираним финансијским оквиром од 650.000,00 КМ.

За овај пројекат Планом имплементације Стратегије локалног развоја Града Бијељина за 2020. годину планирано је 50.000,00 КМ средстава из буџета Града. У 2020. години поднесено је 87 захтјева по основу Подршке пластеничкој производњи и наводњавању, док се за подизање пластеника односи 26 захтјева. Да би се исплатили према Правилнику о начину и условима подстицаја у пољопривредној производњи за 2020. годину потребно је 65.418,82 КМ, од чега је за подршку изградњи пластеника издвојено 25.503,93 КМ. По основу пластеничке производње подигнуто је 18.150 м2 пластеника. Током 2020. године Министарство пољопривреде, шумарства и водопривреде РС је за подршку изградњи пластеника издвојило укупно 37.829,98 КМ, а та средства су додијељена 25 корисника. Износ обезбијеђених средстава у претходној години за ове сврхе је **63.333,91 КМ**.

1. ***Подршка набавци система за наводњавање******- за пољопривредне произвођаче****,*са планираним финансијским оквиром од 1.370.000,00 КМ.

У 2020. години је за подршку набавци система за наводњавање укупно издвојено **116.599,47 КМ.** По основу набавке система за наводњавање набављен је укупно 61 систем. Министарство пољопривреде, шумарства и водопривреде РС је, преко Агенције за аграрна плаћања, за ове сврхе издвојило укупно 76.684,58 КМ и тим новцем је подржано 48 пољопривредних произвођача. За овај пројекат планирано је 20.000,00 КМ средстава из буџета Града, а реализовано је укупно 39.914,89 КМ (*кроз мјеру Подршка пластеничкој производњи и наводњавању укључена је и набавка система за наводњавање „Тифон“. За набавку тифона није било поднесених захтјева*). Пројекат је у цјелости завршен.

**СЕЦ 1.3. Повећати конкурентност Бијељине као туристичке дестинације**

Прикупљени су и обрађени статистички подаци о туристичком промету на територији града Бијељина који се односе на број долазака и ноћења туриста. Од 01.01.2020. до 31.12.2020. године, Бијељину је посјетило 21.371 туристa који су реализовали 44.518 ноћења, што је у односу на 2019. годину мање за 43,68% долазака и 39,42% ноћења.

Због појаве пандемије изазване ширењем вируса корона, Туристичка организација Града Бијељина није била у могућности да организује манифестације планиране Планом имплементације Стратегије локалног развоја Града Бијељина за 2020. годину, а планирана средства су утрошена на сљедеће активности кроз које је унапријеђена туристичка понуда у граду и Бијељина на неки начин промовисана као интересантна туристичка дестинација:

* Куповина возила за туристичке потребе (туристички возић) – 50.000,00 КМ
* Израда промотивног материјала – 4.832,10 КМ
* Учешће на манифестацијама и сајмовима у земљи и окружењу – 4.450,30 КМ

Укупна средства издвојена из буџета Града за ове сврхе износе **59.282,40 КМ**.

Пројекат ***Израда промотивних брендинг материјала у сврху промоције Града Бијељина у оквиру стратешког опредјељења и новог слогана “Бијељина – Град будућности“*** континуирано реализује Одсјек за локални економски развој и европске интеграције, у смислу успостављања и израде модерног промотивног материјала, као и реализацијом активности са циљем привлачења иностраног улагања у град, да се граду осигура позиција на пословно-туристичкој мапи Европе, али и да се промовише град Бијељина на међународним конференцијама кроз јединствен приступ путем промоције и реализације Агенде 2030 и Циљева одрживог разоја. У 2020. години за реализацију пројектних активности које обухватају промотивни материјал (јавне набавке), два промотивна видео клипа, један промотивни *box* у центру града издвојено је укупно **25.677,64 КМ** из буџета Града.

**Друштвени сектор**

**СЕЦ 2.1. Унаприједити квалитет предшколског, основног, средњег и високог образовања**

У оквиру СЕЦ 2.1. који се односи на унапређење квалитета образовања на подручју града Бијељина, током 2020. године започето је, односно реализовано неколико пројеката:

1. ***Изградња подручног одјељења петоразредне ОШ „Стеван Немања“ Горњи Драгаљевац у Горњем Магнојевићу***, са планираним финансијским оквиром од 200.000,00 КМ.

Вриједност извршених радова у току 2020. године износи **189.917,35 КМ** и планирана су из кредитног задужења. Реализацијом пројекта обезбијеђени су адекватни услови и унапријеђен је квалитет услуга за дјецу која похађају школу у Горњем Магнојевићу.

1. *Изградња фискултурне сале у склопу ОШ „Јован Дучић“ у Патковачи*, са планираним финансијским оквиром од 980.000,00 КМ.

Уговорена средства за ову намјену износе 981.348,48 КМ, која су обезбијеђена Споразумом о финансирању пројеката донаторским средствима у оквиру механизма сарадње по Споразуму о успостављању специјалниј паралелних односа односа између Републике Српске и Републике Србије у износу од 488.957,50 КМ; Донација Владе Републике Српске у износу од 283.250,00 КМ и Буџет Града Бијељина у износу од 209.140,98 КМ. За овај пројекат, у 2020. години је укупно утрошено 956.997,09 КМ, од чега је из буџета Града издвојено 184.789,57 КМ. Изградњом фискултурне сале доприноси се унапређењу квалитета наставе физичког васпитања и спорта за 530 дјеце и унапређењу квалитета спортских садржаја за око 200 активних спортиста и рекреативаца.

1. ***Изградња фискултурне сале у ОШ „П. П. Његош“ у Великој Обарској***, са планираним финансијским оквиром од 488.000,00 КМ.

У 2020. години издвојена су средства по Споразуму о финансирању пројеката донаторским средствима у оквиру механизма сарадње по Споразуму о успостављању специјалних паралелних односа односа између Републике Српске и Републике Србије у износу од **488.957,50 КМ**. Реализацију одобрених средстава спроводи ОШ „Петар Петровић Његош“ Велика Обарска. Реализацијом пројекта унаприједиће се квалитет наставе физичког васпитања и спорта за око 300 дјеце и исти или већи број спортиста и рекреативаца.

1. ***Изградња радионица за потребе практичне наставе ЈУ Техничка школа „Михајло Пупин“ у Бијељини****,* са планираним финансијским оквиром од 1.020.000,00 КМ.

Изградња радионица подразумијева грубе грађевинске радове и дио грађевинско-занатских радова. Средства за ову намјену обезбијеђена су из кредитних средстава у укупном износу од 1.000.000,00 КМ. Укупна вриједност изведених радова износи **975.202,77 КМ**. Реализацијом овог пројекта изградиће се 1.700 м2 радионице, чиме се доприноси стварању адекватних услова за спровођење програма практичне наставе за ученике Техничке школе.

1. ***Изградња економских објеката за потребе Пољопривредне школе у Бијељини,*** са планираним финансијским оквиром од 460.000,00 КМ.

Изградња комплекса фарме за потребе практичне и огледне наставе Пољопривредне школе у Бијељини започета је 2017. године, а објекат је рађен у пет фаза. Грађевински и грађевинско-занатски радови на објекту су у потпуности завршени, а вриједност радова завршне фазе износила је 452.263,22 КМ. Поред наведеног, реализована су и два уговора која се односе на: Израда и монтажа (преграда, јасли ограда, капија и корита од инокса - 29.250,00 КМ) и Набавка опреме за мужу крава (55.000,00,00 КМ). Укупан износ реализован у 2020. години је **536.513,33 КМ**, а средства су обезбијеђена из буџета Града Бијељина. Реализацијом пројекта је изграђено 600 м2 објекта штале и 150 м2 силажне јаме, чиме су створени услови за обављање практичне наставе за ученике Пољопривредне школе.

**СЕЦ 2.2. Створити просторно-техничке предуслове за унапређење културне понуде града и повећања броја корисника спортско-рекреативних активности**

У оквиру СЕЦ 2.2. који се односи на стварање предуслова за унапређење културне и спортске понуде на подручју града Бијељина, током 2020. године започети су, односно реализовани сљедећи пројекти:

1. ***Санација и реконструкција објекта јавне намјене Соколски дом у Бијељини*,** са планираним финансијским оквиром од 600.000,00 КМ.

Санација и реконструкција објекта јавне намјене Соколски дом у Бијељини започета је 2018. године. За завршетак санације и реконструкције објекта обезбијеђена су кредитна средства у износу 1.000.000,00 КМ, док је Споразумом о финансирању пројеката донаторским средствима у оквиру механизма сарадње по Споразуму о успостављању специјалниј паралелних односа односа између Републике Српске и Републике Србије обезбијеђено 500.000,00 КМ. У 2020. години за реконструкцију и санацију Соколског дома утрошено је **1.478.012,05 КМ**. У овој фази пројекта извршени су грађевински и грађевинско-занатски радови, чиме су обезбијеђени адекватни услови за организовање културних садржаја у граду Бијељина.

1. ***Изградња домова културе у МЗ Нови Дворови и Пучиле***, са планираним финансијским оквиром од 160.000,00 КМ.

За изградњу сале укупне површине 140 м2, која се налази уз постојећи Дом културе у Пучилама, у току 2020. године издвојено је 112.590,99 КМ из буџета Града Бијељина.

За радове на изградњи Дома културе у Новим Дворовима, чија је површина 240 м2, у току 2020. године издвојено је 82.953,00 КМ из буџета Града Бијељина.

Укупна вриједност пројекта износи **195.543,99 КМ**.

Реализацијом овог пројекта побољшаће се квалитет друштвеног живота у Новим Дворовима и Пучилама.

1. ***Изградња вањских помоћних терена са вјештачком травом у склопу комплекса градског стадиона у Бијељини***, са планираним финансијским оквиром од 460.000,00 КМ.

Реализација овог пројекта односи се на унапређење инфраструктуре, чиме ће се квалитет спорта у граду подићи на виши ниво. Укупни трошкови за припремне радове износили су **196.519,25 КМ**, а наведени износ је обезбијеђен из кредитних средстава. Због пандемије изазване ширењем вируса корона, нису извршене све предвиђене активности на изградњи вањских помоћних терена, те се реализација пројекта планира у току 2021. године.

У оквиру овог секторског циља, Одјељење за стамбено-комуналне послове и заштиту животне средине реализује два пројекта, и то:

1. ***Експропријација непокретности у сврху изградње објеката у области спорта – источне трибине и помоћних терена у склопу комплекса стадион „Радник“ Бијељина***,са планираним финансијским оквиром од 450.000,00 КМ**.**

У склопу реализације наведеног пројекта извршена је експропријација 3 парцеле. Укупна вриједност некретнина утврђена је у износу од 798.678,00 КМ, заједно са припадајућим објектима и воћним засадима, од чега је по том основу предузећу АД „Комуналац“ Бијељина исплаћена накнада у износу од **275.370,00 КМ**. Укупна површина откупљених парцела је 9.179 м2, док укупна површина преостале 4 парцеле које је потребно откупити износи 15.110 м2. Преостале парцеле нису откупљене, јер није постигнут договор са власницима истих. Реализација овог пројекта представља предуслов за изградњу источне трибине на Градском станиону и изградњу помоћних терена, што ће на крају резултирати унапређењем спорта на подручју Бијељине и побољшањем услова за одигравање фудбалских утакмица.

1. ***Експропријација саобраћајница код стадиона Радник*,** са планираним финансијским оквиром од 160.000,00 КМ

У склопу реализације наведеног пројекта извршена је експропријација 25 парцела. Укупна процијењена вриједност земљишта које је било предмет експропријације износила је 110.506,00 КМ. На име наведене накнаде за 25 парцела је исплаћен износ од 74.440,00 КМ. За 5 парцела накнада ће се утврдити путем надлежног суда кроз спровођење ванпаричног поступка. Средства исплаћена за услуге ЈП Дирекција за изградњу и развој града износе 18.870 КМ. Укупна издвојена средства износе **93.310,00 КМ** и иста су обезбијеђена из буџета Града. Реализацијом овог пројекта осигураће се приступ Градском стадиону и спортским теренима који се налазе поред њега.

**СЕЦ 2.3. Унаприједити ниво социјално-здравствене заштите и бриге о рањивим категоријама становништва**

У оквиру СЕЦ 2.3. који се односи на унапређење социјално-здравствене заштите на подручју града Бијељина, током 2019. године реализовани су сљедећи пројекти:

1. ***Изградња новог Центра за социјални рад у Бијељини и Дневног центра за дјецу са посебним потребама***, са планираним финансијским оквиром од 110.000,00 КМ.

За реализацију овог пројекта у току 2020. године из буџета Града издвојена су средства у износу од **448.296,72 КМ**. У завршној фази извођени су радови на згради ЈУ Центар за социјални рад Бијељина, који подразумијевају вањско уређење објекта, уређење ентеријера. Након што се уклоне одређене баријере око противпожарне сагласности, кренуће се са поступком добијања употребне дозволе за објекат. Пројектним активностима је унапријеђен ниво пружања услуга корисницима социјалне заштите, а рад Дневног центра представља значајан искорак за помоћ дјеци са потешкоћама у развоју, као и њиховим породицама.

1. ***Програм подршке породици, браку и повећању наталитета***, са планираним финансијским оквиром од **25.000,00 КМ**.

Од планираног износа, за подршку асистенцији репродукције (вантјелесна оплодња) издвојено је 4.650,00 КМ, за укупно шест захтјева. Преостали износ је реализован за друге мјере популационе политике: новчана помоћ за прворођену бебу у 2020. години, манифестација „Конференција беба“ и „Недјеља дјетета“, новчана помоћ за мајке са већим бројем дјеце и обиљежавање Светског дана породице. С обзиром то да је годинама уназад стопа морталитета већа од стопе наталитета, наведеним активностима се утиче на повећање наталитета на подручју Бијељине.

1. ***Стамбено збрињавање Рома у граду Бијељина,*** са планираним финансијским оквиром од 405.000,00 КМ.

Укупна вриједност пројекта износи 484.400,00 КМ. За његову реализацију (изградња септичке јаме, грађевинска дозвола и сл.) из буџета Града Бијељина у 2020. години је издвојено 46.019,94 КМ, док је хуманитарна организација „Каритас“ из Швајцарске обезбиједила 243.600,00 КМ, а Министарство за људска права и избјеглице БиХ је донирало износ од 100.000,00 КМ. У току 2020. године за реализацију пројекта обезбијеђено је укупно **389.619,94 КМ**. Корисници станова одабрани су путем јавног позива. Реализацијом пројекта трајно су ријешени стамбени проблеми шест социјално-угрожених ромских породица без имовине.

**СЕЦ 2.4. Унаприједити квалитет услуга и учешће грађана у раду Градске управе**

У оквиру СЕЦ 2.4. који се односи на унапређење квалитета услуга и већег учешћа грађана у раду Градске управе Града Бијељина, Одсјек за ЛЕР и ЕИ је, узимајући у обзир врло позитивне ефекте и конкретне резултате прве фазе (2016-2019.), у име Градске управе успјешно аплицирао за учешће у другој фази пројекта ***Јачање улоге мјесних заједница у Босни и Херцеговини***, која ће трајати од 2020. до 2024. године. На основу критеријума који су успостављени од стране донатора, у току 2020. године за другу фазу је одабрано пет нових мјесних заједница на подручју Бијељине, и то: Црњелово Горње, Доњи Загони, Љељенча, Ново Насеље и Соколски дом. Пројекат је базиран на унапређењу квалитета живота грађана кроз оснаживање локалног нивоа власти, услуга и инфраструктуре на локалном нивоу, те јачања демократске одговорности и социјалне укључености.

У склопу овог секторског циља, Одсјек за ЛЕР и ЕИ је реализовао пројекат ***Јачање грађанског учешћа у локалном одлучивању***, са планираним финансијским оквиром од 15.000,00 КМ. Будући да канал Дашница пролази кроз центар града и да представља одличну дестинацију за шетњу и рекреацију, Одсјек за локални економски развој и европске интеграције спровео је анкетирање 1.584 грађана, како би се креативно уредило шеталиште. На основу резултата успостављен је концепт којим се покушало обухватити што већи број приједлога грађана и креативно је уређено је 27 платформи и галерија. Наведене активности имају за циљ да подстакну грађане на редовно коришћење активних начина кретања, као што су шетња и вожња бицикла, а што је дефинисано и стратешким документима Града, односно Планом одрживе урбане мобилности. Укупна вриједност наведених активности и радова износи **18.545,88 КМ** и у потпуности су финансирани из буџета града.

Битно је навести да је у протеклом периоду у име Града Бијељина Одсјек за ЛЕР и ЕИ радио интензивно на повећању учешћа грађана у процесима доношења одлука. Током 2020. године спроведено је 5 анкета са грађанима и привредницима (укупно 5.988 анкетираних) на различите теме: отварање ужег центра града за пјешаке, визуелни изглед галерија на каналу Дашница, задовољство садржајима у Градском парку, као и задовољство грађана услугама локалне самоуправе, а све то како би се побољшало пружање услуга на основу потреба и захтјева грађана и релевантније планирале активности Одсјека за ЛЕР и ЕИ.

**Сектор заштите животне средине**

**СЕЦ 3.1. Побољшати квалитет комуналних услуга за грађане**

У оквиру СЕЦ 3.1. који се односи на побољшан квалитет комуналних услуга које ће бити обезбијеђене становнцима града Бијељина, током 2020. године започети су, односно реализовани сљедећи пројекти:

1. ***Проширење водоводне мреже,*** са планираним финансијским оквиром од 180.000,00 КМ.

Реализацијом пројекта планирано је да се изгради укупно 3 километра водоводне мреже, а за имплементацију истог у току 2020. године издвојено је **178.908,48 КМ**. Од наведеног износа из буџета Града Бијељина обезбијеђено је 143.126,78 КМ, док су износ од 35.781,70 КМ обезбиједили становници мјесних заједница у којима је планирана реализација пројекта. У склопу реализације наведеног пројекта, у 2020. години за изградњу-проширење водоводне мреже на подручју града Бијељина, потписано је укупно 18 уговора. Од 18 потписаних уговора, 15 Уговора је реализовано у укупној вриједности од 107.759,44 КМ (86.207,55КМ учешће Града Бијељина и 21.551,89КМ учешће грађана), док три уговора, укупне вриједности од 71.149,04 КМ, нису реализована из разлога што грађани нису измирили свој дио обавеза закључно са 31.12.2020. године до када је био крајњи рок за реализацију уговора. Укупна дужина новоизграђене водоводне мреже износи 2.414 метара.

1. ***Изградња главног секундарног транспортног гасовода Бијељина-Шепак,*** са планираним финансијским оквиром од 5.680.000,00 КМ.

У склопу гасификације града Бијељина у 2020. години вођени су поступци на рјешавању имовинско-правних односа на изградњи гасовода високог притиска Шепак-Бијељина. Град Бијељина је по наведеном основу, кроз ванпарнични поступак, власницима експроприсаних некретнина у 2020. години исплатио накнаду у износу од 283.064,52 КМ, што представља 83.064,52 КМ више у односу на планирана средства и резултат је судских пресуда.

У току 2020. године завршена је изградња гасовода у дужини од 23 километра. Такође је уграђена главна мјерна регулациона станица на локацији к.о. Бијељина Село, капацитета 40.000 Sм3.

Кад је ријеч о дистрибутивној гасној мрежи у граду Бијељина завршена је изградња дистрибутивне гасне мреже и мреже гасовода средњег притиска у дужини од 320 километара. Уграђене су и двије реонске мјерне регулационе станице капацитета 4.000 Sм3. Вриједност наведених инвестиција је 7.800.000,00 КМ. Укупна уложена средства на изградњи гасовода у 2020. години износе **8.083.064,52 КМ**.

1. ***Изградња јавне расвјете на подручју града Бијељина****,* са планираним финансијским оквиром од 145.500,00 КМ.

За потребе рализације наведеног пројекта Одјељење за стамбено-комуналне послове и заштиту животне средине спровело је поступак јавне набавке, након које је са изабраним понуђачем потписан оквирни уговор у износу од 69.998,29 КМ. Међутим, с обзиром на то да током 2020. године за предметне радове није закључен ни један поједниначни уговор, планирани радови **нису реализовани**.

1. ***Асфалтирање путева, улица и пјешачко-бициклистичких стаза на подручју града Бијељина,*** са планираним финансијским оквиром од 1.850.000,00 КМ.

Током 2020. године на подручју града Бијељина извршена је изградња и асфалтирање локалних, некатегорисаних путева и градских улица у дужини од 33.605 метара, чиме се грађанима олакшало свакодневно коришћење локалних путева, улица и стаза. Укупна вриједност изведених радова износи **3.794.248,84 КМ**, од чега је из буџета Града издвојено 2.837.222,94 КМ, док је из екстерних извора финансирања обезбијеђено 957.025,90 КМ.

1. ***Повезивање зелене матрице града садњом дрвореда уз саобраћајнице и обнова дрвореда у градском парку,*** са планираним финансијским оквиром од 20.000,00 КМ.

Из буџета Града Бијељина у 2020. години за наведене намјене, у склопу реализације два уговора, издвојена су средства у износу од **28.167,75 КМ**. У склопу овог пројекта посађено је 177 садница на територији града Бијељина, и то:

* на каналу Дашница: 139 садница
* у Градском парку: 31 садница
* осталим локацијама: 7 садница.

Пројектним активностима утицало се на повећање нивоа заштите од буке и позитивног утицаја на микроклиматске услове (температура, влажност ваздуха и вјетар).

1. ***Наставак изградње инфраструктуре на градском гробљу,*** са планираним финансијским оквиром од 150.000,00 КМ.

Одлуком о кредитном задужењу Града Бијељина за финансирање капиталних пројеката за потребе изградње инфраструктуре на градском гробљу у Хасама –Бријесница одобрено је 500.000,00 КМ, што обухвата грађевинске радове на управној згради, наставак радова на насипању терена, набавку опреме за обдукциону салу, изградњу монументалне капије и главне приступне саобраћајнице. За наведене активности је у току 2020. године издвојено укупно **607.752,87 КМ**, од чега је из буџета Града обезбијеђено 107.752,87 КМ, док су кредитна средства чинила 500.000,00 КМ.

1. ***Набавка комуналног мобилијара,*** са планираним финансијским оквиром од 20.000,00 КМ

У оквиру наведеног пројекта спроведене су активности на изради и уградњи клупа и канти за смеће. Укупан износ издвојен из буџета Града за ове намјене је **19.708,79 КМ**. На основу наведених уговора на подручју града уграђено је 27 канти за смеће и 16 клупа. Наведени уговори су у потпуности реализовани.

У оквиру овог секторског циља ЗЕДП „Електро-Бијељина“ реализује пројекат ***Изградња и реконструкција електроенергетских објеката на подручју града Бијељина***, за који је планирани финансијски оквир износио 6.008.000,00 КМ. У току 2020. године, на подручју града Бијељина, на изградњу нових електроенергетских објеката, реконструкцију постојећих објеката (Dv 10 kV, нисконапонска мрежа), увођење *АММ* система и *SCADA* система и набавку возила утрошено је **3.700.000,00 КМ**. Средства су коришћена у сврху смањења дистрибутивних губитака и побољшања квалитета снабдијевања електричном енергијом.

**СЕЦ 3.2. Увести ефикасан систем заштите од елементарних непогода и смањити загађење земљишта, површинских водотокова и подземних вода**

У оквиру СЕЦ 3.2. који се односи на увођење ефикасног система заштите од елементарних непогода и смањење загађења земљишта, површинских водотокова и подземних вода, током 2020. године започети су, односно реализовани сљедећи пројекти:

1. ***Израда техничке документације-Главни пројекат фекалне и кишне канализационе мреже за подсистем ПС 3***, са планираним финансијским оквиром од 100.000,00 КМ**.**

Наведени пројект обухвата сљедеће улице: Српске добровољачке гарде, Краља Драгутина, Мученика Романових, Светозара Мијовића, Кнез Иве од Семберије, Уроша Предића и остале мање улице у зони обухвата. Међутим, због недостатка новчаних средстава у буџету Града Бијељина за наведене активности, наведени пројекат у току 2020. године **није реализован**.

1. ***Инфраструктура из водопривредних накнада – инвестиције,*** са планираним финансијским оквиром од 250.000,00 КМ**.**

За реализацију предметног пројекта из буџета Града Бијељина издвојено је укупно **374.203,35 КМ**. Средства су утрошена за унапређење каналских мрежа, и то:

* Измјештање дијела канала који се налази у Пословној зони 4 (994,52 метра),
* Израда техничке документације – Главног пројекта на каналу Глоговац, на локацији постојећег „жутог“ моста, са приступним саобраћајницама МЗ Пучиле (дужина 20,72 метра, ширина 7,2 метра),
* Уређење ограда на мостовима на каналу Дашница у Бијељини (156 метара – санација постојећих ограда на три моста, 146 метара нових ограда на 4 моста),
* Изградња моста на локалном путу Л-6 у МЗ Магнојевић Горњи (проширење постојећег моста са три метра на шест метара),
* Чишћење канала у МЗ „Црњелово Доње (дужина 200 метара),
* Израда објеката за подизање и регулисање нивоа подземних вода у сушном периоду на пољопривредном земљишту у Црњелову и Батковићу, те објеката за превођење вода са једног на други ниво,
* Снимање и измуљивање дијела каналске мреже ХМС (исток и запад) „Семберија“ Бијељина,
* Реконструкција пропуста на ХМС „Семберија“ Бијељина и
* Уређење старог тока канала Бистрик (1.000 метара).

Реализацијом пројектних активности унапријеђена је каналска мрежа и на подручју града је повећан број домаћинстава и привредних субјеката који нису изложени ризику од поплава.

1. ***Експропријација земљишта у сврху уређења тока ријеке Дрине, 2 дионица – 4 етапа у пројекту спрјечавања поплава од ријеке Дрине на подручју Семберије. Дужина трасе 2,8 км (од уставне грађевине на каналу Дрина-Дашница до ушћа ријеке Јања у ријеку Дрина)***,са планираним финансијским оквиром од 500.000,00 КМ**.**

У току 2020. године наведени пројекат **није реализован**, јер није постигнут договор са власницима парцела које је неопходно откупити у сврху уређења тока ријеке Дрине.

У оквиру овог секторског циља неколико веома значајних пројеката реализује ЈУ „Воде Српске“, и то:

1. ***Уређење тока ријеке Јање од ушћа у ријеку Дрину, па узводно у дужини од око 8 км, укључујући заштиту од брдских и унутрашњих вода Новог насеља у Јањи - Дионица 4,*** са планираним финансијским оквиром од 1.825.929,01 КМ.

Активности на овом пројекту су у потпуности реализоване у току 2020. године, те су извршени радови на проширењу корита и уређењу тока ријеке Јање укупне дужине 3,9 километара. За финализацију овог пројекта издвојена су средства у износу од **1.825.929,01 КМ**, колико је и планирано у Плану имплементације Стратегије локалног развоја за 2020. годину.

1. *Рехабилитација насипа на каналу ГОК-Бијељина,* са планираним финансијским оквиром од 3.100.000,00 КМ.

Предметни пројекат није реализован, јер су средства преусмјерена за изградњу дионице дринског насипа у укупној дужини од 2,8 километара, тзв. Дионица 2, етапа 4 (потез од уставе у Јањи, па узводно од ушћа ријеке Јање у ријеку Дрину). Укупна средства предвиђена за овај пројекат на подручју града Бијељина износе 3.120.000,00 КМ и реализација овог пројекта је планирана за 2021. годину.

1. ***Заштита од брдских и унутрашњих вода града Бијељина на потезу канал Глоговац – Спојни канал – Мајевички ободни канал,*** са планираним финансијским оквиром од 6.023.864,00 КМ.

Вриједност изведених радова на овој пројектој мјери износи **4.388.835,81 КМ** од укупно уговорених радова у износу од 6.410.507,48 КМ. Предметним пројектом систем заштите од поплава на подручју града Бијељина биће унапријеђен на начин да је извршено повећање протицајног профила, унапређење облоге, изградња нових и надвишење постојећих насипа, изградња парапетних зидова. Укупна дужина на којој се врши рехабилитација канала МОК износи 12,7 километара, док је дужина на каналу Глоговац 2.1 километар. Степен реализације предметног уговора је 86%, док је завршетак радова предвиђен до 30.06.2021. године имајући у виду да висок проценат радова заузимају земљани радови који су условљени временским приликама.

1. ***Санације рушевних обала ријеке Дрине у сврху заштите од деградације приобаља лијеве обале ријеке Дрине*,** са планираним финансијским оквиром од 11.662.980,74 КМ.

Овај пројекат је у потпуности реализован, а пројектне активности подразумијевају санирање обала ријеке Дрине на сљедећим локацијама:

* Балатун – 622 метра
* Еко камп Амајлије – 1.106 метара
* Орлово поље – 1.280 метара
* Попови-Амајлије – 1.498 метара
* Узводно од водозахвата – 1.095 метара
* Низводно од ушћа ријеке Јање – 469 метара
* Три длаке – 591 метар
* Чишћење рукавца ријеке Дрине до водозахватне грађевине Јања – 1.050 метара

Укупна утрошена средства која су издвојена из Пројекта одбране од поплава ријеке Дрине износе **6.023.077,94 КМ,** а укупна дужина саниране обале ријеке Дрине износи 7.711 метара.

1. ***Реконструкција црпних станица у РС (подручје града Бијељина),*** са планираним финансијским оквиром од 5.000.000,00 КМ.

У оквиру овог пројекта извршена је реконструкција четири црпне станице на секцијама које се налазе на подручју горње Саве и секцијама на подручју Семберије, гдје се реализује само грађевинска фаза у виду реконструкције равних кровова и реконструкција чуварске куће „Суботиште“. Укупна улагања у току 2020. године износила су **790.000,00 КМ**. Што се тиче осталих фаза (хидеомашинске и електро), њихова реализација на подручју Семберије планирана је у периоду 2021-2022. година, у оквиру пројекта „Хитне помоћи и заштита од поплава“ (фаза Б) у планираном износу од 5.850.000,00 КМ.

**СЕЦ 3.3. Унаприједити урбану мобилност**

У оквиру СЕЦ 3.3. који се односи на унапређење урбане мобилности на подручју града Бијељина, у току 2020. године реализовани су сљедећи пројекти:

1. ***Израда просторно планске документације***

Одјељење за просторно уређење је за 2020. годину планирало доношење сљедеће просторно-планске документације, чија је вриједност према Плану имплементације Стратегије износила 300.000,00 КМ:

* Усвојен Урбанистички план Града Бијељина,
* Усвојен Урбанистички план „Јања“ у Бијељини,
* Усвојена измјена дијела Регулационог плана „МЗ Дашница“ у Бијељини,
* Усвојена измјена Регулационог плана „Дашница 1“ у Бијељини,
* Усвојена измјена Регулационог плана „Гвоздевићи“ у Бијељини.

Измјена регулационих планова „Дашница 1“ и „Гвоздевићи“ није усвојена због вируса корона, јер је дошло до одређивања других приоритета у раду. За усвајање осталих докумената утрошено је **42.241,49 КМ** буџетских средстава. Преостали износ планираних средстава није утрошен у највећој мјери због неусвајања наведених регулационих планова. Такође, два урбанистичка плана су у кратком периоду два пута усвајани због процедуралних грешака, тако да је цијена израде плана била умањена од стране ЈП "Дирекција за изградњу и развој града".

Усвојени урбанистички планови се доносе на период од 20 година и у њима су садржани велики инфраструктурни пројекти (траса аутопута, гасовод и дрински насип) и омогућавање градње пословних објеката дуж магистралних путева проширењем појаса грађевинског земљишта. Ефекат усвајања дијела Регулационог плана "МЗ Дашница" у Бијељини јесте превасходно планирање градње новог Ватрогасног дома са пратећим садржајима, што ће омогућити да Град Бијељина извршење послова из области заштите становништва и имовине подигне на већи ниво.

1. ***Израда Плана одрживе урбане мобилности (SUMP)***

У сарадњи са Њемачком развојном агенцијом (GIZ) и Савезом општина и градова Републике Српске, Град Бијељина је успоставио још један изузетно значајан стратешки документ – План одрживе урбане мобилности. Укупна вриједност пројекта износи **97.791,50 КМ** и у потпуности је финансиран донаторским средствима.

Са циљем успостављања безбједног, инклузивног и функционалног града, наведеним планом су предвиђене активности на унапређењу безбједности саобраћаја и саобраћајне инфраструктуре, како би се омогућила приступачна мобилност становницима у складу са њиховим способностима и ограничењима. Како би Бијељина била мјесто здравог и угодног живљења, Планом одрживе урбане мобилности дефинисан је активан рад на унапређењу пјешачког и бициклистичког саобраћаја, рјешавање питања јавног превоза у урбаном дијелу и предузимање мјера за побољшање квалитета ваздуха, укључујући паметна рјешења и иновације.

План одрживе урбане мобилности усклађен је са Агендом 2030 и циљевима одрживог развоја, а базиран је на резултатима свеобухватног истраживања које је спроведено са 4.537 грађана Бијељине.

1. ***Изградња паркинг гараже на локацији између ул. Саве Ковачевића и ул. 27. Марта (II фаза – рјешавање имовинских односа)***, са планираним финансијским оквиром од 340.000,00 КМ.

У склопу наведеног пројекта током 2020. године рјешавани су имовинско-правни односи. Како би се реализовале ове активности, из буџета Града издвојена су средства у износу од **165.200,00 КМ**. За наведена средства купљене су четири парцеле укупне површине 1.074 м2, а у току 2021. године планиран је наставак реализације пројекта. Реализацијом пројекта обезбиједиће се око 300 уређених паркинг мјеста на подручју града Бијељина.

1. ***Израда пројекта и изградња нове аутобуске станице на локацији старе жељезничке***,са планираним финансијским оквиром од 1.000.000,00 КМ.

Вриједност уговорених радова за реализацију овог пројекта износи 3.203.236,54 КМ. Закључно са 31.12.2020. године предметни уговор је реализован у износу од **1.030.545,65 КМ**, а рок за извршење радова је 26.07.2021. године. Од наведеног износа, из кредитних средстава исплаћено је 699.714,61 КМ, док је из буџета Града издвојено 330.831,04 КМ. Реализацијом овог пројекта повећаће се број задовољних грађана пружањем услуга аутобуске станице за минимално 10%, а такође ће се у знатној мјери растеретити саобраћај у самом центру града.

1. ***Набавка видео надзора на подручју града Бијељина***, са планираним финансијским оквиром од 200.000,00 КМ.

На основу Споразума о сарадњи између Министарства унутрашњих послова Републике Српске и Града Бијељина, који се односи на успостављање видео-надзора јавних површина града Бијељина, планирано је да се 103 локације покрију видео надзором. У складу са финансијским средствима, изабрано је 57 приоритетних локација које су планиране да се реализују у 2020. години. У овом тренутку је на 42 локације инсталиран видео надзор, док ће се за преосталих 15 локација оспособити у наредном периоду. За реализацију овог пројекта је издвојено **222.216,94 КМ** из буџета Града и на тај начин ће на подручју Бијељине биће инсталирано укупно 136 камера. Постављањем видео надзора на кључним локацијама у Бијељини побољшаће се јавни ред, смањиће се ниво криминалитета и број саобраћајних незгода, што ће резултирати повећањем броја задовољних грађана.

У току 2020. године, а у оквиру овог секторског циља, Одсјек та ЛЕР и ЕИ је организовао активност обиљежавања **Европске седмице мобилности**. Европска седмица мобилности имала је за циљ подизање свијести и промовисање здравих, активних начина кретања кроз афирмацију Агенде 2030 и Циљева одрживог развоја. У оквиру поменутог догађаја организоване су бројне промотивне активности које су обухватиле анкетирање грађана, подизање свијести о потреби и значају урбане мобилности, затварање за саобраћај центра града у вечерњим сатима, радионице за дјецу, мониторинг фреквенције саобраћаја, вожњу бициклима, ролерима и тротинетима, концерте, представе и филмове на отвореном. Реализацијом наведених, али и будућих активности, ради се на обезбјеђивању услова да улице постају сигурније за ходање и вожњу бициклом, стварању и прилагођавању више јавног простора доступног свима, укључујући дјецу и њихове родитеље, старије становнике, као и особе са смањеном покретљивошћу.

У оквиру овог секторског циља Територијална ватрогасна јединица Бијељина реализује пројекат ***Измјештање ватрогасног дома из постојећег објекта (I фаза)***. У току 2019. године завршена је пројектно-техничка документација, а у току 2020. године два пута су поништени поступци јавне набавке „Иградња ватрогасног дома фаза I и II“. У октобру 2020. године по трећи пут је покренута јавна набавка вриједности 1.739.998,26 КМ. На тендерску документацију је уложена жалба, а на исту се још увијек чека одговор Канцеларије за разматрање жалби. Због наведених разлога пројекат **није реализован**, те је његова имплементација планирана за 2021. годину.

**СЕЦ 3.4. Побољшати енергетску ефикасност и коришћење обновљивих извора енергије**

У оквиру СЕЦ 3.4. који се односи на побољшање енергетске ефикасности и већу искоришћеност обновљивих извора енергије, у току 2020. године од стране Одсјека за локални економски развој и европске интеграције реализовани су сљедећи пројекти:

1. ***Израда Акционог плана за одрживу енергију и борбу против климатских промјена (SECAP)***

*SECAP* (engl. Sustainable Energy and Climate Action Plan) је кључни документ који показује на који начин ће потписник Споразума градоначелника за климу и енергију – Град Бијељина да оствари своје обавезе постављене за 2030. годину.

Акциони план за одрживу енергију и борбу против климатских промјена има за циљ:

* да смањи емисије СО2 на подручју града за најмање 40% до 2030. године у односу на базну годину ефикаснијом употребом енергије и већом употребом обновљивих извора енергије,
* да повећа отпорност града на посљедице климатских промјена,
* да подијели визију, резултате, искуство и знање из процеса израде и имплементације *SECAP*-а с другим локалним и регионалним тијелима у оквиру Европске уније и изван ње путем директне сарадње и размјене, посебно у контексту Споразума градоначелника.

Укупна вриједност пројекта износи **31.000,00 КМ** и у потпуности је финансиран донаторским средствима.

1. ***Реконструкција објекта Градске управе Града Бијељина у улици Карађорђева 4 у сврху енергетске ефикасности – припрема пројектно-техничке документације и релевантних дозвола***

Како би се обухватили сви неопходни радови на санацији, рестаурацији и адаптацији комплетног објекта, у току 2020. године је спроведено низ активности међу којима и израда Извјештаја о извршеној контроли техничке документације за дио који се односи на енергетску ефикасност, потписан је оквирни споразум за ревизију техничке докуменентације,достављена је техничка документација од стране ЈП ''Дирекција за изградњу и развој града'' д.о.о. Бијељина, те овјерен Главни пројекат за санацију, реконструкцију и одржавање административног објекта у Бијељини (зграда Урбанизма) за дио који се односи на енергетску ефикасност. Међутим, како је оквирни споразум за ревизију комплетне техничке документације, који је Град Бијељина потписао са пружаоцем услуга, истекао 31.12.2020. године, а ангажована страна није испоштовала своје обавезе према оквирном споразуму, у 2021. години ће поново бити расписана јавна набавка.

Према Главном пројекту за извођење радова реконструкције, санације и одржавања комплетног објекта, који је израдила Дирекција за изграднју и развој града, потребно је 902.154,47 КМ.

1. У склопу пројекта ***Субвенционисање мјера енергетске ефикасности*** који је планирао и реализовао Одсјек за ЛЕР и ЕИ, извршен је детаљан енергетски преглед на пет јавних објеката, и то:

* ЈУ ОШ ''Стеван Немања'' Драгаљевац Горњи
* ЈУ ОШ ''Свети Сава'' Бијељина
* ЈУ ОШ ''Дворови''
* ЈУ ОШ ''Меша Селимовић'' Јања
* ЈУ Средња стручна школа Јања

Енергетским прегледом су прикупљени и обрађени подаци везани за потрошњу свих енергената на наведеним локацијама у циљу процјене потенцијала могућих уштеда. Резултати енергетског прегледа представљају препоруке за потенцијалне енергетске уштеде и представљају основу за предузимање конкретних мјера на унапређењу енергетске ефикасности објеката. Укупна издвојена средства из буџета Града за енергетски преглед наведених јавних објеката износила су **12.846,33 KM**.

## Вертикална и хоризонтална усклађеност и ниво интегрисаности

У наредном периоду се наставља и реализација значајних пројеката који се тичу водоснабдијевања, путне инфраструктуре, пројекти промоције енергетске ефикасности и пројекти подстицаја привреде и пољопривреде, који су међусобно повезани и у синергији, који би кроз међусекторске утицаје требало да дају значајан допринос остварењу стратешких циљева, а тиме и визије Града Бијељина.

Битно је нагласити да Град Бијељина, у складу са **Глобалном агендом 2030 и Циљевима одрживог развоја**, реализује активности и промовише партнерство јавног, цивилног, приватног сектора и академске заједнице, због чега представља позитиван примјер имплементације наведене Агенде како у БиХ, тако и у региону.

## Реализовани Пројекти који нису планирани Стратегијом, а допринијели су значајно развоју града

Сарадња са донаторима у 2020. години је била на задовољавајућем нивоу и из донаторских средстава су финансирани/суфинансирани значајни пројекти. У складу са стратешким развојним циљевима Града и у координацији са релевантним организационим јединицама Градске управе, Одсјек за локални економски развој и европске интеграције припремио је, кандидовао и учествује у реализацији и праћењу низа пројеката од значаја за развој града.

И током 2020. године Одсјек за локални економски развој и европске интеграције реализовао је неколико пројеката који нису били планирани Планом имплементације Стратегије локалног развоја Града Бијељина за 2020. годину.

1. ***YEP инкубатор пословних идеја***

У склопу заједничке сарадње између Инвестицијске фондације ИМПАКТ и Града Бијељина, уз подршку Владе Швајцарске, реализован је програм менторске и савјетодавне подршке за постојеће предузетнике са циљем пружања подршке у превенцији и отклањању негативних посљедица панедмије, изазване корона вирусом.

У склопу Пројекта је организована предузетничка обука за 21 полазника, као и финансијска, стручна и менторска подршка за 11 пословних подухвата/нових предузетника на подручју града Бијељина.

Укупна вриједност пројекта износи **65.000,00 КМ**, реализација активности: од 09.06.2020. до 31.03.2021. године (*Донација: 25.000,00 КМ, Град: 40.000,00 КМ).*

Пројекат је у складу са Стратегијом локалног развоја Града и доприноси реализацији Секторског циља 1.1. (ЕС): Јачати капацитете малих и средњих предузећа и предузетништва уз сталан раст запослености.

1. ***Вртић је и моје право***

У име Града Бијељина, Одсјек за ЛЕР и ЕИ реализовао је предметни пројекат*,* у сарадњи са ЈУ Дјечији вртић „Чика Јова Змај“ и у партнерству са удружењима грађана „Отахарин“ и „Породични круг“.

Општи циљ пројекта је усмјерен на унапређење доступности и квалитета јавних услуга кроз реализацију активности које доприносе повећању обухвата дјеце предшколским васпитањем и образовањем у граду Бијељина, укључивањем дјеце из рањивих група становништва у предшколски програм.

Резултати пројекта:

* Полудневни предшколски програм у вртић на Лединцима за 70 дјеце из рањивих група становништва (узраста 3-6 година),
* Унапријеђен рад вртића – набављена дидактичка средства и опремљена кухиња,
* 100 родитеља едуковано о значају инклузије и предшколског васпитања,
* 24 васпитача едуковано за примјену Агенде 2030 у свом раду и
* Остварена одрживост пројекта.

Укупна вриједност пројекта износи **68.438,34 КМ** (*Донација: 50.644,37 КМ, Град: 17.793,97 КМ).*

Пројекат је у складу са Стратегијом локалног развоја Града и доприноси реализацији Секторског циља 2.1. (ДС): Унаприједити квалитет предшколског, основног, средњег и високог образовања.

1. *Унапређење општинских услуга у Србији и БиХ увођењем ChatBot апликације*

Циљ Пројекта је модернизација и поједностављење процедура градских услуга кроз увођење *ChatBot* апликације, повећана транспарентост и доступност услуга грађанима и олакшана комуникација ради ефикаснијег пословања. У 2020. години, под координацијом Одсјека за ЛЕР и ЕИ, урађена је анализа свих административних поступака од стране Градске управе, као и анализа ИТ компаније „Дориус“, на основу којих су дефинисани административни поступци који ће бити обухваћени *ChatBot* апликацијом. Наведени регионални пилот пројекат се реализује од 31.02.2020. до 31.07.2021. године, у сарадњи са Њемачком развојном агенцијом (GIZ), Регионалном мрежом за повољно пословно окружење (BFC SEE), Привредном комором Републике Српске и компанијом „Сага“.

Вриједност пројекта за 2020. годину износи 483.530,00 КМ и у потпуности је финансиран донаторским средствима.

Пројекат је у складу са Стратегијом локалног развоја Града и доприноси реализацији Секторског циља 2.4. (ДС): Унаприједити квалитет услуга и учешћа грађана у раду Градске управе.

1. ***ReLOaD – Регионални програм локалне демократије на западном Балкану***

Град Бијељина, учешћем у наведеном вишегодишњем Пројекту, заједно са 21 ЈЛС из БиХ, поред унапређења сарадње са невладиним сектором и финансијском подршком пројектима НВО са подручја града Бијељина који доприносе одрживом развоју, унаприједио је и приступ информацијама за грађане кроз успостављање интерактивног панела на улазу у зграду Градске управе, као и комуникацију са грађанима на тему заштите животне средине кроз успостављање апликације „GoGreen“.

Вриједност Пројекта за 2020. годину износи **7.000,00 КМ** и у потпуности је финансиран донаторским средствима.

Пројекат је у складу са Стратегијом локалног развоја Града и доприноси реализацији Секторског циља 2.4. (ДС): Унаприједити квалитет услуга и учешћа грађана у раду Градске управе.

1. ***Будимо одговорни – ЧУВАЈМО једни ДРУГЕ***

Циљ пројекта *„Будимо одговорни – ЧУВАЈМО једни ДРУГЕ“* је спречавање уласка и ширења корона вируса, кроз успостављање одрживог рјешења за свакодневну дезинфекцију запослених и корисника услуга Градске управе. Набављена су и постављена два дезинфекциона тунела на улазима у зграде Градске управе Града Бијељина, како би се омогућило континуирано функционисање Градске управе и ефикасно пружање услуга грађанима у кризним ситуацијама.

Укупна вриједност пројекта износи **22.129,00 КМ** и у потпуности је финансиран донаторским средствима.

Пројекат је у складу са Стратегијом локалног развоја Града и доприноси реализацији Секторског циља 2.4. (ДС): Унаприједити квалитет услуга и учешћа грађана у раду Градске управе.

1. *Чувајмо једни друге*

Пројекат је реализован кроз ReLOaD пројекат, у сарадњи са Организацијом породица заробљених и погинулих бораца и несталих цивила. Циљ пројекта је успостављање одрживог рјешења у превенцији уласка и ширења вируса корона у јавне институције, како би се омогућило континуирано пружање услуга грађанима у здравом окружењу. Кроз пројекат су набављена два дезинфекциона тунела који су постављени на улазу у матичну службу (дневна фрквенција око 400 особа) и у Вртић „Чика Јова Змај“ (дневна фрквенција око 300 особа).

Како би се послала порука о значају превенције и спречавања ширења вируса корна за различите циљне групе (предшколски узраст, млађи основци, средњошколци, грађани средње и старије животне доби) снимљено је 5 едукативних видео клипова за наведене циљне групе, који су објављени на Јутјуб каналу и Фејсбук страници Одсјека за ЛЕР и ЕИ и дистрибуисани свим локалним медијима и порталима.

Укупна вриједност пројекта износи **26.000,00 КМ** (*Донација: 20.000,00 КМ, Град: 6.000,00 КМ*).

Пројекат је у складу са Стратегијом локалног развоја Града и доприноси реализацији Секторског циља 2.4. (ДС): Унаприједити квалитет услуга и учешћа грађана у раду Градске управе.

Поред наведених пројеката које је реализовао Одсјек за ЛЕР и ЕИ, реализовани су и сљедећи пројекти:

1. *Програм подршке развоју занатства кроз самозапошљавање незапослених лица са евиденције бироа Бијељина*

Град Бијељина и ЈУ Завод за запошљавање Републике Српске у оквиру „Програма подршке партнерству у реализацији активних политика запошљавања и самозапошљавања са локалним заједницама, удруживање средстава за запошљавање“, реализују „Програм подршке развоју занатства кроз самозапошљавање незапослених лица са евиденције бироа Бијељина“, чија укупна вриједност износи 40.000,00 КМ (ЈУ Завод за запошљавање РС: 20.000,00 КМ, Град: 20.000,00 КМ). Од укупно пријављених 13 лица, 8 је испуњавало услове Јавног позива, којима је појединачно одобрено 5.000,00 КМ подстицајних средстава.

Пројекат је у складу са Стратегијом локалног развоја Града и доприноси реализацији Секторског циља 1.1. (ЕС): Јачати капацитете малих и средњих предузећа и предузетништва уз сталан раст запослености.

1. *Подршка руралном развоју – уређење некатегорисаних макадамских путева ради лакшег приступа обрадивом земљишту*

У 2020. години поднесено је 47 захтјева по основу Подршке изградњи инфраструктуре. За подршку изгрдњи инфраструктуре спроведена је Јавна набавка укупне вриједности 233.599,62 КМ. Подршка изградњи инфраструктуре односи се углавном на уређење некатегорисаних и њивских макадамских путева у сеоском подручју, те је овом мјером уређено преко 15 километара путева који повезује сеоска домаћинства са својим обрадивим површинама. Пројекат је реализован у потпуности.

За овај пројекат издвојено је 233.599,62 КМ из средстава из буџета Града.

Пројекат је у складу са Стратегијом локалног развоја Града и доприноси реализацији Секторског циља 1.2. (ЕС): Обезбиједити подршку за покретање, проширивање и модернизацију пољопривредне производње.

1. *Наводњавање пољопривредног земљишта у Батковићу*

Пројектним активностима уређен је канал Стара Дашница у дужини од 12.500 метара, повећањем профила, како би канал био оспособљен да прими већу количину воде која из Дрине тече кроз градско подручје и снабдијева пумпну станицу потребном количином воде. Укупна вриједност пројекта је 6.788.426,30 КМ. Од укупног износа, Влада РС је обезбиједила 6.068.426,30 КМ, док је из буџета Града реализовано 720.000,00 КМ.

Пројекат је у складу са Стратегијом локалног развоја Града и доприноси реализацији Секторског циља 1.2. (ЕС): Обезбиједити подршку за покретање, проширивање и модернизацију пољопривредне производње.

1. ***Санација и реконструкција спортске сале у Рачанској улици у Бијељини***

Имплементација овог пројекта започета је 2018. године, а радови су извођени по фазама. Пројекат није уврштен у План имплементације Стратегије локалног развоја Града Бијељина за 2020. годину, јер првобитно нису била обезбијеђена средства за завршетак радова.

Међутим, Споразумом о финансирању пројекта донаторским средствима у оквиру механизма сарадње по Споразуму о успостављању специјалних паралелних односа између Републике Српске и Републике Србије потписаним између Владе Републике Српске – Министарства финансија и Града Бијељина за наставак пројекта реконструкције објекта спортске сале у Рачанској улици у Бијељини одобрена су средства у износу од 488.957,50 КМ. Уговорена вриједност радова је износила **488.664,10 КМ**. Трећа фаза реконструкције подразумијевала је замјену вањске фасаде, вањске столарије и изградњу котларнице. Реконструкцијом објекта спортске сале у Рачанској улици у Бијељини обезбиједили су се услови за несметано обављање наставе физичког васпитања и образовања за око 2.500 ученика средњих школа, као и исти или већи број спортиста и рекреативаца на подручју града Бијељина.

Пројекат је у складу са Стратегијом локалног развоја Града и доприноси реализацији Секторског циља 2.2. (ДС): Створити просторно-техничке предуслове за унапређење културне понуде града и повећање броја корисника спортско-рекреативних активности.

1. *Државни пројекат стамбеног збрињавања у оквиру регионалног стамбеног програма (БиХ 3)*

Реализацијом овог вишегодишњег пројекта ријешено је стамбено питање за 30 породица које су живјеле у алтернативном смјештају. Изграђена су два вишепородична стамбена објекта у Амајлијама. Предрачунска вриједност објеката је износила 1.984.264,01 КМ, a суфинансирање Града Бијељина на имплементацији пројекта је износило 122.404,89 КМ. У току 2020. године преостало је да се изврши технички преглег зграда, за шта је из буџета Града издвојено 36.000 КМ. Пројекат је реализовало Министарство за избјеглице и расељена лица РС и Министарство за избјеглице и људска права БиХ, а обезбијеђена средства су донаторска средства Европске Уније.

Пројекат је у складу са Стратегијом локалног развоја Града и доприноси реализацији Секторског циља 2.3. (ДС): Унаприједити ниво социјално-здравствене заштите и бриге о рањивим категоријама становништва.

1. ***Набавка електричног возила за лица са инвалидитетом***

За набавку електричног возила, намијењеног за бесплатан превоз лица са инвалидитетом, из градског буџета у току 2020. године издвојено је **95.000 КМ.** Све трошкове, који подразумијевају превоз лица са инвалидитетом, потрошњу електричне енергије, као и плату возача, сноси Градска управа. Аутомобил је опремљен рампом за колица и са додатних пет сједишта.

На овај начин су лицима са инвалидитетом осигурани услови за несметано обављање свакодневних обавеза, а тако је уједно смањено коришћење превозних средстава на конвенционална горива.

Пројекат је у складу са Стратегијом локалног развоја Града и доприноси реализацији Секторског циља 2.3. (ДС): Унаприједити ниво социјално-здравствене заштите и бриге о рањивим категоријама становништва.

1. *Реконструкција спојног канала са објектом за прерасподјелу воде и канала Дашница кроз град Бијељина*

Овај пројекат је реализовала ЈУ „Воде Српске“, а пројектним активностима систем заштите од поплава на подручју града Бијељина унапријеђен је на начин да је извршено повећање протицајног профила, унапређење облоге, изградња нових и надвишење постојећих насипа. Прeвасходни циљ пројектне мјере је заштита града Бијељина од спољашњих и унутрашњих вода.

Такође, у склопу овог пројекта је извршено и архитектонско уређење самог приобаља, чиме ће бити подстакнут развој могућих спортско-рекреативних садржаја, као и осталих друштвено-социјалних аспеката битних за становништво. У ту сврху извршено је уређење канала Дашница кроз град Бијељина у укупној дужини од 2.500 метара од магистралног пута Бијељина – Тузла до фабрике Панафлекс, а такође је извршено додатно чишћење дна канала и осигурање постојећих косина у дужини од 500 метара. У оквиру архитектонског уређења обалних садржаја извршена је потпуна реконструкција саобраћајница уз канал Дашница у дужини од 1.600 метара, те изграђене пратеће бициклистичке и пјешачке стазе у сврху ревитализације простора и приближавање становништва обалама предметног водотока. У том погледу изграђено је 27 платформи и галерија на обали водотока уз постављање јавне лед расвјете на цјелокупној дужини саобраћајног уређења као вид естетског и визуелног побољшања изгледа цјелокупног простора уз водоток у градској средини. За наведене пројектне активности у току 2020. године је издвојено 1.455.374,43 КМ.

Пројекат је у складу са Стратегијом локалног развоја Града и доприноси реализацији два секторска циља, и то:

* Секторског циља 3.2. (ЕС): Увести ефикасан систем заштите од елементарних непогода и смањити загађење земљишта, површинских водотокова и подземних вода
* Секторског циља 3.3. (ЕС): Унаприједити урбану мобилност

1. *Поплочање стаза у Градском парку*

Површина стаза на којима је извршено поплочање је 2.300 м2, а вриједност предметних радова износи 144.762,93 КМ.

Предметни радови су изведени након спроведеног поступка јавне набавке која се односи на „Поплочање дијела пјешачких стаза у оквиру комплекса Градског парка“ и јавне набавке која се односи на „Наставак реконструкције стаза у градском парку“. Након спроведених поступака јавних набавки, са најповољнијим понуђачем закључени су уговори за извођење предметних радова вриједности 69,954.30 КМ и 74,808.63 КМ. Предметни уговори су успјешно реализовани током 2020. године.

Пројекат је у складу са Стратегијом локалног развоја Града и доприноси реализацији Секторског циља 3.3. Унаприједити урбану мобилност

У току 2020. године реализован је пројекат који није био планиран Годишњим планом имплементације Стратегије локалног развоја Града Бијељина за 2020. годину, а који, због одређених **правних нерегуларности**, није уврштен у цјелокупно финансијско извјештавање:

1. ***Поплочавање Трга Краља Петра I Карађорђевића***

Након спроведеног поступка јавне набавке СКП-26/20, са најповољнијим понуђачем ДОО „МОСТ“ Бијељина дана **14.12.2020. године** закључен је уговор о извођењу радова број: 02-404-183/20 који се односи на „Поплочавање Трга Краља Петра I Kарађорђевића са уређњем зелених површина“.

Вриједност уговорених радова износи **344.005,74 КМ.**

Међутим, Одјељење за стамбено-комуналне послове и заштиту животне средине није издало налог за почетак извођења радова нити је увело извођача радова у посао из разлога што је утврђено да су предметни радови у већој мјери изведени прије него што је предметни уговор закључен, односно прије окончања поступка јавне набавке.

* Д**ана 05.01.2021. године, под бројем 02/3-37-1-9/21, извођачу радова** ДОО „МОСТ“ Бијељина послато је Обавјештење којим се од именованог извођача радова тражи да је неопходно да се у року од три дана писмено изјасни по чијем налогу и на основу чега је започето извођење предметних радова прије окончања тендерске процедуре.

**До дана састављања овог извјештаја** Одјељењу за стамбено-комуналне послове и заштиту животне средине није достављен одговор по предметном обавјештењу везано за спорни уговор.

* **Дана 09.03.2021. године**, под бројем 02/3-369/21, Одјељењу за стамбено-комуналне послове и заштиту животне средине од стране ДОО „МОСТ“ Бијељина достављена је окончана ситуација за извршене радове на „Поплочавање Трга Краља Петра I Kарађорђевића“.
* **Дана 10.03.2021. године**, под бројем 02/3-37-1-387/21, достављена окончана ситуација је враћена понуђачу, уз образложење да су предметни радови изведени прије окончања тендерске процедуре, односно прије него што је закључен уговор о извођењу радова, да извођач радова по предметном уговору никад није уведен у посао, нити му је уручен писмени налог за извођење предметних радова, без чега извођење радова није могуће, односно правно није дозвољено те да из напријед наведених разлога од стране наручиоца радова није донесен писмени акт о одређивању стручног надзора који би контролисао уредно извођење радова, нарочито у погледу обима, количина и квалитета радова, материјала и опреме.
* **Дана 22.03.2021. године**, под бројем 02/3-453/21, путем овлашћеног пуномоћника ДОО „МОСТ“ Бијељина је послало опомену пред тужбу коју планира покренути пред надлежним судом за наплату потраживања за предметне радове.
* **Дана 26.03.2021. године**, под бројем 02/3-37-1-475/21, Одјељење за стамбено-комуналне послове и заштиту животне средине, у вези са наведеном опоменом, је обавијестило овлашћеног пуномоћника привредног друштва ДОО „Мост“ Бијељина да остаје при свим претходно упућеним дописима привредном друштву ДОО „Мост“ Бијељина и овлашћеној адвокатској канцеларији.

Поред наведеног, приликом извођења предметних радова на Тргу Краља Петра I Kарађорђевића постављена су и **два пуњача за возила на електрични погон**. Постављање предметних пуњача је извршено без писмене сагласности Градске управе, те за набавку истих Градска управа није потписала споразум о донацији, нити је спроведен поступак јавне набавке за набавку наведених пуњача.

# ИНСТИТУТИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА

Послове централне координационе јединице за управљање развојним активностима (ЈУРА) у Градској управи Града Бијељина спроводи Одсјек за локални економски развој и европске интеграције. Овај Одсјек је носилац имплементације и управљања развојем града, уз стручну подршку других одјељења унутар Градске управе, а нарочито Одјељења за привреду, Одјељења за пољопривреду, Одјељења за стамбено-комуналне послове и заштиту животине средине, Одјељења за друштвене дјелатности и Одјељења за просторно уређење.

Градска управа Града Бијељина има компетентне и образоване људске ресурсе, који су флексибилни и спремни на промјене, односно побољшања, кроз континуирану едукацију, модернизацију рада и стално усавршавање процеса и процедура. Током претходног периода уз помоћ UNDP/ILDP пројекта, запослени у Градској управи и битни актери из заједнице савладавали су процедуре за планирање, праћење, вредновање и извјештавање (ППВИ) о имплементацији Стратегије локалног развоја.

Град Бијељина сарађује са битним актерима и његује јавно-приватни дијалог. На основу тога значајно је прије свега споменути добијање међународног сертификата као једна од четири прве локалне заједнице у БиХ са повољним пословним окружењем (BFC SEE - Business Friendly Certification South East Europe).

Оно што је битно нагласити јесте да Град Бијељина, у складу са Глобалном агендом 2030 и Циљевима одрживог развоја, промовише партнерство јавног, цивилног, и приватног сектора и академске заједнице и на тај начин представља позитиван примјер имплементације наведене Агенде како у БиХ, тако и у региону. Агенда 2030 базирана је на три стуба одрживог развоја - економски, друштвени и еколошки који су обухваћени кроз 17 Циљева одрживог развоја и 169 потциљева, који се мјере помоћу 231 индикатора.

# КЉУЧНИ МАКРОЕКОНОМСКИ ПОКАЗАТЕЉИ

Град Бијељина је други град по развијености у Републици Српској, са територијом од 734 км2. Град је привлачан по самој локацији коју заузима, на тромеђи БиХ, Хрватске и Србије. Град Бијељина се налази на територији Републике Српске и представља регионални центар сјевероисточне Републике Српске. Најважнији природни ресурси овог подручја су плодно земљиште, геотермална вода (на дубини 1.350 метара са температуром 75°C), 1.700 сунчаних сати годишње. Према резултатима пописа из 2013. године, на подручју града Бијељина је регистровано 107.715 становника (8% од укупног броја становника Републике Српске). Међутим, имајући у виду да званични подаци пописа не укључују студенте који студирају у Бијељини и грађане који тренутно раде у иностранству, а који имају регистровано пребивалиште у граду Бијељина, може се констатовати да се ради и о нешто већем броју становника (око 120.000).

Кретање важних макроекономских показатеља у претходне двије године, који се односе на град Бијељину, представљени су у наредној табели.

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **РБ** | **ОСНОВНИ ИНДИКАТОРИ РАЗВОЈА** | **Индикатор** |  | **Полазно стање** | | | | | | | | | | | |
|  | **2018.** | | | **2019.** | | | | **2020.**[[1]](#footnote-1) | | | | |
|  | **Укупно** | **М** | **Ж** | **Укупно** | **М** | | **Ж** | **Укупно** | **M** | | | **Ж** |
|  | **СТЕПЕН РАЗВИЈЕНОСТИ (РС)** | **Индекс** |  |  | | | | | | | | | | | |
| 1. | Становништво | Број |  | 107.715 | | | 107.715 | | | | 107.715 | | | | |
| 2a. | Запослених становника | Број | 22.005 | | 12.142 | 9.863 | 22.796 | 12.548 | | 10.248 | 23.368 | | 12.699 | | 10.699 |
| % | 20,43% | |  | | 21,16% |  | | | 18,63 % | |  | | |
| 2б. | Незапослених становника | Број | 12.608 | | 5.787 | 6.821 | 9.516 | 4.226 | | 5.290 | 9.247 | | 3.988 | | 5.259 |
| % | 11,71% | |  | | 8,83% |  | | | 10,68% | |  | | |
| 3. | Бруто домаћи производ | Износ | 10.681,64 милиона | |  |  | 11.233 милиона |  | |  | / | |
| По глави | 9.305 | |  |  | 9.848 |  | |  | / | |  | | |
| 4а. | Остварене инвестиције у стална средства на подручју града Бијељина (КМ) | Износ | 101.130.000,00 | |  |  | 120.961.000,00 |  | |  | / | |  | | |
| 4б. | Директна страна улагања у град Бијељину | Износ | 1.234.369,00 | |  |  | 505.003,00 |  | |  | / | |  | | |
| **5а.** | **Укупни приходи привреде у КМ** | **Износ** | **2.205.553.642** | |  |  | **2.302.308.410** |  | |  | **/** | |
| 5б. | Укупни расходи | Износ | 7.074.725.714 | |  |  | 2.163.596.279 |  | |  | / | |  | | |
|  | привреде у КМ |  |  | |  |  |  |  | |  | / | |  | | |
| 5в. | Нето добитак у КМ | Износ | 147.149.970 | |  |  | 153.375.195 |  | |  | / | |
| 5г. | Нето губитак у КМ | Износ | 31.597.332 | | 30.447.860 |  | | | / | | |  | |
| 6. | Број привредних друштава - по предатом завршном рачуну (АПИФ) | Омјер | 1.062 | | / |  | |  | / | | |
| 7. | Број активних самосталних предузетника | Омјер | 1.831 | |  |  | 1.854 |  | |  | 1.866 | | |
| 8. | Вриједност увоза у КМ | Износ | 542,1 милиона | |  |  | 604,3  милиона |  | |  | 597,9 милиона | | |
| 9. | Вриједност извоза у КМ | Износ | 126,5 милиона | |  |  | 147,9  милиона |  | |  | 162,6 милиона | | |
| 10. | Просјечна нето плата у КМ | Износ | 796,00 | |  |  | 847,00 |  | |  | 885,00 | | |
| 11. | Број ученика основних и средњих школа | Број | 12.454 | |  |  | 12.331 |  | |  | Основна школа 8.258 | | |
| Средња школа 3.658 | | |
| 12. | Корисници социјалне заштите | Број | 3.958 | |  |  | 3.446 |  | |  | 4.448 | | |
| 13. | Број љекара на 1.000 становника | Омјер | 0,25 | |  |  | 0,25 |  | |  | / | | |
| 14. | Износ реализованих средстава за приоритете из развојне стратегије (из буџета Града) | Износ | 3.453.126,00 | |  |  | 4.239.479,00 |  | |  | 7.221.832,29 | | |
|  | ДОПУНСКИ ИНДИКАТОРИ РАЗВОЈА |  | | |  | | |  | | | | | |
| 1 | Удио реализованих капиталних инвестиција у буџету ЈЛС | Омјер | / | |  | | / |  | | | / | | |
| 2 | Укупан број регистрованих пољопривредних газдинстава | Број | 6.486 | |  |  | 6.308 |  |  | | 2.600 | | |
| 3 | Број корисника социјалне помоћи | Број | 3.853 | |  | | 3.331 |  |  | | 4.299 | | |  | |
| 4 | Здравствено осигурана лица у односу на укупно становништво | Омјер | 88.787 | | 68.495 |  | | | / | | |
| 5 | Број активних чланова у инситуцијама културе (Центар за културу, Музеј, библиотека) | Број | 6.020 | | 6.040 | 9.038 | | |
| 6 | Број активних чланова у спортским институцијама | Број | 5.000 | |  | | 5.200 | Око 10.000 | | |
| 7 | Доласци туриста | Број | 31.730 | | 40.148 | 21.371 | | |
| 8 | Ноћења туриста | Број | 57.498 | | 66.698 | 44.518 | | |
| 9 | Покривеност домаћинстава са приступом контролисаној води за пиће | Број | 33.300 | |  |  | 33.922 |  |  | | 34.350 | | |
| 10 | Покривеност домаћинстава одвозом чврстог отпадa | Број | 30.000 | |  |  | 31.678 |  |  | | 32.180 | | |
| 11 | Број насељених мјеста без асфалтиране путне комуникације | Број | 0 | |  |  | 0 |  |  | | 0 | | |
| 12 | Број домаћинстава без приступа електричној енергији | Број | 0 | |  |  | 0 |  |  | | 0 | | |
| 13 | Просјечна измјерена вриједност CO2 | mg/m3 | 953 | |  |  | 953 |  |  | | 578,82 | | |

Због великих намета, а недовољног износа подстицаја за пољопривредне произвођаче, у претходној години је видан драстичан пад регистрованих пољопривредних газдинстава на подручју Бијељине. Наиме, 2019. године на подручју града било је 6.308 регистрованих пољопривредних газдинстава, док је у 2020. години тај број износио свега 2.600.

Такође, током 2020. године (4.299) на подручју Бијељине је значајно повећан број корисника социјалне заштите у односу на 2019. годину (3.331).

Прикупљени и обрађени статистички подаци о туристичком промету на територији града Бијељина указују на смањење долазака туриста у Бијељину за 43,68% и ноћења за 39,42% у односу на 2019. годину.

Овај негативни тренд можемо повезати са утицајем пандемије изазване ширењем корона вируса. Наиме, у претходној години је Републички штаб за ванредне ситуације, с намјером да се спријечи даље ширење вируса, уводио мјере које су се негативно одразиле на стање привреде на подручју Републике Српске, а самим тим и Бијељине.

Кад се ради о индикаторима привредног развоја, исти указују на повећање вриједности извоза на подручју Бијељине. Претходне године вриједност извоза је износила 162,6 милиона КМ, док је тај број 2019. године износио 147,9 милиона КМ.

У току 2020. године били су видљиви још неки позитивни трендови и поред непопуларних мјера које су увођене у циљу сузбијања вируса корона. Тако је, на примјер, број самосталних предузетника у току 2019. године износио је 1.854, док је тај број у току 2020. године био нешто већи и износио је 1.866.

Према подацима Републичког завода за статистику број запослених особа у претходној години износио је 23.368, што је знатно више у односу на 2019. годину када је број запослених лица износио 22.796.

На основу података везаних за број самосталних предузетника и број запослених на подручју града Бијељина, може се рећи да се једним дијелом допринијело и издвајањем средстава за покретање стартапа и очување постојећих радних мјеста, о чему је извијештено у претходном дијелу.

Индикатори друштвеног развоја указују на веће учешће активних чланова у спортским институцијама и постојање релативно добрих комуналних услуга које подразумијевају велику покривеност домаћинстава доступном водом за пиће, одвозом чврстог отпада, као и приступу електричној енергији.

Иако је просјечна вриједност угљен-диоксида претходне године знатно смањена, та количина је и даље много изнад граничне вриједности. То је јасан показатељ да би се у наредном периоду требало студиозно посвијетити том проблему, те кроз различите активности допринијети смањењу загађења ваздуха, што ће се позитивно одразити на природу и здравље становника.

# ЗАКЉУЧЦИ, ПОУКЕ И ПРЕПОРУКЕ

Након анализе прикупљених информација и података везаних за динамику и финансијску имплементацију пројеката и мјера дефинисаних Планом имплементације за 2020. годину констатовано је да је наведеним планом предвиђена имплементација 54 пројекта укупне вриједности 54.098.193,00 KM. Укупна вриједност имплементираних пројеката (укупно 49) је **40.526.929,86** КМ, што је **74,91%** у односу на пројектовани финансијски оквир. Од тог износа, 17,82% је реализовано кроз буџет Града, а 82,18% из екстерних извора.

Битно је узети у обзир да Градска управа у процесу планирања користи методологију за планирање интегрисаног локалног развоја (МиПРО), која је препоручена општинама и градовима од стране Владе Републике Српске и Савеза општина и градова РС.

На састанку Координационог тијела за праћење имплементације Стратегије развоја, одржаног 14.04.2021. године донесено је неколико закључака којих би се убудуће, при планирању и извјештавању о реализацији стратешких пројеката, требало придржавати:

* Потребно је више пажње посветити реалном планирању и сагледавању евентуалних ризика, како би реализација Стратегије локалног развоја била на вишем нивоу;
* Приликом доношења секторских стратегија и планских докумената, више пажње обратити на синхронизаццију са кровним стратешким документом на нивоу Града, РС оквиром за реализацију циљева одрживог развоја, као и са релевантним стратегијама на ентитетском и државном нивоу;
* Контиуирано пружати подршку унапређењу партнерства између јавног, цивилног и приватног сектора у циљу достизања одрживог развоја града;
* Обезбиједити већу ажурност у достављању релевантних података везано за стратешке пројекте од стране интерних и екстерних носилаца активности.

|  |  |
| --- | --- |
| ОБРАЂИВАЧ  Одсјек за локални економски развој и европске интеграције  Анкица Тодоровић  Шеф Одсјека | ГРАДОНАЧЕЛНИК  Љубиша Петровић |

1. У тренутку израде Годишњег извјештаја о имплементацији Стратегије развоја Града Бијељина за 2020. годину, поједини статистички подаци за наведену годину биће доступни у јулу текуће године. [↑](#footnote-ref-1)